
 诪砖讜诐 专讘讬 讗诇讬注讝专 讗诪专讜 讞讜诇爪转 讜诇讗 诪转讬讬讘诪转 讜讛讗 讛讻讗 讚讻讟注讜转 讗砖讛 讗讞转 讚诪讬 讜驻诇讬讙讬 讛转诐 谞诪讬 讘讛讗 拽诪讬驻诇讙讬 诪专 住讘专 讗讚诐 讬讜讚注 砖讗讬谉 拽讬讚讜砖讬 拽讟谞讛 讻诇讜诐 讜讙诪专 讜讘注诇 诇砖诐 拽讬讚讜砖讬谉 讜诪''住 讗讬谉 讗讚诐 讬讜讚注 砖讗讬谉 拽讬讚讜砖讬 拽讟谞讛 讻诇讜诐 讜讻讬 拽讗 讘注诇 讗讚注转讗 讚拽讬讚讜砖讬谉 讛专讗砖讜谞讬诐 拽讗 讘注诇 讗转诪专 谞诪讬 讗诪专 专讘 讗讞讗 讘专 讬注拽讘 讗诪专 专讘讬 讬讜讞谞谉 讛诪拽讚砖 注诇 转谞讗讬 讜讘注诇 [讚讘专讬 讛讻诇] 讗讬谞讛 爪专讬讻讛 讛讬诪谞讜 讙讟 讗讬转讬讘讬讛 专讘 讗讞讗 讘专讬讛 讚专讘 讗讬拽讗 讘专 讗讞转讬讛 讞诇讬爪讛 诪讜讟注转 讻砖讬专讛 讗讬讝讜 讛讬讗 讞诇讬爪讛 诪讜讟注转 讗诪专 专讬砖 诇拽讬砖 讻诇 砖讗讜诪专 诇讜 讞诇讜抓 诇讛 讜讘讻讱 讗转讛 讻讜谞住讛 讗诪专 专' 讬讜讞谞谉 讗谞讬 砖讜谞讛 讘讬谉 砖谞转讻讜讜谉 讛讜讗 讜诇讗 谞转讻讜讜谞讛 讛讬讗 讘讬谉 砖谞转讻讜讜谞讛 讛讬讗 讜诇讗 谞转讻讜讜谉 讛讜讗 讞诇讬爪转讛 驻住讜诇讛 注讚 砖讬转讻讜讜谞讜 砖谞讬讛诐 讜讗转 讗诪专转 讞诇讬爪转讛 讻砖专讛 讗诇讗 讗诪专 专讘讬 讬讜讞谞谉 讻诇 砖讗讜诪专 诇讜 讞诇讜抓 诇讛 注诇 诪谞转 砖转转谉 诇讱 诪讗转讬诐 讝讜讝 讗诇诪讗 讻讬讜谉 讚注讘讚 诪注砖讛 讗讞讜诇讬 讗讞诇讬讛 诇转谞讗讬讛 讛讻讗 谞诪讬 讻讬讜谉 讚讘注诇 讗讞讜诇讬 讗讞诇讬讛 诇转谞讗讬讛 讗''诇 讘专 讘讬 专讘 砖驻讬专 拽讗 讗诪专转 诪讻讚讬 讻诇 转谞讗讬 诪讛讬讻讗 讙诪专讬谞谉 诪转谞讗讬 讘谞讬 讙讚 讜讘谞讬 专讗讜讘谉 转谞讗讛 讚讗驻砖专 诇拽讬讜诪讬讛 注''讬 砖诇讬讞 讻讬 讛转诐 讛讜讬 转谞讗讬讛 转谞讗讛 讚诇讗 讗驻砖专 诇拽讬讜诪讬讛 注''讬 砖诇讬讞 讻讬 讛转诐 诇讗 讛讜讬 转谞讗讛 讜讛讗 讘讬讗讛 讚诇讗 讗驻砖专 诇拽讬讜诪讬讛 注''讬 砖诇讬讞 讻讬 讛转诐 讜拽讗 讛讜讬 转谞讗讛 讛转诐 诪砖讜诐 讚讗讬转拽讜砖 讛讜讬讜转 诇讛讚讚讬 讗诪专 专讘 注讜诇讗 讘专 讗讘讗 讗诪专 注讜诇讗 讗诪专 专讘讬 讗诇注讝专 讛诪拽讚砖 讘诪诇讜讛 讜讘注诇 注诇 转谞讗讬 讜讘注诇 讘驻讞讜转 诪砖讜讛 驻专讜讟讛 讜讘注诇 讚讘专讬 讛讻诇 爪专讬讻讛 讛讬诪谞讜 讙讟 讗诪专 专讘 讬讜住祝 讘专 讗讘讗 讗诪专 专讘讬 诪谞讞诐 讗''专 讗诪讬 讛诪拽讚砖 讘驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讘讛讗 讛讜讗 讚诇讗 讟注讬 讗讘诇 讘讛谞讱 讟注讬 讗诪专 专讘 讻讛谞讗 诪砖诪讬讛 讚注讜诇讗 讛诪拽讚砖 注诇 转谞讗讬 讜讘注诇 爪专讬讻讛 讛讬诪谞讜 讙讟 讝讛 讛讬讛 诪注砖讛 讜诇讗 讛讬讛 讻讞 讘讞讻诪讬诐 诇讛讜爪讬讗讛 讘诇讗 讙讟 诇讗驻讜拽讬 诪讛讗讬 转谞讗 讚讗诪专 专讘 讬讛讜讚讛 讗诪专 砖诪讜讗诇 诪砖讜诐 专讘讬 讬砖诪注讗诇 {讘诪讚讘专 讛-讬讙} 讜讛讬讗 诇讗 谞转驻砖讛 讗住讜专讛 讛讗 谞转驻砖讛 诪讜转专转 讜讬砖 诇讱 讗讞专转 砖讗祝 注诇 驻讬 砖诇讗 谞转驻砖讛 诪讜转专转 讜讗讬讝讜 讝讜 砖拽讬讚讜砖讬讛 拽讬讚讜砖讬 讟注讜转 砖讗驻讬诇讜 讘谞讛 诪讜专讻讘 注诇 讻转讬驻讛 

专砖"讬



 诪砖讜诐 专讘讬 讗诇讬注讝专 讗诪专讜 讞讜诇爪转 讜诇讗 诪转讬讬讘诪转. 讗祝 讘砖讛讞讝讬专讛 讻砖讛讬讗 讙讚讜诇讛 驻诇讬讙 讜讗祝 讘诪讙专砖 讙讚讜诇讛 讜讛讞讝讬专讛 讜讟注诪讬讛 诪砖讜诐 讚讙讝讜专 讘讛 诪砖讜诐 讬转讜诪讛 讘讞讬讬 讛讗讘: 讜讛讗 讛讻讗. 讙讘讬 讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜: 讚讟注讜转 讗砖讛 讗讞转 讛讬讗. 讟注讜转 拽讬讚讜砖讬 拽讟谞讛: 讜驻诇讬讙讬. 讚拽讗诪专讬 专讘谞谉 诪转讬讬讘诪转 讗诇诪讗 讻讬 讘注诇 诪砖讙讚诇讛 诇砖诐 拽讚讜砖讬谉 讘注诇 讜拽住''讚 讛讜讗 讛讚讬谉 诇讟注讜转 谞讚专讬诐: 讛''讙 讛转诐 讛讬讬谞讜 讟注诪讗 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐 讗讘诇 拽讚砖讛 注诇 转谞讗讬 讜讘注诇 讚注转讬讛 讗转谞讗讛 讜诇讗 讙专住讬谞谉 讘讛讗 拽诪讬驻诇讙讬 讚讛讗 专' 讗诇讬注讝专 讘诪讙专砖 讗转 讛讙讚讜诇讛 谞诪讬 讗诪专 讚讻讬 讛讞讝讬专讛 讗住讜专讛 诇讬讬讘诐 讚讟注诪讗 诇讗讜 诪砖讜诐 拽讚讜砖讬 讟注讜转 讛讜讗 讜诪讗谉 讚讙专讬住 诇讛 诪驻专砖 讚讛讗讬 诪砖讜诐 专' 讗诇讬注讝专 讗诪专讜 讚讘专讬讬转讗 讗讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讛讜讗 讚驻诇讬讙 讜诇讬转 诇讬讛 诇转谞讗 讚讘专讬讬转讗 讗诇讬讘讗 讚专' 讗诇讬注讝专 讛讗 讚转谞讗 讚诪转谞讬转讬谉 讚讬讘诪讜转 (拽讟.) 讚讗诪专 讚讘诪讙专砖 讙讚讜诇讛 讜讛讞讝讬专讛 谞诪讬 讗住专 专讘讬 讗诇讬注讝专: 讗转诪专 谞诪讬. 讻专讘讛 讚讗诪专 讘讟注讜转 讗砖讛 讗讞转 讙专讬讚转讗 讗讬谉 爪专讬讻讛 讛讬诪谞讜 讙讟: 砖谞转讻讜讬谉 讛讜讗. 诇讞诇讬爪讛: 注''诪 砖转转谉 讻讜'. 讜讗注''讙 讚诇讗 讬讛讘讛 讻砖专讛: 砖驻讬专 拽讗诪专转. 讘转诪讬讛 讚讟注诪讗 讚讛讻讗 诇讗讜 诪砖讜诐 讚讗讞诇讬讛 诇转谞讗讬讛 讛讜讗 讗诇讗 诪砖讜诐 讚诪注讬拽专讗 诇讗讜 转谞讗讛 讛讜讗: 讻诇 转谞讗讬 诪讛讬讻谉 讙诪专讬谞谉 诪转谞讗讬 讘谞讬 讙讚 讜讘谞讬 专讗讜讘谉. 讚讗诐 讬注讘专讜 讜谞转转诐 讜讗诐 诇讗 讬注讘专讜 讜谞讗讞讝讜 讘转讜讻讻诐 (讘诪讚讘专 诇讘): 讚讗驻砖专 诇拽讬讜诪讬讛. 诇诪注砖讛 砖诇 转谞讗讬 讚讛讬讬谞讜 讜谞转转诐: 注诇 讬讚讬 砖诇讬讞. 讻讬 讛转诐 砖讛专讬 诪砖讛 爪讜讛 诇讬讛讜砖注 诇转转 诇讛诐 讗转 讛讗专抓 砖讛讬讛 砖诇讜讞讜 砖诇 诪砖讛 讜谞转谞讛 诇讛诐 讗讘诇 讞诇讬爪讛 讗讬 讗驻砖专 诇拽讬讬诪讛 注诇 讬讚讬 砖诇讬讞 讗讬谉 讬讻讜诇 诇讜诪专 诇砖诇讜讞讜 讗诐 转转谉 诇讱 驻诇讜谞讬转 诪讗转讬诐 讝讜讝 讞诇讜抓 诇讛 讛诇讻讱 诇讗讜 转谞讗讛 讛讜讗 诇讘讟诇 讛讞诇讬爪讛: 讜讛讗 讘讬讗讛. 讛讘讜注诇 诇砖诐 拽讬讚讜砖讬谉: 讜拽讗 讛讜讬 转谞讗讬讛 转谞讗讛. 讻讚讗诪专讬谞谉 诇注讬诇 讛专讬谞讬 讘讜注诇讬讱 注诇 诪谞转 讻讜': 讚讗讬转拽讜砖 讛讜讬讜转. 讜讛讬转讛 诇讗讬砖 讗讞专 (讚讘专讬诐 讻讚) 讻诇 讛讜讬讜转 拽讬讚讜砖讬谉 讘诪砖诪注 讻住祝 讜砖讟专 讜讘讬讗讛 讻讬 讛讬讻讬 讚诪讛谞讬 转谞讗讬 讘拽讬讚讜砖讬 讻住祝 讜砖讟专 讚讗驻砖专 诇拽讬讜诪讬讛 注诇 讬讚讬 砖诇讬讞 诪讛谞讬 谞诪讬 讘讘讬讗讛: 讘诪诇讜讛. 砖诪讞诇 诇讛 诪诇讜讛 砖讞讬讬讘转 诇讜 讜讗诪专讬谞谉 讘拽讬讚讜砖讬谉 (讚祝 讜:) 讚讗讬谞讛 诪拽讜讚砖转 讚诪砖讜诐 讚诪砖注讛 砖诇讜讜转讛 谞讬转谞讛 诇讛讜爪讗讛 讜讘专砖讜转讛 拽讬讬诪讗 讜讛砖转讗 诇讗讜 诪讬讚讬 讬讛讬讘 诇讛: 爪专讬讻讛 讛讬诪谞讜 讙讟. 讜讗驻讬诇讜 讛讟注转讜 讘转谞讗讬 讚讗讬谉 讗讚诐 注讜砖讛 讘注讬诇转讜 讝谞讜转: 专讘讬 讗诪讬. 驻诇讬讙 讗讚专讘讬 讗诇注讝专 讜讗诪专 讛诪拽讚砖 讘驻讞讜转 诪砖讜讛 驻专讜讟讛 讜讘注诇 讛讜讗 讚爪专讬讻讛 讙讟 讗讘诇 讛诪拽讚砖 讘诪诇讜讛 讗讜 注诇 转谞讗讬 讜讘注诇 讗讬谞讛 爪专讬讻讛 讛讬诪谞讜 讙讟 诪讗讬 讟注诪讗 讘讛讗 讛讜讗 讚诇讗 讟注讬 诇讛讬讜转 住讘讜专 砖驻讞讜转 诪砖讜讛 驻专讜讟讛 讬讛讬讜 拽讬讚讜砖讬谉 讛讬诇讻讱 讙诪专 讜讘注诇 诇砖诐 拽讬讚讜砖讬谉: 讗讘诇 讘讛谞讱 讟注讬. 讻住讘讜专 讬讜讚注转 讛讬讗 砖讗讬谉 注诇讬讛 谞讚专讬诐 诇讻讱 讛讬讗 谞砖讗转 讜讻讬 讘注讬诇 讗讚注转讗 讚拽讬讚讜砖讬 拽诪讗讬 讘注讬诇 讜诇讗 诇砖诐 拽讬讚讜砖讬谉 讘诪诇讜讛 诇讗讜 讛讻诇 讘拽讬讗讬谉 讘讛诇讻讜转 拽讬讚讜砖讬谉: 

转讜住驻讜转



 讗诇诪讗 讻讬讜谉 讚注讘讚 诪注砖讛 讗讞讜诇讬 讗讞诇讬讛 讻讜'. 转讬诪讛 诇专''讬 讚诪讗讬 拽住''讚 讚讛讗讬 诪拽砖讛 讜讻讬 住''讚 砖诇讗 讬讜注讬诇 砖讜诐 转谞讗讬 诇讘讟诇 砖讜诐 诪讻专 讜拽谞讬谉 讜讬''诇 讚住''讚 砖爪专讬讱 诇讛讝讻讬专 转谞讗讬 讘砖注转 讙诪专 讛拽谞讬谉 讗讜 讛诪讻专: 转谞讗讬 讚讗驻砖专 诇拽讬讜诪讬讛 注''讬 砖诇讬讞 讻讜'. 讜讗''转 讜诪讛 住讘专讗 讬砖 讻讗谉 讚诇讗 讙诪专讬谞谉 诪讛转诐 讗诇讗 诇注谞讬谉 诪讛 砖讛讜讗 住讘专讗 讚讛讗 诇讗 讬诇驻讬谞谉 诪讛转诐 讚诇讗 诪讛谞讬 转谞讗讬 讗诇讗 讘谞转讬谞转 拽专拽注 讜讬''诇 讚讛讬讬谞讜. 讟注诪讗 讚讛讜讗讬诇 讜讛诪注砖讛 讻诇 讻讱 讘讬讚讜 砖讬讻讜诇 诇拽讬讬诪讜 注''讬 砖诇讬讞 住讘专讗 讛讜讗 砖讬讛讗 讻诪讜 讻谉 讘讬讚讜 诇砖讜讜讬讬 讘讬讛 转谞讗讛 讗讘诇 讞诇讬爪讛 砖讗讬谉 讘讬讚讜 诇拽讬讬诪讛 注''讬 砖诇讬讞 诇讗 讛讜讬 讘讬讚讜 谞诪讬 诇诪讬专诪讬 讘讬讛 转谞讗讛 讜讗驻讬诇讜 诇讗 讬转拽讬讬诐 讛转谞讗讬 讬讛讬讛 讛诪注砖讛 拽讬讬诐 讜诪砖讜诐 讛讱 住讘专讗 诪讜讚讜 讻''注 讚讘注讬谞谉 砖讗驻砖专 诇拽讬讬诪讜 注''讬 砖诇讬讞 讚讜诪讬讗 讚讘谞讬 讙讚 讜讘谞讬 专讗讜讘谉 讗讘诇 诇注谞讬谉 转谞讗讬 讻驻讜诇 讜诇注谞讬讬谉 转谞讗讬 讜诪注砖讛 讘讘' 讚讘专讬诐 诪砖诪注 讘诪讬 砖讗讞讝讜 (讙讬讟讬谉 注讛.) 讚讚讜拽讗 专讘讬 诪讗讬专 讗讬转 诇讬讛 讜诇讗 专讘谞谉 讚诇注谞讬谉 讝讛 讗讬谉 住讘专讗 讻诇 讻讱 诇诇诪讜讚 诪砖诐 诇讛讻讬 驻诇讬讙讬 注诇讬讛 讜讛砖转讗 诪砖诪注 讚讗讬谉 转谞讗讬 讘讞诇讬爪讛 诇讻讜诇讬 注诇诪讗 讜讻谉 讘驻专拽 诪爪讜转 讞诇讬爪讛 (讬讘诪讜转 拽讜.) 讜拽砖讛 讚讘驻专拽 专讘谉 讙诪诇讬讗诇 (砖诐 谞讙. 讜砖诐) 诪住讬拽 专讘讬谞讗 诇讻''注 讬砖 转谞讗讬 讘讞诇讬爪讛 讜讝讛讜 转讬诪讛 讚驻诇讬讙 专讘讬谞讗 讗讻讜诇讛 转诇诪讜讚讗 讚驻砖讬讟讗 诇谉 讚讗讬谉 转谞讗讬 讘讞诇讬爪讛 讜讗讜诪专 专讘讬谞讜 转诐 讜专讘讬谞讜 讬爪讞拽 讚讛讗 讚诪住讬拽 专讘讬谞讗 讛转诐 讚诇讻''注 讬砖 转谞讗讬 讘讞诇讬爪讛 诇讗讜 诇讜诪专 砖诇讗 转讛讗 诪讜转专转 诇砖讜拽 讘讛讱 讞诇讬爪讛 讚讜讚讗讬 诪讜转专转 诇砖讜拽 诇讻''注 讗诇讗 诇讜诪专 讚诇讛讻讬 讗讛谞讬 转谞讗讛 讚讗讻转讬 讗讬讻讗 注诇讛 讝讬拽转 讬讘诪讬谉 诇注谞讬谉 讚讻讬 讗诪专 诇讛 讛转拽讚砖讬 诇讬 讘讝讬拽转 讬讘诪讬谉 讚爪专讬讻讛 讙讟 诪讚专讘谞谉 讚诇讗 讗转讬 讞诇讬爪讛 讻讬讜谉 讚讛讜讬讗 注诇 转谞讗讬 讜诪驻拽注 诇讝讬拽讛 诇讙诪专讬 讜讻谉 爪专讬讱 诇讞诇拽 诇专讘 讗砖讬 讚讗诪专 讛转诐 讚讻''注 讞诇讬爪讛 驻住讜诇讛 讗讬谞讛 驻讜讟专转 讜讘诪转谞讬' 讚讛转诐 拽转谞讬 讘讛讚讬讗 讚驻讜讟专转 讚拽转谞讬 讚谞转谉 讙讟 讜讞诇抓 讗讬谉 讗讞专 讞诇讬爪讛 讻诇讜诐 讗诇讗 诪转谞讬' 讗讬讬专讬 诇注谞讬谉 诇讛转讬专讛 诇砖讜拽 讜专讘 讗砖讬 诪讬讬专讬 诇注谞讬谉 讝讬拽转 讬讘诪讬谉 讻讚驻专讬砖讬转 讜注讜讚 讗讬 诇讛转讬专讛 诇砖讜拽 讗讬讬专讬 谞诪讬 讛转诐 讗讚诪讬驻诇讙讬 专讘讬 讜专讘谞谉 讘讛讞讜诇抓 诇讬讘诪转讜 讜拽讬讚砖讛 诇砖诐 讬讘诪讜转 讗讬 爪专讬讻讛 讙讟 诇讬驻诇讙讜 讘诇讛转讬专讛 诇砖讜拽 讛讜讗讬诇 讜转诇讬 谞诪讬 讘讛讻讬: 讛诪拽讚砖 讘诪诇讜讛. 驻讬' 讘拽讜谞讟' 砖诪讞诇 诇讛 讛诪诇讜讛 砖讛讬转讛 讞讬讬讘转 诇讜 讜诇驻讬专讜砖讜 爪专讬讱 诇讞诇拽 讘讬谉 诪拽讚砖 讘诪讞讬诇转 诪诇讜讛 讗诪拽讚砖 讘讛谞讗转 诪讞讬诇转 诪诇讜讛 讚诪拽讜讚砖转 讻讚讗诪专讬谞谉 讘驻''拽 讚拽讚讜砖讬谉 (讚祝 讜:) 讜诇专讘讬谞讜 讬爪讞拽 讗讬谉 谞专讗讛 讚砖诪讗 讗讬谉 诇讞诇拽 讜讛讻讗 讬砖 诇驻专砖 讚诪讬讬专讬 讻讙讜谉 讚讗诪专 诇讛 讛转拽讚砖讬 诇讬 讘诪注讜转 诪诇讜讛 砖讗转 讞讬讬讘转 诇讬 讚讛转诐 讜讚讗讬 讗讬谞讛 诪拽讜讚砖转: 讚讘专讬 讛讻诇 爪专讬讻讛 讛讬诪谞讜 讙讟. 讜诇讗 驻诇讬讙讬 专讘 讜砖诪讜讗诇 讗诇讗 讘讻谞住讛 讜诇讗 讘注诇 讜驻诇讬讙 讗讚讗讘讬讬 讗注''讙 讚讙讘讬 拽讟谞讛 砖诇讗 诪讬讗谞讛 拽讗诪专 砖诪讜讗诇. 讚讗讬谞讛 爪专讬讻讛 讙讟 诪诪谞讜 讛转诐 诇讬讻讗 讘注讬诇转 讝谞讜转 讗驻讬诇讜 诇讗 讬讘注诇 诇砖诐 拽讬讚讜砖讬谉 讚讛讗 讗讬讻讗 拽讬讚讜砖讬谉 讚专讘谞谉 讜讗诐 转讗诪专 讜讛讗 驻诇讬讙讬 转谞讗讬 诇注讬诇 讘讘注诇 讗讬 拽谞讜 讗讬 诇讗 拽谞讜 讘驻讞讜转 诪砖讜讛 驻专讜讟讛 讗''讻 讛讬讻讬 拽讗诪专 专讘讬 讗诇注讝专 讚讘专讬 讛讻诇 爪专讬讻讛 讙讟 讚讚讘专讬 讛讻诇 诪砖诪注 讚诇讬讻讗 诪讗谉 讚驻诇讬讙 讚讻讬 讛讗讬 讙讜讜谞讗 驻专讬讱 诇注讬诇 讛砖''住 讗专讘讛 讜讬砖 诇讜诪专 讚诇注讬诇 讜讚讗讬 驻专讬讱 诪砖讜诐 讚讬讚注 讗讘讬讬 讚诪住讘专转 注爪诪讜 讛讬讛 专讘讛 讗讜诪专 讻谉 讜诇讗 诪拽讘诇讛 讗讘诇 讛讻讗 专讘讬 讗诇注讝专 讗讜诪专 讻谉 诪拽讘诇讛 讚讘讘注诇 诪讜讚讛 砖诪讜讗诇 讜住讘讬专讗 诇讛讜 诇专讘 讜砖诪讜讗诇 讻诪讗谉 讚讗诪专 拽谞讜 讜讗诐 转讗诪专 诇专讘 转讬拽砖讬 诇诪讗谉 讚讗诪专 诇讗 拽谞讜 讜讗驻讬诇讜 诇诪讗谉 讚讗诪专 拽谞讜 砖诪讗 诇讗 住讘专 讻专讘 讜讚讜拽讗 讘讘注诇讜 拽谞讜 诪砖讜诐 讚讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讜讬砖 诇讜诪专 讚讗驻讬诇讜 诪讗谉 讚讗诪专 诇讗 拽谞讜 诪爪讬 住讘专 讻专讘 讘拽讬讚砖 注诇 转谞讗讬 诪砖讜诐 讚讗讞讜诇讬 讗讞诇讬讛 诇转谞讗讬讛 讜讞讬讬诇讬 拽讬讚讜砖讬 讻住祝 讗讘诇 讛讻讗 诇讗 诪爪讬 诇诪讬讛讜讬 拽讬讚讜砖讬谉 注诇 讬讚讬 诪讞讬诇讛 讜拽讚砖讛 讘讟注讜转 讛讬讬谞讜 讟注讜转 讚驻讞讜转 诪砖讜讛 驻专讜讟讛 讜讘讛讗 诇讗 讗诪专讬谞谉 讚讘注诇 诇砖诐 拽讚讜砖讬谉 讜讘讛讱 住讘专讗 诪爪专讬讱 讛砖''住 诇驻诇讜讙转讬讬讛讜 讚专讘 讜砖诪讜讗诇 讘驻专拽 讘讬转 砖诪讗讬 (讬讘诪讜转 拽讬. 讜砖诐) 讜讗讬谉 诇讛拽砖讜转 诇专讘讬 讗诇注讝专 讚讗诪专 讚讘讘注诇 诪讜讚讛 砖诪讜讗诇 讛讬讻讬 诪讜转讘讬谞谉 诇注讬诇 诪诪转谞讬转讬谉 诇砖诪讜讗诇 讚讗讜转讘讜讛 诪砖讜诐 讚诪转谞讬转讬谉 诪砖诪注 讻谞住讛 住转诐 讘诇讗 讘注诇: 

专砖讘"讗

讛讻讬 讙专住讬谞谉: 讛转诐 谞诪讬 讘讛讗 驻诇讬讙讬, 诪专 住讘专 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐. 讻诇讜诪专, 讚专讘谞谉 住讘专讬 讚讞讝专转讛 讞讝专讛 讙诪讜专讛 讚讗讚诐 讬讜讚注



 讜讙诪专 讜讘注诇 诇砖诐 拽讚讜砖讬谉. 讜诪专 住讘专 讗讬谉 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐. 讻诇讜诪专, 讚专讘谞谉 住讘专讬 讚讞讝专转讛 讞讝专讛 讙诪讜专讛, 专' 讗诇讬注讝专 住讘专 砖讗讬谉 讗讚诐 讬讜讚注 讜注诇 讚注转 拽讚讜砖讬讜 讛专讗砖讜谞讬诐 讛讜讗 讘讜注诇 讜谞诪爪讗转 讙专讜砖讬讛 讙专讜砖讬谉 讙诪讜专讬诐 讜讞讝专转讛 讗讬谞讛 讞讝专讛 讙诪讜专讛. 讜谞诪爪讗 驻讜讙注 讘讙专讜砖转 讗讞讬讜, 讜诇讗 诪砖讜诐 讙讝专讛 讗住专 诇讛 诇讬讘讜诐, 讗诇讗 诪讚讬谞讗 讜诪砖讜诐 诇转讗 讚讛讗讬讙讝专 专' 讗诇讬注讝专 诪讙专砖 讗转 讛讙讚讜诇讛 讜讛讞讝讬专讛, 砖讗祝 注诇 驻讬 砖讞讝专转讛 讙诪讜专讛 讙讝专讬谞谉 诇讛 讗讟讜 讛讗讬 砖讛讬讗 讙讚讜诇讛 讘砖注转 谞驻讬诇讛.
讜专砖"讬 讝"诇 诇讗 讙专讬住 讜诪专 住讘专 讗讬谉 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐, 诪砖讜诐 砖专讘谞讜 讝"诇 诪驻专砖 讚专' 讗诇讬注讝专 诇讗 讙讝专 讙讚讜诇讛 讗讟讜 拽讟谞讛 讜讛讙讚讬诇讛 讗爪诇讜 讚讛讛讬讗 诪讚讬谞讗 诪转讬讘诪转 讻讬讜谉 砖讛讙讚讬诇讛 讗爪诇讜, 讗诇讗 讗讟讜 讛讞讝讬专讛 讻砖讛讬讗 拽讟谞讛 讜注讚讬讬谉 拽讟谞讛 讛讬讗 讛讜讗 讚讙讝专. 讜讗讬谞讜 诪讞讜讜专, 讚讗诐 讻谉 拽砖讬讗 讛讗 诪转谞讬讬转讗 诇砖诪讜讗诇 讚讗诪专 拽讟谞讛 砖诇讗 诪讬讗谞讛 讜讛讙讚讬诇讛 讜注诪讚讛 讜谞砖讗转 爪专讬讻讛 讙讟 诪砖谞讬 讚讗诇诪讗 注诇 讚注转 拽讚讜砖讬讜 讛专讗砖讜谞讬诐 讛讜讗 讘讜注诇, 讜讛讻讗 诪砖诪注 讚诇讻讜诇讬 注诇诪讗 拽讚讜砖讬 讜讚讗讬 讛讜讜. 讜讗驻砖专 诇诪讬诪专 讚砖诪讜讗诇 讚讗诪专 讻专' 砖诪注讜谉 讚诇注讬诇 (讻转讜讘讜转 注讙, 讘) 讚讗诪专 讘拽讟谉 砖拽讚砖 讚注诇 讚注转 拽讚讜砖讬谉 讛专讗砖讜谞讬诐 讛讜讗 讘讜注诇. 讜讗讻转讬 诇讗 谞讬讞讗 讚讗诐 讻谉 诇讗 驻诇讬讙讬 专讘谞谉 讜专' 讗诇讬注讝专 讘讛讗, 讜讗谞谉 拽讗 诪拽砖讬谞谉 讜讗讝诇讬谞谉 讜讛讗 讛讻讗 讚讟注讜转 讗砖讛 讗讞转 讛讬讗 讜驻诇讬讙讬, 讜诇讗 讛讜讛 诇谉 诇诪讬诪专 讗诇讗 讜讛讗 讛讻讗 讚讻讟注讜转 讗砖讛 讗讞转 讛讬讗 讜拽转谞讬 诪转讬讘诪转 讚讗诇诪讗 注诇 讚注转 拽讚讜砖讬谉 讙诪讜专讬诐 讛讜讗 讘讜注诇, 讜讗驻砖专 诇讜诪专 谞诪讬 讘讛讗 讚诇讗 驻诇讬讙讬 专讘谞谉 讜专' 讗诇讬注专 拽讗诪专, 讗诇讗 诪砖讜诐 讚专讘讬 砖诪注讜谉 拽讗诪专 诇注讬诇 讙讘讬 拽讟谉 砖注诇 讚注转 拽讚讜砖讬谉 讛专讗砖讜谞讬诐 讛讜讗 讘讜注诇 诪砖讜诐 诇转讗 讚讬讚讬讛 拽讗诪专 讛讻讗, 讜驻诇讬讙讬, 讻诇讜诪专 驻诇讬讙讬 专讘谞谉 注诇讬讛 讚专讘讬 砖诪注讜谉.
讜诪讬讛讜 讗讬 讗驻砖专 诇讜诪专 讚专' 讗诇讬注讝专 讙讝专 讙讚讜诇讛 讗讟讜 讛讞讝讬专讛 讻砖讛讬讗 拽讟谞讛 讜注讚讬讬谉 拽讟谞讛 讛讬讗, 讚讙讚讜诇讛 讗讟讜 拽讟谞讛 诇讗 诪讬讞诇驻讗, 讗诇讗 讜讚讗讬 讻讬 讙讝专 专' 讗诇讬注讝专 诪讙专砖 讗转 讛讙讚讜诇讛 讜讛讞讝讬专讛 诇讗 讙讝专 讗诇讗 讗讟讜 诪讞讝讬专 讗转 讛拽讟谞讛 讜讙讚诇讛 讗爪诇讜, 讚讛砖转讗 讗讟讜 讙讚讜诇讛 讗讬讻讗 诇诪讬讙讝专 讜讗诇诪讗 讛讞讝讬专讛 讻砖讛讬讗 拽讟谞讛 讜讛讙讚讬诇讛 讗爪诇讜 诪讚讬谞讗 讗讬谞讛 诪转讬讘诪转 诇专' 讗诇讬注讝专 诪砖讜诐 讚注诇 讚注转 拽讚讜砖讬谉 讛专讗砖讜谞讬诐 讛讜讗 讘讜注诇, 讜讗讬谉 讞讝专转讛 讞讝专讛 讙诪讜专讛. 讜讗讬讚讱 讚专讘 讗砖诪注讬谞谉 诇诪讗讬 讚拽讗 住诇拽讗 讚注转讬讛 讚诪拽砖讛 讚讗讬讻讗 诇讚诪讜讬讬 拽讟谞讛 诇讟注讜转 谞讚专讬诐 讚讗砖讛 讗讞转, 讗诪讗讬 拽讗 诪讛讚专 诇讗拽砖讜讬讬 诪讘专讬讬转讗 诇讬转讘讬讛 诪讚专讘 讜砖诪讜讗诇 讙讜驻讬讬讛讜 讚讗讬驻诇讙讜 讘讛讚讬讗 讘拽讟谞讛 砖诇讗 诪讬讗谞讛 讜讛讙讚讬诇讛 讜注诪讚讛 讜谞砖讗转 讚讗诪专 专讘 讗讬谞讛 爪专讬讻讛 讙讟 诪砖谞讬, 讚讗诇诪讗 讗祝 讘讟注讜转 讗砖讛 讗讞转 驻诇讬讙 专讘.
讜转讬专抓 讛专讗讘"讚 讝"诇: 讚讛转诐 讜讚讗讬 诪砖诪注 诇讬讛 讚拽讚砖讛 讝诪谉 诪专讜讘讛 拽讜讚诐 讙讚讜诇转讛, 讻讚拽转谞讬 拽讟谞讛 砖诇讗 诪讬讗谞讛 讗诇诪讗 讛讬讛 诇讛 砖讛讜转 诇诪讗谉 讚讗诪专 讻砖讛讬讗 拽讟谞讛 讜诇讗 诪讬讗谞讛 讜讛讙讚讬诇讛 讜注诪讚讛 讜谞砖讗转, 讜讛诇讻讱 讛讛讬讗 讘讟注讜转 砖转讬 谞砖讬诐 讛讬讗. 讗讘诇 讛讻讗 讚拽转谞讬 讜讙讚诇讛 讗爪诇讜, 诪砖诪注 讚诪讬讚 砖讛讞讝讬专讛 讙讚诇讛 讗爪诇讜 讘诪讟讛 砖住诪讜讱 诇讙讚诇讜转讛 讛讞讝讬专讛 讜诇讗 讛住驻讬拽 诇讘注讜诇 注讚 讚讙诪专讜 砖谞讜转讬讛 讜住讬诪谞讬讛. 讜讬砖 诪讬 砖转讬专抓 讚讛转诐 驻砖讬讟讗 诇谉 讚讗讚诐 讬讜讚注 砖讗讬谉 拽讚讜砖讬 拽讟谞讛 砖讛砖讬讗转讛 讗诪讛 讜讗讞讬讛 讻诇讜诐 讗讘诇 讛讻讗 讘讬转讜诪讛 讘讞讬讬 讛讗讘 注住拽讬谞谉, 讜讗讘讬讛 拽讘诇 拽讚讜砖讬讛 讜讛讞讝讬专讛 诇讘注诇, 讟注讜 讗讬谞砖讬, 讚诇讗讜 讻讜诇讬 注诇诪讗 讬讚注讬 讚讻讬讜谉 讚谞砖讗转 砖讜讘 讗讬谉 诇讗讘讬讛 专砖讜转 讘讛, 讛诇讻讱 诇讟注讜转 讗砖讛 讗讞转 讙专讬讚转讗 讚诪讬 讚诇讗 讬讚注 讛讗讬 讙讘专讗 讗讬 讗讬讻讗 注诇讬讛 谞讚专讬诐 讗讜 诇讗 讜诇住驻讬拽讗 谞讞讬转 讜讘注讬诇. 讜砖诪讜讗诇 讚讗诪专 爪专讬讻讛 讙讟 诪砖谞讬 诇讗 转讬拽砖讬 诇讬讛 诪讚专讘谞谉 讚讗诪专讬 讛讻讗 讞讜诇爪转 讗讜 诪转讬讘诪转 讜讻诇 砖讻谉 讘讛讛讬讗 讚诇讗 讟注讜 讘讛 讗讬谞砖讬 讻讜诇讬 讛讗讬, 讚讗讬讛讜 讚讗诪专 讻专' 讗诇讬注讝专 讚讗诪专 讚诪讚讬谞讗 讞讜诇爪转 讜诇讗 诪转讬讘诪转, 讚诇注讜诇诐 注诇 讚注转 拽讚讜砖讬谉 讛专讗砖讜谞讬诐 讛讜讗 讘讜注诇.
讜谞讬讞讗 讚诇驻讬 转讬专讜抓 讝讛 讛讬讬谞讜 讚诇讗 诪拽砖讛 诇注讬诇 讗诇讗 诪拽讚砖讛 讘讟注讜转 讜讻讚砖谞讬谞谉 诇讛 讚讘讟注讜转 驻讞讜转 诪砖讜讛 驻专讜讟讛 拽讗诪专 讜诇讗 讗拽砖讬 诇讬讛 诪拽讟谉 砖拽讚砖 诪讬讛讗 讚诇讟注讜转 讗砖讛 讗讞专转 讛讜讗 讜驻诇讬讙讬, 讜诪砖讜诐 讚讛讛讬讗 驻砖讬讟讗 诇讬讛 讚讗讚诐 讬讜讚注 砖讗讬谉 拽讚讜砖讬 拽讟谉 讻诇讜诐 讜诇讗 讚诪讬 诇讟注讜转 讙专讬讚转讗, 讜讛讬讬谞讜 谞诪讬 讚讻讬 砖谞讬 诇讬讛 讘讟注讜转 驻讞讜转 诪砖讜讛 驻专讜讟讛 讗讬讘注讬讗 诇讬讛 注诇讛 讘诪讗讬 拽讗 诪驻诇讙讬 讜讗讜拽诪讛 讘讗讚诐 讬讜讚注 讜讗讬谉 讗讚诐 讬讜讚注, 讜讘拽讟谉 砖拽讚砖 诇讗 讗讘注讬讗 诇讬讛 讘诪讗讬 驻诇讬讙讬, 讚讘讛讛讜讗 驻砖讬讟讗 诇讬讛 讚讘讗讚诐 讬讜讚注 讜讗讬谉 讗讚诐 讬讜讚注 驻诇讬讙讬, 讻谉 谞专讗讛 诇讬.



 讛讗 讚讗拽砖讬谞谉 讛讗 诪讬讻转讘 讻转讘讬谞谉 讜拽讗诪专 专讘 驻驻讬 诪砖诪讬讛 讚专讘 讜讻讜' 讜驻专拽讬谞谉 讛讻讬 拽讗诪专 注讚 砖诇讗 讻转讘讜 讜讞转诪讜. 诇讜诪专 讚诇诪讞讝讬 讻砖讬拽专讗 讞讬讬砖讬谞谉, 诇专讜讜讞讗 讚诪讬诇转讗 讛讜讗 讚驻专拽讬谞谉 讜诇讗讜拽诪讬 讛讗 讚专讘 讛讜谞讗 讗驻讬诇讜 讻专讘 驻驻讗 讚讗诪专 诪砖诪讬讛 讚专讘讗.
讜诪讬讛讜 讗谞谉 诇讗 拽讬讬诪讗 诇谉 [讛讻讬] 讜诇诪讬讞讝讬 讻砖拽专讗 诇讗 讞讬砖讬讬谞谉. 讜讻讚讗诪专讬谞谉 诇拽诪谉 讘专讬砖 驻专拽 讛讻讜转讘 (讻转讜讘讜转 驻讛, 讗), 讛讛讬讗 讗讬转转讗 讚讗讬讞讬讬讘讛 砖讘讜注讛 讘讘讬 讚讬谞讗 讚专讘 讘讬讘讬 讘专 讗讘讬讬 讗诪专 诇讛讜 讘注诇 讚讬谉 转讬转讬 讜转砖转讘注 讘诪转讗 讗诪专讛 诇讛讜 讻转讜讘讜 诇讬 讝讻讜转讗 讚讻讬 诪砖转讘注谞讗 讬讛讘讜 诇讬. 讗诪专 诇讛讜 专讘 讘讬讘讬 讻转讜讘讜 诇讛 讗诪专 专讘 驻驻讬 诪砖讜诐 讚讗转讬 诪诪讜诇讗讬 讗诪专讬 诪注诇讬讬转讗, 讚讗诪专 专讘讗 讛讗讬 讗砖专转讗 讚讚讬讬谞讬 讚讗讬讻转讬讘讗 讜讻讜', 讜诇讬转讗 诪讚专讘 谞讞诪谉 讚讗诪专 专讘 谞讞诪谉 讗讜诪专 讛讬讛 专' 诪讗讬专 讗驻讬诇讜 诪爪讗讜 讘讗砖驻讛 讞转诪讜 讜谞转谞讜 诇讛 讻砖专 讜讗驻讬诇讜 专讘谞谉 诇讗 驻诇讬讙讬 注诇讬讛 讚专' 诪讗讬专 讗诇讗 讘讙讬讟讬 谞砖讬诐 讗讘诇 讘砖讗专 砖讟专讜转 诪讜讚讜 诇讬讛, 讚讗诪专 专讘 讗诪讬 讗诪专 专讘 讬讜讞谞谉 砖讟专 砖诇讜讛 讘讜 讜驻专注讜 讗讬谞讜 讞讜讝专 讜诇讜讜讛 讘讜, 砖讻讘专 谞诪讞诇 砖注讘讜讚讜, 讛讗 诇砖讬拽专讗 诇讗 讞讬砖讬讬谞谉. 讜讗祝 注诇 驻讬 砖讬砖 诪拽爪转 诪拽讜诪讜转 讚讞讬讬砖讬谞谉 诇诪讬讞讝讬 讻砖讬拽专讗, 讻讙讜谉 讗讬谉 讻讜转讘讬谉 讗讜专讻转讗 讗诪讟诇讟诇讬 讚讻驻专讬 (讘"拽 注, 讗) 讜讻讙讜谉 讻转讜讘讜 讘讛谞讬 讜讻转讜讘讜 转讬讗 讚拽讬讬诪讬转讜 讘讬讛 (注讬' 讘"讘 拽注讘, 讗) 诇讗 讻讜诇讛讜 讘讞讚讗 诪讞转讗 讜讻讘专 讛讗专讻转讬 讘驻专拽 讻诇 讛讙讟 讘转讞讬诇转讜 (讙讟讬谉 讻讚, 讗) 讘住讬注转讗 讚砖诪讬讗.



讚诇诪讗 诇注讜诇诐 爪专讬讻讬谉 讜砖讗谞讬 讛讻讗 讚诪拽讬讬诪谞讗 讛讙讚讛 讘讞讚. 讻诇讜诪专, 讻讬讜谉 砖讛谉 注爪诪谉 讛讙讬讚讜 讘驻谞讬 讗讜转讜 讛讙' 讗驻 讛谉 砖诪注讜 讛讙讚讛 讘讘"讚 诪驻谞讬 注爪诪谉, 砖讛专讬 讛谉 注爪诪谉 谞注砖讜 注讚讬诐 讜谞注砖讬诐 讚讬讬谞讬诐. 讜讗"转 讜讛讬讗讱 谞拽专讗转 讛讙讚转诐 讛讙讚讛, 讜讛诇讗 诇讗 讛注讬讚讜 讗诇讗 讘驻谞讬 讗讞讚, 讜讗讬谉 讛讙讚讛 讗诇讗 讘驻谞讬 讘讬转 讚讬谉. 讬砖 诇讜诪专 讘砖讛讬讛 诪讜诪讞讛 讜讚谉 讗驻讬诇讜 讘讬讞讬讚 讻砖讗专 讚讬谞讬 诪诪讜谞讜转, 讜谞诪爪讗转 讛讙讚讛 讘驻谞讬讜 讻讛讙讚讛 讘驻谞讬 讘讬转 讚讬谉 砖诇 砖诇砖讛 讛讚讬讜讟讜转. 注讜讚 讬砖 诇讜诪专, 讻砖讛讜砖讬讘讜 诪讞讘专讬讛诐 讗爪诇 讛讬讞讬讚 讜讛注讬讚讜 讜讗讞专 讻讱 谞注砖讬诐 讛诐 讚讬讬谞讬诐 注诪讜. 讛专诪讘"谉 谞"专. 讜讗诐 转讗诪专 讛讬讻讬 讗诪专 专讘 讗砖讬 讚爪专讬讻讗 讛讙讚讛, 讜讛讗 讗讬讻讗 诇诪讬诪专 诇讗 转讛讗 砖诪讬注讛 讙讚讜诇讛 诪专讗讬讛, 讻讚讗诪专讬谞谉 讘住' 驻专拽 专讗讜讛讜 (砖诇砖讛) (专"讛 讻讛, 讘). 转讬专抓 讛专讗讘"讚 讝"诇 讚住讘讬专讗 诇讬讛 诇专讘 讗砖讬 讚砖讗谞讬 讚讬谞讬 诪诪讜谞讜转 讚讻转讘 讘讛讜 讗诐 诇讗 讬讙讬讚, 讗诇诪讗 讘注讬谞谉 讛讙讚讛, 讗讘诇 讘注讚讜转 讛讞讚砖 诇讗 讻转讬讘 讘讬讛 讛讙讚讛, 讻讝讛 专讗讛 讜拽讚砖, 讜讻谉 驻讬专砖 砖诐 专砖"讬 讝"诇 (讘讚"讛 讜讗诪讗讬).
讜讗谞谉 诇讗 拽讬讬诪讗 诇谉 讻专讘 讗砖讬, 讚讛讗 讚专讘 讗砖讬 讚讞讬转讗 讘注诇诪讗 讛讬讗, 讜讚讬诇诪讗 拽讗诪专, 诇讜诪专 讚诪讛讗 诇讗 转砖诪注讬谞讛, 讚讗讬讻讗 诇诪讬讚讞讬 讛讻讬谉. 讜讗讬讛讜 谞诪讬 讗驻砖专 讚诇讗 住讘讬专讗 诇讬讛 讛讻讬谉, 讗诇讗 讚讚讞讜讬讬 讛讜讗 讚讚讞讜 诇讬讛. 讜讻谉 驻住拽 专讘谞讜 讗诇驻住讬 讝"诇 (讚祝 讞, 讘 讜注"砖 讘讘注讛"诪). 讜讛专讗讘"讚 讝"诇 讛讘讬讗 专讗讬讛 诪讚讙专住讬谞谉 (讘讙讟 驻砖讜讟) 注讬' 讘"讘 拽讬讙, 讘) 讙' 砖谞讻谞住讜 诇讘拽专 讗转 讛讞讜诇讛 专爪讜 讻讜转讘讬谉 专爪讜 注讜砖讬谉 讚讬谉 讜讗诪专讬谞谉 诇讗 砖谞讜 讗诇讗 讘讬讜诐, 讗讘诇 讘诇讬诇讛 讻讜转讘讬谉 讜讗讬谉 注讜砖讬诐 讚讬谉, 诇驻讬 砖谞注砖讜 注讚讬诐 讘砖注转 专讗讬讬转诐, 讜讗讬谉 注讚 谞注砖讛 讚讬讬谉. 讜讗讬谉 专讗讬讬转讜 诪讞讜讜专转 讘注讬谞讬, 讚讛转诐 讛讙讚转 讘注诇 讚讬谉 讗讬讻讗, 讚讞砖讘讬谉 诇讛讜 讻讗讬诇讜 讛砖讻讬讘 诪专注 讛注诪讬讚谉 讘讬转 讚讬谉 注诇 爪讜讜讗转讜 诇讞转讜讱 讛讚讬谉 注诇 驻讬 诪讛 砖讛讙讬讚 讜诪爪讜讛 讘驻谞讬讛诐, 讚讗讟讜 诪讬 砖诪讜讚讛 讘讘讬转 讚讬谉 诇讗 讞转讻讬 讚讬谞讗 讗讛讜讚讗转讜 讻讬讜谉 讚诇讬讻讗 讛讙讚转 注讚讬诐, 讜讛讗 诇讗 讗讬讘专讬 住讛讚讬 讗诇讗 诇砖拽专讬.
讜诪讗讬 讚拽讗 住诇拽讗 讚注转讬讛 讛讻讗 诇专讘 讗砖讬 讚讘注讬谞谉 讛讙讚讛, 讛讛讬讗 讚转谞讬讗 [住谞讛讚专讬谉 砖专讗讜 讘讗讞讚 砖讛专讙] 讗转 讛谞驻砖, 专讘讬 讟专驻讜谉 讗讜诪专 诪拽爪转谉 谞注砖讬诐 注讚讬诐 讜诪拽爪转谉 谞注砖讬诐 讚讬讬谞讬谉, 专讘讬 注拽讬讘讗 讗讜诪专 讻讜诇谉 谞注砖讜 注讚讬诐 讜讗讬谉 注讚 谞注砖讛 讚讬讬谉. 讜讗讜拽讬诪谞讗 讘驻专拽 讛讞讜讘诇 (讘"拽 爪, 讘) 讟注诪讗, 讚讗讬谞谉 注讜砖讬诐 讻讜诇谉 讚讬讬谞讬诐, 讻砖专讗讜 [讘诇讬诇讛] 讛讗 专讗讜讛讜 讘讬讜诐 谞注砖讬诐 讚讬讬谞讬诐, 讚诇讗 转讛讗 砖诪讬注讛 讙讚讜诇讛 诪专讗讬讛. 讗诇诪讗 诇讗 讘注讬谞谉 讛讙讚讛 讗驻讬诇讜 讘讚讬谞讬 谞驻砖讜转 讛讞诪讜专 讜讻诇 砖讻谉 讘讚讬谞讬 谞驻砖讜转 讛拽诇.
讗讬讻讗 诇诪讬诪专 讚诇专讘 讗砖讬 诇讗 住讘讬专讗 诇讬讛 讻讛讛讬讗 讗讜拽讬诪转讗 讚专讗讜讛讜 讘诇讬诇讛 [诇讗] 讻讗讬讚讱 讗讜拽讬诪转讗 讚讗讜拽讬诪谞讗 讛转诐 讜讗驻讬诇讜 讘专讗讜讛讜 讘讬讜诐 讛讬讗 诇诪讗讬 讚住诇拽讗 讚注转讬讛 讚专讘 讗砖讬 讛讻讗.
讜讛专"讝 讝"诇 (讘注讛"诪 讻讗谉) 砖转讬专抓 讘注讬拽专 拽讜砖讬讬转谞讜 讚讛讻讗 讻砖专讗讜 讞转诐 讬讚谉 砖诇 注讚讬 讘诇讬诇讛 讗讜 讘注讚讬 砖讛谉 拽专讜讘讬谉 砖讗讬谞谉 专讗讜讬讬诐 诇讚讜谉, 讜讻讛讛讬讗 驻讬专讜拽讗 讚讗诪专讬谞谉 讘住谞讛讚专讬谉 砖专讗讜 讘讗讞讚 砖讛专讙 讗转 讛谞驻砖, 诇讗 谞转讞讜讜专讜 讚讘专讬讜, 讚讛转诐 讚讗讬谞诐 专讜讗讬诐 注讻砖讬讜 讻诇讜诐, 讜注诇 驻讬 诪讛 砖专讗讜 讘诇讬诇讛 讛谉 讘讗讬谉 注讻砖讬讜 诇讚讜谉, 讗讬讻讗 诇诪讬诪专 讚讗讬谉 专讗讬讬转诐 专讗讬讬讛 诇讚讜谉 注诇讬讛. 讗讘诇 讻讗谉, 砖注诇 诪讛 砖讛谉 专讜讗讬诐 注讻砖讬讜 讛诐 讘讗讬诐 诇拽讬讬诐, 诪讛 讗讬讻驻转 诇谉 讗诐 专讗讜讛讜 讻讘专 讘诇讬诇讛 讗讜 讘砖注讛 砖诇讗 讛讬讜 讻砖专讬谉 诇讚讜谉, 砖讛专讬 诇讗 注诇 讗讜转讛 专讗讬讛 讛谉 住讜诪讻讬谉 讗诇讗 注诇 专讗讬讛 砖诇 注讻砖讬讜 砖讛谉 讻砖专讬谉 诇讚讜谉.



讬注诪讚讜 砖谞讬诐 讜讬讜砖讬讘讜 诪讞讘专讬讛谉 讗爪诇 讛讬讞讬讚. 讜讗讜拽讬诪谞讗 诇讛 讘讚讜讻转讗 讘砖专讗讜讛讜 讘诇讬诇讛, 讛讗 专讗讜讛讜 讘讬讜诐 讗讬谉 爪专讬讻讬谉 诇讛讜砖讬讘 讗讞专讬诐, 讗诇讗 讛谉 注爪诪谉 注讜诪讚讬谉 讘诪拽讜诪谉 讜诪拽讚砖讬谉, 砖诇讗 转讛讗 砖诪讬注讛 讙讚讜诇讛 诪专讗讬讛. 讜诇诪讬诪专 砖讗讬谉 诪拽讚砖讬谉 讗讜转讜 注诇 驻讬 专讗讬讛 砖专讗讜讛讜 讘诇讬诇讛 讜谞转讘专专 诇讛诐 砖谞专讗讛 讛讞讚砖. 讗诪谞诐 驻讬专砖讜 讘转讜住驻讜转 诇驻讬 砖专讗讬转 注爪诪谉 诇讚讜谉 注诇讬讛 诇诪讞专 讻拽讘诇转 注讚讜转 讛讬讗. 讜拽讘诇转 注讚讜转 讘讬讜诐 讘注讬谞谉, 讚讛讜讛 诇讬讛 讻转讞讬诇转 讚讬谉. 讜讟注诐 谞讻讜谉 讛讜讗. 讗诇讗 砖专砖"讬 讝"诇 讞诇讜拽 讘讚讘专 讘讘讘讗 讘转专讗 (拽讬讙, 讘) 讙讘讬 砖诇砖讛 砖谞讻谞住讜 诇讘拽专 讗转 讛讞讜诇讛.



 讜讛讗讬 讚讗诪专讬谞谉: 讬讜砖讬讘讜 诪讞讘专讬讛谉 讗爪诇 讛讬讞讬讚. 讛讜讗 讛讚讬谉 诇讻讜诇谉, 讗诐 讬砖 注讚讬诐 讗讞专讬诐 砖讬注讬讚讜 讘驻谞讬讛诐, 讚注讚 讛讬讜讚注, 讻讬讜谉 砖讗讬谉 讗谞讜 爪专讬讻讬谉 诇注讚讜转讜, 谞注砖讛 讚讬讬谉 讜讗驻讬诇讜 讘砖诇 转讜专讛, 讻讚讗诪专 专' 讟专驻讜谉 讙讘讬 住谞讛讚专讬谉 砖专讗讜 讘讗讞讚 砖讛专讙 讗转 讛谞驻砖 诪拽爪转谉 谞注砖讬诐 注讚讬诐 讜诪拽爪转诐 谞注砖讬诐 讚讬讬谞讬诐. 讜专' 注拽讬讘讗 谞诪讬 讚驻诇讬讙 注诇讬讛 讜讗诪专 讻讜诇谉 谞注砖讜 注讚讬诐, 讛转诐 讚讜拽讗 讘讚讬谞讬 谞驻砖讜转 诪砖讜诐 讚讘注讬谞谉 讜讛爪讬诇讜 讛注讚讛, 讜讛谞讬 讻讬讜谉 讚讞讝讜 讚拽讟诇 谞驻砖讗 转讜 诇讗 讞讝讜 诇讬讛 讝讻讜转讗, 讛讗 讘注诇诪讗 诪讜讚讛 讛讜讗 诇专讘讬 讟专驻讜谉 讻讚讗讬转讗 讘驻专拽 专讗讜讛讜 讘讬转 讚讬谉 (专"讛 讻讛, 讗, 讜注讬' 讘"拽 爪, 讘).



 讜讛讬讬谞讜 讚讗拽砖讬谞谉: 讜讗诐 讗讬转讗 诇讬转讘讜 讘讚讜讻转讬讬讛讜 讜诇讬拽讚砖讜讛. 讻诇讜诪专, 讚讛转诐 讛讗 讚诇讗 讬转讘讬 讘讚讜讻转讬讬讛讜 诪砖讜诐 讚专讗讜讛讜 讘诇讬诇讛, 讚爪专讬讻讬谉 转专讬 诪讬谞讬讬讛讜 诇讛注讬讚, 讜讗讬 住诇拽讗 讚注转讱 注讚 讛诪注讬讚 谞注砖讛 讚讬讬谉 讬注诪讚讜 讘讻讜诇谉 讘诪拽讜诪谉 讜讬注讬讚 讝讛 讘驻谞讬 讛砖谞讬诐, 讜讻谉 讛砖谞讬 讬注讬讚 讘驻谞讬 讞讘讬专讬讜 讛砖谞讬诐 讜讗讞专 讻讱 讬注诪讚讜 砖诇砖转谉 讘诪拽讜诪谉 讜讬讗诪专 诪拽讜讚砖 诪拽讜讚砖. 讜讻谉 驻讬专砖 专砖"讬 讝"诇. 讜注诇 诪"砖 砖诪' 注讚 注讚 谞注砖讛 讚讬讬谉 拽讗 驻专讬讱.
讜讗讬谉 诇驻专砖 讚注诇 诪讛 砖讗诪专讜 讚讬讬谞讬谉 讛诪讻讬专讬谉 讞转讬诪讜转 讬讚 注讚讬诐 讗讬谉 爪专讬讻讬谉 诇讛注讬讚 讘驻谞讬讛诐, 讻诇讜诪专 讗诇讗 谞注砖讛 讚讬讬谉 注诇 驻讬 讬讚讬注转讜 拽讗 驻专讬讱. 讜讛讻讬 驻讬专讜砖讛, 诇讬转讘讜 讘讚讜讻转讬讬讛讜 讜诇讬拽讚砖讜讛 讘诇讗 讛讙讚讛 讻诇诇, 讗诇讗 注诇 驻讬 专讗讬讬转诐 讚讗讬 讗驻砖专 诇驻专砖 讻谉, 讚讛讗 讗讜拽讬诪谞讗 诇讛 讻砖专讗讜讛讜 讘诇讬诇讛, 讜专讗讬讬转诐 讻诪讬 讜讻讚讻转讘讬谞谉 诇注讬诇. 讜讻谉 讗诪专 讘讬专讜砖诇诪讬.



  讛讻讬 讙专住讬谞谉: 讚讗诪专 专讘 注讜诇讗 讘专 讗讘讗 讗诪专 注讜诇讗 讗诪专 专' 讗诇注讝专 讛诪拽讚砖 讘诪诇讜讛 讜讘注诇, 注诇 转谞讗讬 讜讘注诇, 讘驻讞讜转 诪砖讜讛 驻专讜讟讛 讜讘注诇, 讗讬谞讛 爪专讬讻讛 讛讬诪谞讜 讙讟. 讜诇讗 讙专住讬谞谉 讚讘专讬 讛讻诇 讗讬谞讛 爪专讬讻讛 讛讬诪谞讜 讙讟. 讚驻诇讜讙转讗 讚转谞讗讬 讛讬讗 诇注讬诇 讘驻讞讜转 诪砖讜讛 驻专讜讟讛.
讜诇注谞讬谉 驻住拽 讛诇讻讛, 拽讚砖讛 注诇 转谞讗讬 讜讻谞住讛 住转诐, 讘讬谉 讘讟注讜转 讗砖讛 讗讞转 讘讬谉 讘讟注讜转 砖转讬 谞砖讬诐, 讘讬谉 讘讟注讜转 讗砖讛 讗讞转 讻注讬谉 砖转讬 谞砖讬诐 讘讬谉 讘讟注讜转 讗砖讛 讗讞转 讙专讬讚转讗, 讻讬讜谉 砖讘注诇 爪专讬讻讛 诪诪谞讜 讙讟 诪住驻拽 诇讛讞诪讬专, 讻讚讘专讬 专讘谞讜 讗诇驻住讬 讝"诇, 讜讗诐 讘讗 讗讞专 讜拽讚砖讛 爪专讬讻讛 讙讟 诪砖谞讬讛诐, 讚拽讬讬诪讗 诇谉 诇讛讞诪讬专 诪住驻拽 讻专讘, 讜讻住讛讚讜转讬讛 讚专讘 讻讛谞讗 诪砖诪讬讛 讚注讜诇讗 讚讗诪专 讛诪拽讚砖 注诇 转谞讗讬 讜讘注诇 爪专讬讻讛 讛讬诪谞讜 讙讟 讝讛 讛讬讛 诪注砖讛 讜诇讗 讛讬讛 讻讞 讘讬讚 讞讻诪讬诐 诇讛讜爪讬讗讛 讘诇讗 讙讟. 讜讗祝 注诇 讙讘 讚讗诪专 专讘讛 讚讘讟注讜转 讗砖讛 讗讞转 讙专讬讚转讗 讻讜诇讬 注诇诪讗 诇讗 驻诇讬讙讬 讚讗讬谞讛 爪专讬讻讛 讙讟, 讜专讘讬 讬讜讞谞谉 谞诪讬 讚讗诪专 讛讻讬, 诇讗 拽讬讬诪讗 诇谉 讻讜讜转讬讬讛讜 讗诇讗 讻讞诪讬诐 讚诇讗 讛讬讛 讻讞 讘讬讚诐 诇讛讜爪讬讗讛 讘诇讗 讙讟. 讜诪讬讛讜 讙讟 讛讜讗 讚讘注讬讗 讗讘诇 讻转讜讘讛 诇讗 讘注讬讗, 讚诇讙讘讬 讗讬住讜专讗 诇讞讜诪专讗 诇讙讘讬 诪诪讜谞讗 诇拽讜诇讗.
讜讛讬讻讗 讚拽讚砖 住转诐 讜讻谞住 住转诐 谞诪讬 转爪讗 砖诇讗 讘讻转讜讘讛 讻砖诪讜讗诇, 讚讗讬讻讗 诇诪讬诪专 讚专讘 谞诪讬 诇讗 驻诇讬讙 讘讛讗, 讚讛讗 谞讚专讬诐 讻诪讜诪讬谉 讜讘诪讜诪讬谉 讜讚讗讬 讛讬讻讗 讚拽讚砖 讜讻谞住 住转诐 讜谞诪爪讗讜 注诇讬讛 诪讜诪讬谉 转爪讗 砖诇讗 讘讻转讜讘讛, 讜讛讬讬谞讜 住讬驻讗 讚诪转谞讬转讬谉 讚拽转谞讬 砖讻诇 讛诪讜诪讬谉 讛驻讜住诇讬谉 讘讻讛谞讬诐 驻讜住诇讬诐 讘谞砖讬诐. 讜讘注诇诪讗 谞诪讬 讗诪专讬谞谉 (诇注讬诇 讻转讜讘讜转 谞讝, 讘) 诪砖讜诐 住诪驻讜谉, 讚讗诇诪讗 讗讬讻讗 住讬诪驻讜谉 讘谞砖讬诐 诇讘讟诇 讛拽讚讜砖讬谉 讜砖诇讗 转讗讻诇 讘转专讜诪讛. 讜注讜讚, 讚讘讬专讜砖诇诪讬 (讘驻专拽讬谉 讛"讝) 讗驻诇讬讙讜 讘讛 专讬砖 诇拽讬砖 讜专' 讬讜讞谞谉, 讜拽讬讬诪讗 诇谉 讻专' 讬讜讞谞谉 讚讗诪专 讗讬谉 诇讛 讻转讜讘讛, 讜讻讘专 讻转讘转讬 诇诪注诇讛.
讜诇注谞讬谉 诪拽讚砖 讗转 讛拽讟谞讛 讗讜 拽讟谉 砖拽讚砖 讜讘注诇, 爪专讬讻讛 讙讟 讜讚讗讬, 讚讗讚诐 讬讜讚注 砖讗讬谉 拽讚讜砖讬 拽讟谉 讜拽讟谞讛 讻诇讜诐, 讜讙诪专 讜讘注诇 诇砖诐 拽讚讜砖讬谉, 讜讛讬讬谞讜 讚专讘, 讜讛讬讬谞讜 讻转谞讗 拽诪讗 讚专' 讗诇讬注讝专 讚讗诪专 讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讞讜诇爪转 讗讜 诪转讬讬讘诪转. 讜讘诪拽讚砖 讘驻讞讜转 诪砖讜讛 驻专讜讟讛 讜讘注诇, 谞诪讬 讗讬讻讗 诇诪讬诪专 砖讛讬讗 诪拽讜讚砖转 讜讚讗讬转, 讚讛讗 讘讘专讬讬转讗 讚诇注讬诇 注专讬讘 讜转谞讬 诇讛 讘讛讚讬 拽讟谉 砖拽讚砖, 讻讬 讛讬讻讬 讚讛讗讬 诪拽讜讚砖转 讜讚讗讬转 讻砖讘注诇 诇讗讞专 砖讛讙讚讬诇 讛讗讬 谞诪讬 诪拽讜讚砖转 讜讚讗讬转, 讗讘诇 讘诪拽讚砖 讘诪诇讜讛 讜注诇 转谞讗讬, 讗驻砖专 讚讟注讜 讘讛 讗讬谞砖讬 讜讛诇讻讱 诇讗 讛讜讜 拽讚讜砖讬 讜讚讗讬 讗诇讗 住驻拽, 讜讻讚讗诪专 专讘 讬讜住祝 讘专 讗讘讗 讗诪专 专' 诪谞讞诐 讗诪专 专' 讗住讬 讛诪拽讚砖 讘驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟, 讘讛讗 讛讜讗 讚诇讗 讟注讬 讗讘诇 讘讛谞讱 讟注讬. 讜讗讬讻讗 诇诪讬诪专, 讚讛诪拽讚砖 讘驻讞讜转 诪砖讜讛 驻专讜讟讛 讜讘注诇 讚爪专讬讻讛 讛讬诪谞讜讙讟, 谞诪讬 诇讗 讛讜讜 拽讚讜砖讬 讜讚讗讬 讗诇讗 拽讚讜砖讬 住驻拽, 讜讗诐 拽讘诇讛 拽讚讜砖讬谉 诪讗讞专 爪专讬讻讛 讙讟 诪砖谞讬讛诐. 讜诇讛讗讬 住讘专讗, 讘专讬讬转讗  讚诇注讬诇 转专讬 讙讜讜谞讬 拽转谞讬, 拽讚讜砖讬 驻讞讜转 诪砖讜讛 驻专讜讟讛 诪拽讜讚砖转 诪住驻拽, 讜拽讟谉 砖拽讚砖 诪拽讜讚砖转 讙诪讜专讛.





专讬讟讘"讗

讜诪驻专拽讬谞谉 讛转诐 谞诪讬 讘讛讗 驻诇讬讙讬 诪专 住讘专 讗讚诐 讜讻讜' 讜讗注"讙 讚讛讗 驻专讬讱 诇注讬诇 诪诪转谞讬' 讚讛诪拽讚砖 讘讟注讜转 讜驻专讬拽 诇讬讛 讚讟注诪讗 讚诇讗讜 诪砖讜诐 讛讻讬 讗诇讗 讗驻讬' 讻砖驻讬专砖 转谞讗讬 讘砖注转 讞诇讬爪讛 诇讗 诪讛谞讬 转谞讗讬 诪砖讜诐 讚讝讛讜 转谞讗讬 砖讗讬 讗驻砖专 诇拽讬讬诪讜 讛诪注砖讛 注"讬 砖诇讬讞 砖讗讬谉 砖诇讬讞讜转 讘讞诇讬爪讛 讜诇讗 讚诪讬 诇转谞讗讬 讘谞讬 讙讚 讜讘谞讬 专讗讜讘谉 砖讗驻砖专 诇拽讬讬诐 讛诪注砖讛 讚谞转讬谞转 讛讗专抓 注"讬 砖诇讬讞 讜讗注"讙 讚诇讗 讙诪专讬' 诪转谞讗讬 讘谞讬 讙讚 讜讘谞讬 专讗讜讘谉 诇讙讘讬 转谞讗讬 讻驻讜诇 讛谉 拽讜讚诐 诇诇讗讜 讚讛讗 拽讬"诇 讚诇讗 讘注讬谞谉 (谞讛讜讬) 讘讛讗 诪讬讛转 讙诪专讬谞谉 诪讬谞讛 讚住讘专讗 讛讜讗 讚诪注砖讛 讗诇讬诐 讻讜诇讬 讛讗讬 讚诇讬转讗 注"讬 砖诇讬讞 讚诇讗 讞讬讬诇 讘讬讛 转谞讗讬 讜讛拽砖讜 讘转讜住驻转 讚讛讗 谞讝讬专讜转 砖讗讬谞讜 注"讬 砖诇讬讞 讜转谞讗讬 转谞讗讬 讗诐 讗诪专 驻诇讜谞讬 谞讝讬专 讜讻讬讜爪讗 讘讜. 讜讬"诇 讚砖讗谞讬 谞讝讬专讜转 讚讻转讬讘 讻讬 讬驻诇讬讗 诇谞讚讜专 谞讚专 讗讬谉 诇谞讜 讗诇讗 讻诪讜 砖讛驻诇讬讗 讚讛讗 讗讬讻讗 转谞讗 讚住讘专 讛转诐 砖讗驻讬' 谞转拽讬讬诐 讛转谞讗讬 讗讬谞讜 谞讝讬专 讻讬讜谉 砖诇讗 讛讬讛 诪讜驻诇讗 讜诪讘讜讗专 讘砖注讛 砖谞讚专: 



讜讛讗 讘讬讗讛 讚诇讗 讗驻砖专 诇拽讬讬诪讛 注"讬 砖诇讬讞 讜讛讜讛 转谞讗讬 转谞讗讬 讻讚转谞讗 讛专讬谞讬 讘讜注诇讬讱 讜讻讜' 讜驻专拽讬谞谉 诪砖讜诐 讚讛转诐 讗转拽讜砖 讛讜讜讬讜转 诇讛讚讚讬 驻讬' 讜讻讬讜谉 讚诪讛谞讬 转谞讗讬 讘拽讚讜砖讬 讻住祝 讜砖讟专 诪讛谞讬 谞诪讬 讘讘讬讗讛 讚讛讗 讗转拽讜砖 讜诇讬讻讗 诇诪讬诪专 讗讬驻讻讗 诇诪讬诪专讗 讚讻讬 讛讬讻讬 讚诇讗 诪讛谞讬 转谞讗讬 讘讘讬讗讛 诇讗 诪讛谞讬 讘讻住祝 讜砖讟专 讚讻讬讜谉 讚讛谞讬 转专转讬 讜讛讗讬 讞讚讗 讗讬讛讬 讞讚讗 讟驻讬 讚转讙专专 讘转专讜讜讬讬讛讜 讜诇讗 讻讞讚讗 转专转讬: 



讙专住转 诪拽爪转 讛住驻专讬诐 讗诪专 注讜诇讗 讗诪专 专"讗 讛诪拽讚砖 讘诪诇讜讛 讜讘注诇 注诇 转谞讗讬 讜讘注诇 讘驻讞讜转 诪砖讜讛 驻专讜讟讛 [讜讘注诇] 讚讘专讬 讛讻诇 讗讬谞讛 爪专讬讻讛 诪诪谞讜 讙讟. 讜诇讬转讗 讚讛讛讬讗 诇讗 讛讜讬 讚讘专讬 讛讻诇 讚讛讗 专讘谞谉 驻诇讬讙讬 注诇讬' 讚专"砖 讚讗诪专 讘注诇 拽谞讜 讜诇讬讻讗 诇驻专讜砖讬 讚讚"讛 讛讬讬谞讜 诪砖讜诐 专讘 砖诪讜讗诇 讚讛讗 诇注讬诇 拽讗诪专 专讘讗 讛讗讬 诇讬砖谞讗 讜诪讜转讘讬谞谉 诇讬讛 诪诪转谞讬转讬谉 讜诇讗 驻专拽讬谞谉 讛讻讬 讜讗讬讻讗 讚讙专住讬 讗讬谞讛 爪专讬讻讛 诪诪谞讜 讙讟 讜诇讗 讙专住 讚"讛 讜诇讗 诪讞讜讜专转讗 讚讗"讻 讛讬讗 讻注讜诇讗 讚讗诪专 讻专"讗 讘专"砖 讚讛讜讛 讬讞讬讚讗讛 讜诇讗 讻专讘谞谉 讜诇讗 诪砖诪注 讚砖讘拽讬 专讘谞谉 讜讗讜诪专讬诐 讻专"砖 讜转讜 讚讛讗 专讘 讻讛谞讗 讗诪专 讘住诪讜讱 诪砖诪讬讛 讚注讜诇讗 讛诪拽讚砖 注诇 转谞讗讬 讜讘注诇 爪专讬讻讛 讛讬诪谞讜 讙讟 讜诇讬讻讗 诇诪讬诪专 讚讛讛讬讗 讘讟注讜转 讘讗砖讛 讗讞转 讻注讬谉 砖转讬 谞砖讬诐 讚讛讗 讗诪专讬' 注诇讛 讚诪住拽谞讗 讚诪转谞讬' 诪讚转谞讗 讚讘讬 专讘讬 讬砖诪注讗诇 讘讟注' 讗砖讛 讗讞转 讙专讬讚转' 讜讛讻讬 讗诪专讬谞谉 注诇讛 讚讗讬谞讛 爪专讬讻讛 讙讟 讚讗"讻 转拽砖讬 讚讬讚讬讛 讗讚讬讚讬讛 讗驻讬诇讜 转讬诪讗 讛讗 讚专讘讬讛 讛讜讛 诇讬讛 诇诪驻专讱 讜诇转专讜爪讬 讛讻讬 讜转讜 讚讗"讻 讘讛讗讬 讙专住讗 讗讬谞讛 爪专讬讻讛 讙讟 讗讬讚讱 诇讬砖谞讗 讚专讘讬 讗诪专 讚诪讛讚专 注诇讛 诇讗 讗转讬 砖驻讬专 讚拽讗诪专 讛诪拽讚砖 讘驻讞讜转 诪砖讜讛 驻专讜讟讛 讜讘注诇 爪专讬讻讛 诪诪谞讜 讙讟 讘讛讗 讛讜讗 讚诇讗 讟注讬 讗讘诇 讘讛谞讱 讟注讬 讜讻讬讜谉 讚讛讻讗 讙专住讬谞谉 讗讬谞讛 爪专讬讻讛 诇诪讛 诇讬讛 诇驻专讜砖讬 讟注诪讗 讚讛讗 讚注讜诇讗 讗诪专 专"讗 诪住转讬讬讛 讚诇诪讛 爪专讬讻讛 诪诪谞讜 讚讘讛讗 讜讚讗讬 诇讗 讟注讛 讜讗讬转 讚讙专住讬 讚讘专讬 讛讻诇 爪专讬讻讛 诪诪谞讜 讙讟 讜诇讬转讗 讚讛讗 讗驻讬诇讜 讘讟注讜转 讗砖讛 讗讞转 讻注讬谉 砖转讬 谞砖讬诐 拽讗诪专 砖诪讜讗诇 砖讗讬谞讛 爪专讬讻讛 讛讬讻讬 讚诇讗 诪注诇讜 拽讬讚讜砖讬 诪讬讛转 讛诇讻讱 注"讻 讛"讙 讛诪拽讚砖 讘诪诇讜讛 讜讘注诇 讘驻讞讜转 诪砖讜讛 驻专讜讟讛 [讜讘注诇] 爪专讬讻讛 讛讬诪谞讜 讙讟 驻讬' 讘诪诇讜讛 讜讘驻讞讜转 (诪诪诇讜讛) [诪砖"驻] 讜讻谉 拽讟谉 砖拽讬讚砖 讜讻诇 讛讬讻讬 讚诇讗 讬讟注 讘讙讜驻讬讛 爪专讬讻讛 讙讟 诪讚专讘谞谉 讘诇讞讜讚 讜讻讚讗诪专讬谞谉 讘讗讬讚讱 讚注讜诇讗 讝讛 讛讬讛 诪注砖讛 讜诇讗 讛讬讛 讻讞 诇讞讻诪讬诐 诇讛讜爪讬讗 讘诇讗 讙讟 讻讚驻讬专砖转讬 诇注讬诇 讜讛讗"砖 诇讬砖谞讗 讚专"诪 砖讘讗 诇讞诇拽 讘讬谞讬讛谉 讜讛讜讚讛 讘诪拽诇 讜讬讛讬讘 讟注诪讗 诪讗讬 砖谞讗 讛讗讬 诪讛讻讗 讜拽讗诪专 专讘讗 拽讚砖 讘诪诇讜讛 诪讜讚讛 讚爪专讬讻讛 讙讟 讚讘讛讛讬讗 讛讜讗 讚讟注讛 讜讙诪专 讜讘注诇 诇砖诐 拽讚讜砖讬谉 讗讘诇 讘讛谞讱 讟注讬 讜注诇 讚注转 拽讚讜砖讬谉 讘注诇 讜讗讬谞讛 爪专讬讻讛 讙讟 讜诇讛讻讬 诇讗 诪讜讚讛 诇讛讜 讜诪住转讘专讗 讚讛讗 讚谞拽讬讟 专讘讬 讗诪讬 讛诪拽讚砖 讘驻讞讜转 诪砖讜讛 驻专讜讟讛 诇讗讜 讚讜拽讗 讚讛"讛 讛诪拽讚砖 讘诪诇讜讛 讚讛讗 讞讚 转讻住讬住讗 讗讬谞讜谉 讘拽讚讜砖讬 诇讗 诪注诇讛 诪砖讜诐 讚讛讗 讚讬讚讛讜 讜诇讗 诪砖讜诐 拽驻讬讚讗 讚讬讚讬讛 讜讻讚讗诪专讬谞谉 专讘谞谉 诇注讬诇 讘注诇 讜拽谞讜 讜诪谞讜 拽讚讜砖讬 拽讟谉 讜拽讚讜砖讬 讘驻讞讜转 诪砖讜讛 驻专讜讟讛 诪砖讜诐 讚讛讜讛 讞讚 转讻住讬住讗 讗讬谞讜谉 讚拽讚讜砖讬 诇讗 诪注诇讜 诪砖讜诐 讚讛讗 讚讬讚讛讜 讜讻谉 讘讗讬讚讱 讜拽讚讜砖讬 拽讟谞讛 讗诪专讜 专讘谞谉 诪转讬讬讘诪转 讗诇讗 讜讚讗讬 讚专讘讬 讗诪讬 谞拽讟 驻讞讜转 诪砖讜讛 驻专讜讟讛 讜讛"讛 诇讻诇 讚讜讻转讗 讚讙专讬注讜转讗 诪讞诪转 拽讬讚讜砖讬谉 讚诇讗 诪注诇讛 讜诇讗 诪讬注讜讟 讗诇讗 拽讚讜砖讬 转谞讗讬 讚转诇讬' 讘拽驻讬讚讗 讚讬讚讬讛 讜讚注转讜 注诇 转谞讗讬 诪谉 讛住转诐 注讚 诪讞讬诇 诇讬讛 讜讛讗 讚谞拽讟 讘诇讬砖谞讗 讗讘诇 讘讚讛谞讱 讟驻讬 诪砖诪注 讚讛讜讛 诇砖讜谉 专讘讬诐 诪砖讜诐 讚拽讚讜砖讬 转谞讗讬 讛讜讛 讟讜讘讗 讜谞住讞讬 讗讬讻讗 讚讙专住讬 讗讘诇 讛谞讱 讟注讬 讚讛讜讛 诇砖讜谉 专讘讬诐 讗转讬 砖驻讬专 讟驻讬. 讜诇注谞讬谉 驻住拽 讛诇讻讛 拽讬"诇 讚讘讟注讜转 砖谞讬 谞砖讬诐 讗讜 讘讟注讜转 讗砖讛 讗讞转 讻注讬谉 砖转讬 谞砖讬诐 爪专讬讻讛 讙讟 讙诪讜专 诪谉 讛转讜专讛 讜讗讬谉 爪专讬讱 诇讜诪专 拽讚砖讛 住转诐 讜讻谞住讛 住转诐 爪专讬讻讛 讙讟 诪讚讘专讬讛诐 讻住讘专讗 讚讗诪专 注讜诇讗 诇讗 讛讬讛 讻讞 诇讞讻诪讬诐 诇讛讜爪讬讗 讘诇讗 讙讟 讜讗爪"诇 砖讗讬谉 诇讛 讻转讜讘讛 讜讚讜拽讗 讻砖讘注诇 讗讘诇 讻砖拽讚砖 注诇 转谞讗讬 讜讻谞住 住转诐 讜诇讗 讘注诇 讗讬谞讛 爪专讬讻讛 讙讟 诪讚讗讜专讬讬转讗 讚驻住拽 讻砖诪讜讗诇 讗诇讬讘讗 讚专讘讗 讗讘诇 拽讚砖讛 住转诐 讜注讚讬讬谉 诇讗 讻谞住讛 讗讬谞讛 爪专讬讻讛 讙讟 讻诇诇 讚诪拽讞 讟注讜转 讛讜讗 讜讛讬讬谞讜 讚讗讜拽讬诪谞讗 诪转谞讬' 诇砖诪讜讗诇 讘拽讚砖讛 住转诐 讜讻谞住讛 住转诐 诇讞讜讚 讜讻诇 讛谞讬 诪讬诇讬 讘讟讜注谉 转谞讗讬诐 讗讘诇 讘拽讚讜砖讬 讘注诇诪讗 讛讬讻讗 讚拽讚砖 拽讚讜砖讬谉 讙专讜注讬 讜讘注诇 爪专讬讻讛 讙讟 讙诪讜专 诪谉 讛转讜专讛 讻专讘谞谉 讚讗诪专讜 讘注诇讜 拽谞讜 讜讻住讘专讗 讚专讘 讗诪讬 讜讻讚注讜诇讗 讜讻住讘专' 讚专讘 讘拽讟谞讛 砖诇讗 诪讬讗谞讛 讗讘诇 诇讗 驻砖讬讟讗 讚诇讗 拽谞讛 讜讗讬谞讛 爪专讬讻讛 讙讟 讻诇诇 讚专' 讗诪讬 讘诪拽讚砖讛 诇讛讬讻讗 讚讘注诇 爪专讬讻讛 讛讬诪谞讜 讙讟. 讬专讜砖诇诪讬 讗"讻 讻砖诇讗 讛诇讻讛 讗爪诇 讞讻诐 讛讬讻讬 砖专讬谞谉 诇讛 诇讗谞住讜讘讬 讘诇讗 讙讟 谞讬讞讜砖 讚诇诪讗 讘转专 讚诪谞住讘讗 讗讝诇讗 诇讞讻诐 讜砖专讬 诇讛 诇谞讚专讛 讜讛讜讛 诇讛 讗"讗 讚专讗砖讜谉 诇诪驻专注 砖讘谞讬讛 诪谉 讛砖谞讬 诪诪讝专讬诐 讛转诐 转专讬 诇讬砖谞讗 讘讞讚 诇讬砖谞讗 讗诪专讬 讗注"讙 讚讻讬 诇讗 讛诇讻讛 讗爪诇 讞讻诐 讗讬谞讛 诪拽讜讚砖转 诇讗 砖专讬谞谉 诇讗谞住讜讘讬 讘诇讗 讙讟 讜讘讗讬讚讱 诇讬砖谞讗 讚讗诪专讬谞谉 讚砖专讬谞谉 诇讛 诇讗谞住讜讘讬 诪诇诪讚讬' 讗讜转讛 砖诇讗 转砖讗诇 注诇 谞讚专讛 讻讚讬 砖诇讗 讬讞讜诇 讛谞讚专 讜拽讚讜砖讬 讛专讗砖讜谉 讘谞讬讛 诪谉 讛砖谞讬 诪诪讝专讬诐 讜讛讬讗 转讞讜砖 诇注爪诪讛 砖诇讗 转拽诇拽诇 诇讛 讜诇讘谞讬讛 讗讬谞讛 谞砖讗诇转 注诇 谞讚专讛 讜诪诇讛驻专讬砖讜 讛讻讬 讘转诇诪讜讚讗 讚讬诇谉 讜诇讗 讞砖讜 诇讛 讻诇诇 诪砖诪注 讚住讘讬专讗 诇讛讜 讚讛讻讬 拽讗诪专讬' 讛诇讻讛 讗爪诇 讞讻诐 讜讛转讬专讛 诪拽讜讚砖转 讚讜拽讗 诪拽诪讬 讚砖专讜 诇讛 讻讚讬谞讗 诪讛讗 拽诪讗 讗讘诇 诇讘转专 讚砖专讗 诇讛 讘讚讬谞讗 诇讗谞住讜讘讬 讛转' 讘"讚 讞砖讜讘 (讘讙讟) [讻讙讟] 讜驻拽注讬 拽讚讜砖讬 诪谉 讛专讗砖讜谉 诇讙诪专讬 讜转讜 诇讗 讞讬讬诇 诪"诪 诇诪注砖讛 专讗讜讬 诇讞讜砖 诇转诇诪讜讚讗 讚讘谞讬 诪注专讘讗 诇诇诪讚 讗讜转讛 砖诇讗 转砖讗诇 注诇 谞讚专讛 讻讚讬 砖诇讗 讬讞讜诇讜 拽讚讜砖讬 讛专讗砖讜谉 讜转爪讗 讜讘谞讬讛 诪谉 讛讘' 诪诪讝专讬诐 讜讛讬讗 转讞讜砖 诇注爪诪讛 砖诇讗 转转拽诇拽诇 诇讛 讜诇讘谞讬讛 讜讗讬谞讛 谞砖讗诇转 注诇 谞讚专讛 讗讜 砖诇讗 转谞砖讗 注讚 砖讬讛讬讛 诇讛 讙讟 诪谉 (讛砖谞讬) [讛专讗砖讜谉]:





讛诪讗讬专讬

讻砖诐 砖讘讬讗专谞讜 讘讗诇讜 砖讗讬谉 讗讚诐 注讜砖讛 讜讻讜' 讻讱 讛讚讬谉 讘诪拽讚砖 讘诪诇讜讛 讜讘注诇 讗讞专 讻谉 讜讚讜拽讗 讘砖讘注诇 讘注讚讬诐 讜讗注"驻 砖讘诪拽讚砖 注诇 转谞讗讬 讜讘讟诇讜 讗讬谞讜 爪专讬讱 注讚讬诐 讘讘讟讜诇讜 讻诪讜 砖讻转讘谞讜 讘砖诐 讙讚讜诇讬 讛诪讞讘专讬诐 诪讻诇 诪拽讜诐 讻诇 砖注讬拽专 讛拽讚讜砖讬谉 讘讘注讬诇讛 讝讜 爪专讬讱 注讚讬诐 讗讘诇 讻砖讛讬讜 讛拽讚讜砖讬谉 讘驻谞讬 注讚讬诐 讜讛转谞讛 注诇讬讛诐 砖讜诐 转谞讗讬 讘驻谞讬讛诐 讬讻讜诇 诇讘讟诇讜 讘讬谞讜 诇讘讬谞讛:



诪诪讛 砖讻转讘谞讜 诇诪讚转 讘诪讛 砖讗诪专讜 讜讛讬讗 诇讗 谞转驻砖讛 讛讗 谞转驻砖讛 诪讜转专转 专"诇 砖讻诇 讗砖转 讬砖专讗诇 砖谞讗谞住讛 诪讜转专转 诇讘注诇讛 讻诪讜 砖讛转讘讗专 谞"讗 讘' 讜讗诪专讜 注诇讬讛 讜讬砖 诇讱 讗讞专转 砖讗注"驻 砖诇讗 谞转驻砖讛 诪讜转专转 讜讗讬 讝讜 讝讜 讝讜 砖拽讚讜砖讬讛 拽讚讜砖讬 讟注讜转 砖讗驻讬诇讜 讘谞讛 诪讜专讻讘 诇讛 注诇 讻转讬驻讛 诪诪讗谞转 讜讛讜诇讻转 专"诇 砖讗讬谞讛 爪专讬讻讛 讙讟 讗讬谉 讛诇讻讛 讻谉 讜讻诪讜 砖讛转讘讗专 讘诪住讻转 谞讚讛 驻专拽 讘讗 住讬诪谉:



讛讞诇讬爪讛 爪专讬讱 砖转讛讗 讛讬讘诪讛 诪转讻讜谞转 诇讞诇讜抓 诇讜 讜砖讬转讻讜谉 讛讜讗 砖转讞诇讜抓 诇讜 讜讻诇 砖诇讗 讛讬转讛 砖诐 讻讜谞转 砖谞讬讛诐 讘讬谉 砖谞转讻讜谉 讛讜讗 讜诇讗 谞转讻讜谞讛 讛讬讗 讘讬谉 砖谞转讻讜谞讛 讛讬讗 讜诇讗 谞转讻讜谉 讛讜讗 讞诇讬爪转讛 驻住讜诇讛 讜讻谉 讞诇讬爪讛 诪讜讟注讬转 驻住讜诇讛 讛讬讗 讜诪讛 讛讬讗 讞诇讬爪讛 诪讜讟注讬转 砖诪讟注讬谉 讗讜转讜 讜讗讜诪专讬谉 诇讜 讞诇讜抓 诇讛 砖讘讞诇讬爪讛 讗转讛 讝讜讻讛 诇讻讜谞住讛 讗讜 砖讗讜诪专讬谉 诇讜 讞诇讜抓 诇讛 砖讗祝 诇讗讞专 讻谉 转讛讗 专砖讗讬 诇谞砖讗讛 砖讗讬谉 讛讞诇讬爪讛 诪驻拽注转 讜讻讬讜爪讗 讘讝讛 讗讘诇 讗诐 讗诪专讜 讞诇讜抓 诇讛 注诇 诪谞转 砖转转谉 诇讱 诪讗转讬诐 讝讜讝 讗讜 注诇 诪谞转 砖转注砖讛 讻讱 讜讻讱 讜讞诇抓 注诇 住诪讱 讗讜转讜 转谞讗讬 讗注"驻 砖诇讗 谞转谞讛 讜砖诇讗 拽讬讬诪讛 转谞讗讛 讞诇讬爪转讛 讻砖讬专讛 讜诇讗 诪砖讜诐 讚讗讞诇讬讛 诇转谞讗讬讛 讗诇讗 诪驻谞讬 砖讗讬谞讜 转谞讗讬 砖讻诇 转谞讗讬 讗讞讚 诪转谞讗讬讜 讛讜讗 砖讬讛讗 讗驻砖专 诇拽讬讬诪讜 注诇 讬讚讬 砖诇讬讞 专"诇 砖讬讛讗 讛诪注砖讛 砖讛转谞讗讬 讘讗 讘砖讘讬诇讜 讗讬驻砖专 诇拽讬讬诪讜 注诇 讬讚讬 砖诇讬讞 讻讙讜谉 转谞讗讬 讘谞讬 讙讚 讜讘谞讬 专讗讜讘谉 砖讗讬驻砖专 砖讬讞讝讬拽讜 讘讗讜转诐 讛讗专爪讜转 注诇 讬讚讬 砖诇讬讞 砖讻诇 讻讬讜爪讗 讘讝讛 讛诪注砖讛 讞诇讜砖 讜讛转谞讗讬 诪讘讟诇讜 讗讘诇 讛讞诇讬爪讛 讗讬 讗驻砖专 诇注砖讜转讛 注诇 讬讚讬 砖诇讬讞 讜讗讬谉 转谞讗讬 诪讘讟诇讜 讜讗注"驻 砖讚讬谞讬 讛转谞讗讬 诇讗 谞讗诪专讜 讘注诇 诪谞转 讗祝 讻讗谉 诇讗 谞讗诪专 注诇 诪谞转 讘讚讜拽讗 讗诇讗 讘诇砖讜谉 讗诐 讗讜 砖诪讗 讘注诇 诪谞转 讚讜拽讗 讜诇讚注转 专' 诪讗讬专 砖住讜讘专 讚讬谞讬 讛转谞讗讬诐 讗祝 讘注诇 诪谞转 讗诇讗 砖讗讬谉 讗谞讜 驻讜住拽讬诐 讻诪讜转讜 讗诇讗 讘讗诐 讜讻诪讜 砖讘讬讗专谞讜 讘砖诇讬砖讬 砖诇 拽讚讜砖讬谉 讜讘驻专拽 拽讜专讚讬拽讜住 讜讗注"驻 砖拽讚讜砖讬 讘讬讗讛 讗讬 讗驻砖专 诇拽讬讬诪谉 注诇 讬讚讬 砖诇讬讞 讜转谞讗讬 讛讘讗 注诇讬讛诐 转谞讗讬 专"诇 讗诐 讘注诇 诇砖诐 拽讚讜砖讬谉 注诇 讚注转 讻讱 讜诪驻谞讬 砖诇讗 讗诪专讜 讗讬谉 讗讚诐 注讜砖讛 讜讻讜' 讗诇讗 讘讘讜注诇 住转诐 讛讗 讘诪转谞讛 讘砖注转 讘讬讗讛 诇讗 讛转诐 讗讬转拽讜砖 讛讜讬讜转 诇讛讚讚讬 讜拽讚讜砖讬 讻住祝 讜砖讟专 讗讬驻砖专 诇注砖讜转诐 注诇 讬讚讬 砖诇讬讞 讜讬砖 讘住讜讙讬讗 讝讜 驻讬专讜砖讬诐 讗讞专讬诐 讘讞讘讜专讬 讛专讗砖讜谞讬诐 讜讘驻讬专讜砖讬诐 讜讗祝 讙讚讜诇讬 讛诪驻专砖讬诐 讛讗专讬讻讜 讘讛 讜讗转讛 转讘讞专:



拽讚砖 讗砖讛 讗讞转 注诇 诪谞转 砖讗讬谉 注诇讬讛 谞讚专讬诐 讜拽讚砖 讗讞转 讘诇讗 转谞讗讬 讜谞诪爪讗讜 注诇 砖转讬讛谉 谞讚专讬诐 讗注"驻 砖讛专讗砖讜谞讛 讗讬谞讛 诪拽讜讚砖转 讻诪讜 砖讛转讘讗专 讛砖谞讬讛 诪讬讛讗 诪拽讚砖转 砖讗讬谉 讗讜诪专讬谉 讻讘专 讙诇讛 讘讚注转讜 砖讗讬谞讜 专讜爪讛 讘谞讚专谞讬转 讜讗讬谞讛 诪拽讚砖转 讗诇讗 讛讬讻讗 讚讗转谞讬 讗转谞讬 讛讬讻讗 讚诇讗 讗转谞讬 诇讗 讗转谞讬 讜诇讗 讛讜爪专讻谞讜 诇讻转讜讘 讚讘专 讝讛 讗诇讗 诪爪讚 驻讬专讜砖讬谉 诪讘讜诇讘诇讬谉 砖讬砖 诇拽爪转 诪驻专砖讬诐 讘住讜讙讬讗 讝讜 讘注谞讬谉 讟注讜转 讗砖讛 讗讞转 讜讟注讜转 砖转讬 谞砖讬诐 砖诪讛诐 讗讬驻砖专 诇讛砖转讘砖 讘讻讱 讜讻讘专 讻转讘谞讜 讘讛 讘讚专讱 讛专讗讜讬 诇讘专讜专 注诇 驻讬 讙讚讜诇讬 讛驻讜住拽讬诐 讜讙讚讜诇讬 讛诪驻专砖讬诐 注诇 讛讬讜转专 拽爪专 砖讗讬驻砖专 诇谞讜 讜讗祝 讛诐 讛专讘讜 讘讛 讘拽讜砖讬讜转 讜讗专讬讻讜转 驻讬专讜砖讬诐 砖讗讬谉 爪讜专讱 讘讛诐 诇注谞讬谉 驻住拽:



讻诇 诪讛 砖讻转讘谞讜 讘讚讬谉 讝讛 砖讗讬谉 讗讚诐 注讜砖讛 讜讻讜' 驻讬专讜砖讜 讘讘讜注诇 讘讞讝拽转 讗讬砖讜转 讗讜 砖讛讚讘专讬诐 诪讜讻讬讞讬诐 砖讘讞讝拽转 讗讬砖讜转 讛讜讗 讘讜注诇 讻讙讜谉 诪拽讚砖 注诇 转谞讗讬 讜讘讜注诇 住转诐 讗讜 讘诪讙专砖 讗转 讗砖转讜 讜讞讝专 讜讘注诇讛 讜讗讬谉 爪专讬讱 诇讜诪专 砖爪专讬讱 砖讬讘注讜诇 讘注讚讬 讬讬讞讜讚 讛讗 砖讻诇 砖讘讜注诇 砖诇讗 讘讞讝拽转 讗讬砖讜转 讻讙讜谉 砖讘讗 注诇 砖驻讞转讜 讗讬谉 讗讜诪专讬谉 讞讝拽讛 砖讬讞专专讛 讜讘注诇讛 诇砖诐 拽讚讜砖讬谉 讜讻谉 讛讘讗 注诇 讛讝讜谞讛 讜诪拽爪转 讙讗讜谞讬诐 砖讛讜专讜 砖讻诇 讛谞讘注诇转 讘驻谞讬 注讚讬诐 爪专讬讻讛 讙讟 讜讻谉 砖讛讜专讜 砖讗诐 讬砖 诇讜 讘谉 诪谉 讛砖驻讞讛 砖诇讜 讞讜砖砖讬谉 诇讜 讜诇讗 转转讬讘诐 讗砖转讜 砖诪讗 砖讬讞专专讛 讜讘讗 注诇讬讛 讜讛讜诇讚 讛讜诇讱 讗讞专讬讜 诪爪讚 砖讗讬谉 讗讚诐 注讜砖讛 讜讻讜' 讚讘专讬诐 专讞讜拽讬诐 讛诐 讜诇讗 谞讗诪专讜 讗诇讗 讚专讱 讞讜诪专讗 讜讞砖砖讗 讘注诇诪讗:





转讜住驻讜转 专讬"讚

讗"专 讻讛谞讗 诪砖诪讬讛 讚注讜诇讗 讛诪拽讚砖 注诇 转谞讗讬 讜讘注诇 爪专讬讻讛 讙讟 诪诪谞讜 驻讬' 砖诪讞诇 转谞讗讜 讘砖讘讬诇 砖讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讜诇讗驻讜拽讬 诪讛讗讬 转谞讗 讚讗专"讬 讗诪专 砖诪讜讗诇 诪砖讜诐 专"讬 讜讛讬讗 诇讗 谞转驻砖讛 讗住讜专讛 讛讗 谞转驻砖讛 诪讜转专转 讜讬砖 诇讱 讗讞专转 砖讗注"驻 砖诇讗 谞转驻砖讛 诪讜转专转 讜讗讬讝讜 讝讜 砖拽讬讚讜砖讬讛 拽讬讚讜砖讬 讟注讜转 砖讗驻讬' 讘谞讛 诪讜专讻讘 注诇 讻转讬驻讛 诪诪讗谞转 讜讛讜诇讻转 诇讛 讜讛诇' 讻专讘 讻讛谞讗 讚拽讗讬 讻专讘:



注诇 诪谞转 砖讗讬谉 讘讛 诪讜诪讬谉 讜讻讜'. 讗讬 拽砖讬讗 讟注诪讗 讚讗转谞讬 讘讛讚讛 讛讜讗 讚诇讗 讛讜讬 拽讬讚讜砖讬谉 讛讗 住转诪讗 讛讜讬 拽讬讚讜砖讬谉 讜诇"讗 讚讛讜讜 拽讬讚讜砖讬 讟注讜转 讜诇注讬诇 讘驻' 讗注"驻 讗诪专谞讜 讗专讜住讛 讗讬谞讛 讗讜讻诇转 讘转专讜诪讛 诪砖讜诐 住诪驻讜谉 讚讬诇诪讗 讗讬 诪砖转讻讞 讘讛 诪讜诪讬谉 讛讜讬 诪拽讞 讟注讜转 讜诇讗 讛讜讬 拽讬讚讜砖讬谉 讬"诇 讚讜讚讗讬 讘砖讗专 诪讜诪讬谉 讻讙讜谉 讛谞讬 讚转谞谉 砖讻诇 讛诪讜诪讬谉 讛驻讜住诇讬谉 讘讻讛谞讬诐 驻讜住诇讬谉 讘谞砖讬诐 讗讬 讗转谞讬 注诇讬讬讛讜 讛讜讗 讚诇讗 讛讜讬 拽讚讜砖讬 讗讘诇 诪住转诪讗 讛讜讬 拽讬讚讜砖讬 讗讘诇 讘诪讜诪讬 讛诪讻讜注专讬谉 讻讙讜谉 专讬讞 讛驻讛 讜专讬讞 讛讞讜讟诐 讗讜 诪讻讜转 砖讘讙讜驻讛 讗驻讬' 诪住转诪讗 讛讜讬 诪拽讞 讟注讜转 讜注诇讬讛讜 讗诪专讬' 讞讬讬砖讬谞谉 诪砖讜诐 住讬诪驻讜谉. (讛专讘 驻讬' 砖讗讬谉 诇讞诇拽 讘讬谉 诪讜诪讬谉 诇诪讜诪讬谉 讘注谞讬谉 讝讛 讗诇讗 讻讱 转讬' 拽砖讬讗 讝讜 诪讗讬 讚讗诪专讬' 讛讻讗 讘诪转谞讬' 讟注诪讗 讚讗转谞讬 讘讛讻讬 讛讜讗 讚诇讗 讛讜讜 拽讬讚讜砖讬谉 讛讗 诇讗 讗转谞讬 讛讜讬 拽讬讚讜砖讬谉. 拽讬讚讜砖讬谉 讚专讘谞谉 讛讜讗 讚爪专讬讻讛 讛讬诪谞讜 讙讟 诪讚讘专讬讛诐 砖诇讗 讬讗诪专讜 讗砖转 讗讬砖 讬爪讗讛 讘诇讗 讙讟 讗讘诇 诪讚讗讜专讬讬转讗 讗讬谞讛 诪拽讜讚砖转 讻诇诇 讜讛讜讬 诪拽"讟 讻讚讗诪专讬' 诇讙讘讬 谞讚专讬诐 讜讻讬讜谉 砖诪讛"转 讗讬谞讛 诪拽讜讚砖转 诪砖"讛 讗专讜住讛 讗讬谞讛 讗讜讻诇转 讘转专讜诪讛 砖诪讗 讬诪爪讗讜 讘讛 诪讜诪讬谉 讘讬谉 诪讜诪讬谉 讙讚讜诇讬诐 讘讬谉 诪讜诪讬谉 拽讟谞讬诐 砖讗讬谉 诇讞诇拽 讘讬谉 诪讜诪讬谉 诇诪讜诪讬谉 讘注谞讬谉 讝讛 讻诇诇):





讛专讗"讛

诪砖讜诐 专"讗 讗诪专讜 讞讜诇爪转 讜诇讗 诪转讬讘诪' 驻专砖"讬 讝"诇 讚专"讗 诪讜讚讛 诇讬' 诇转"拽 讘注讬拽专 讚讬谞讗 讗诇讗 讚诪砖讜诐 讙讝讬专讛 讚拽讗诪专 讛讻讬 讚拽住讘专 讚讙讝专讬谞谉 讗讟讜 讙专砖讛 讻砖讛讬讗 拽讟谞讛 讜讛讞讝讬专讛 讻砖讛讬讗 拽讟谞讛. 讜专"讗 讗讻讜诇讛 驻诇讬讙 讜讗驻讬' 讛讞讝讬专' 诇讗讞专 砖讛讬讗 讙讚讜诇讛 讜讛讻讬 诪讜讻讞 讛转诐 讘讬讘诪讜转 讚讗诪专讬谞谉 讛诪讙专' 讗转 讗砖转讜 讜讛讞讝讬专' 讜诪转 讗讜 讞讜诇爪' 讗讜 诪转讬讘诪' 讜专"讗 讗讜住' 讜讻讜诇' 诪砖讜' 讙讝讬专' 讜诇讗 讙专讬' 讘驻讬专讜拽' 诪专 住讘专 讗讚诐 讬讜讚注 砖讗讬谉 拽讬讚讜砖讬 拽讟谞讛 讻诇讜诐 讜讙诪专 讜讘注诇 诇砖诐 拽讬讚讜砖讬谉. 讜诇讬转讛 诇讛讗讬 驻讬专讜砖讗 讞讚讗 讚讛讗 谞讜住讞讗 讚讻讜诇讛讜 住驻专讬 讛讻讬 诪专 住讘专 讗讚诐 讬讜讚注 讜诪专 住讘专 讗讬谉 讗讚诐 讬讜讚注 讜转讜 诪讚讗诪专讬谞谉 讜讛讗 讛讻讗 讚讘讟注讜转 讗砖讛 讗讞转 讛讬讗 讜驻诇讬讙讬 讗诇诪讗 讚讘注讬拽专 讚讬谞讗 驻诇讬讙讬:



讜转讜 讚讗诐 讻谉 诇讬诪讗 转讛讜讬 转讬讜讘转讗 讚砖诪讜讗诇 讚讗诪专 诇注讬诇 讚爪专讬讻讛 讙讟 诪砖谞讬 讚讗讚诐 注讜砖讛 讘注讬诇转讜 讘注讬诇转 讝谞讜转. 讜讛讻讗 讗诪专讬' 讚讻讜诇讬 注诇诪讗 讗讬转 诇讛讜 讚讗诇讜 诪讚讬谞讗 讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讜讗讬讻讗 诇讚讞讜拽讬 讚砖诪讜讗诇 住"诇 讻专' 砖诪注讜谉 讘谉 讬讛讜讚讛 诪砖讜诐 专' 讬砖诪注讗诇 讚讗诪专 讘注诇讜 诇讗 拽谞讜. 讜诪"诪 讗讻转讬 拽砖讬' 讛讬讻讬 讗讬讻讗 诇诪讬诪专 讚专' 讗诇讬注讝专 诪砖讜诐 讙讝讬专讛 讜讛讬讻讬 讙讝专 讛讞讝讬专讛 讻砖讛讬讗 讙讚讜诇讛 讗讟讜 讛讞讝讬专讛 讻砖讛讬讗 拽讟谞讛 讚讛讗 诇讗 砖讬讬讻谉 讗讛讚讚讬. 讜讻讬 转讬诪讗 讚讗讟讜 拽讟谞讛 讛讙讚讬诇讛 讗爪诇讜 讛讜讗 讚讙讝专 讜讛讗 讛讬讗 讙讜驻讛 讙讝讬专讛. 讗诇讗 讜讜讚讗讬 注讬拽专 驻讬专讜砖讗 讚专' 讗诇讬注讝专 讘注讬拽专 讚讬谞讗 驻诇讬讙讬 讜诪讚讬谞讗 讛讜讗 讚拽讗诪专 讘讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 砖讞讜诇爪转. 讜拽住"讚 讛砖转讗 讚讟注诪讬' 诪砖讜诐 讚拽住讘专 讗讚诐 注讜砖讛 讘注讬诇转讜 讘注讬诇转 讝谞讜转. 讜讘讙讚讜诇讛 诪诪砖 讚拽讗诪专 谞诪讬 讞讜诇爪转 诪砖讜诐 讙讝讬专讛 讚讛讞讝讬专讛 讻砖讛讬讗 拽讟谞讛 讜讛讙讚讬诇讛. 讜讛讬讬谞讜 讚诪拽砖讬' 讜讛讗 讛讻讗 讚讟注讜转 讗砖讛 讗讞转 讛讬讗 讜驻诇讬讙讬 讚拽住"讚 讚讟注诪讬' 讚转"拽 诪砖讜' 讚讗讬谉 讗讚诐 注讜砖讛 讘注讬诇转讜 讘注讬诇转 讝谞讜转. 讜专' 讗诇讬注讝专 住讘专 讗讚诐 注讜砖讛 讘注讬诇转讜 讘注讬诇转 讝谞讜转. 讜诪讬讛讜 拽砖讬讗 诇谉 讚讬诇诪讗 诇讗 驻诇讬讙讬 讘讛讗 讚讗讬 讗讚诐 注讜砖讛 讘注讬诇转讜 讘注讬诇转 讝谞讜转 讗讜 诇讗 讜讚讜讜拽讗 讘砖讘注诇. 讗诇讗 讘拽讬讚讜砖讬 拽讟谞讛 讗讬 讗诪专讬' 讚讻讬 讙讚诇讛 讙讚诇讬 讘讛讚' 讜讘讬谉 讘注诇 讜讘讬谉 诇讗 讘注诇 讚转谞讗 拽诪讗 住讘专 拽讬讚讜砖讬 拽讟谞讛 诪转诇讗 转诇讜讬 讜拽讬讬诪讬 讜讻讬 讙讚诇讛 讙讚诇讬 讘讛讚讛 讜讛讬讬谞讜 讚拽讗诪专 讞讜诇爪转 讗讜 诪转讬讘诪转 讘讬谉 讘注诇 讘讬谉 诇讗 讘注诇 讚诇讗 谞驻拽讗 诇谉 诪讬谞讛 诪讬讚讬 讚讛讗 讟注诪讗 诇讗讜 诪砖讜诐 讛讻讬. 讜专' 讗诇讬注讝专 住讘专 讚诇讗 讗诪专讬' 讚讻讬 讙讚诇讛 讙讚诇讬 讘讛讚讛 讜讛讬讬谞讜 讚拽讗诪专 讞讜诇爪转 讗讜 诪转讬讘诪转 讘讬谉 讘注诇 讘讬谉 诇讗 讘注诇 讗讘诇 讚讻"注 讗讬转 诇讛讜 讘讟注讜转 讗砖讛 讗讞转 讙专讬讚转讗 讚讗讚诐 注讜砖讛 讘注讬诇转讜 讘注讬诇转 讝谞讜转. 讜讗讬讻讗 讚诪驻专砖 诪砖讜诐 讚诇讬砖谞讗 诪砖诪注 诇讬' 讚讜讜拽' 讘砖讘注诇 诪讚拽转谞讬 讜讙讚诇讛 讗爪诇讜 讜讛讻讬 诪砖诪' 诇讬砖谞' 讻讚讗诪专讬谞谉 讘讬讘诪讜转 讛讙讚讬诇讜 讝讛 注诐 讝讛. 讗讬 谞诪讬 讗讬讻讗 诇驻专讜砖讬 讚诇讗 谞讬讞讗 诇讬' 诇转专讜爪讬 讛讻讬 讚诇讗 讻专讘 讜砖诪讜讗诇 讚讛讗 转专讜讜讬讬讛讜 讗讬转 诇讛讜 讛讗讬 住讘专讗 讻讚讗诪专讬' 讘讬讘诪讜转 讚讻讬 拽讗诪' 专讘 讘拽讚砖讛 讻砖讛讬讗 拽讟谞讛 讜讛讙讚讬诇讛 讜注诪讚讛 讜谞讬砖讗转 讚讗讬谞讛 爪专讬讻讛 讙讟 诪砖谞讬 讚讜讜拽讗 讻砖讘注诇 讜诪砖讜诐 讚讗讬谉 讗讚诐 注讜砖讛 讘注讬诇转讜 讘注讬诇' 讝谞讜转. 讛讗 诇讗讜 讛讻讬 讗讬谞讛 爪专讬讻讛 讙讟 讜讻诇 讚讻谉 诇砖诪讜讗诇 讚讗驻讬' 讘砖讘注诇 讗诪专 讚爪专讬讻' 讙讟 诪砖谞讬. 讜讗讻转讬 拽砖讬' 诇谉 讗讚诪讜转讘讬谞谉 诇讬' 诪注诇诪讗 讗诪讗讬 诇讗 诪拽砖讬谞谉 讚讬讚讬' 讗讚讬讚讬' 讚讛讗 讗诪专讬谞谉 诇注讬诇 拽讟谞讛 砖诇讗 诪讬讗谞讛 讜讛讙讚讬诇讛 讜注诪讚讛 讜谞讬砖讗转. 专讘 讗诪专 爪专讬讻讛 讙讟 诪砖谞讬. 讜砖诪讜讗诇 讗诪专 讗讬谞讛 爪专讬讻' 讙讟 诪砖谞讬 讜讛讗 讛讻讗 讚讟注讜转 讗砖讛 讗讞转 讛讬讗 讜驻诇讬讙讬:



讜讛专讘 专' 讬讛讜讚讛 讘专' 讬拽专 讝"诇 转讬专抓 讚诪讛讗 注讚讬驻讗 诇讬'. 讚讗讬 诪讛讛讬讗 讜讜讚讗讬 驻砖讬讟讗 诇讬' 讚讗讬讻讗 诇砖谞讜讬讬 讻讟注诪讗 讚讗诪专讬' 讗讚诐 讬讜讚注 砖讗讬谉 拽讬讚讜砖讬 拽讟谞讛 讻诇讜诐. 讗讘诇 诪讛讗 讗讜转讘讬' 砖讞讝专转讛 讘讞讬讬 讗讘讬'. 讜讗注"讙 讚诪讚讬谞讗 讻讬讜谉 砖谞讬砖讗转 砖讜讘 讗讬谉 诇讗讘讬' 专砖讜转 讘讛 讜讬爪讗转 诪专砖讜转讜 诇讙诪专讬 讻讜诇讬 注诇诪讗 诇讗讜 讚讬谞讗 讙诪讬专讬 讜讗讬驻砖专 讚讟注讬 讘讛讗 讜讚诪讬 诇谞讚专讬诐. 讜诪转专爪讬谞谉 讚讗驻讬' 讘讛讗 谞诪讬 讗讬讻讗 诇诪讬诪专 讗讚诐 讬讜讚注 砖讗讬谉 拽讬讚讜砖讬 拽讟谞讛 讻诇讜诐. 讜诇讗 谞讛讬专 讜诇驻讜诐 诪讗讬 讚驻专讬砖谞讗 谞诪讬 讗讚诐 讬讜讚注 砖讗讬谉 拽讬讚讜砖讬 拽讟谞讛 讻诇讜诐 诇讗讜 诪砖讜诐 讚讬讚注 讛讜讗 讚拽讗诪专讬'. 讗诇讗 讚讻讬讜谉 讚诇讗讜 诪砖讜诐 讟注讜转 讚讟注讬 讘讙讜驻' 讛讜讗 讗诇讗 诪砖讜诐 拽讬讚讜砖讬 讚诇讗 诪注诇讬 讻诇 讗讚诐 专讜爪讛 砖讬讙诪专讜 谞砖讜讗讬讜 转讜 诇讬转讬' 诇讛讗讬 驻讬专讜砖' 讻诇诇:



讜讛谞讻讜谉 讻讚驻讬' 专讘 住讘讗 讘注诇 讛诪讗讜专 讝"诇 讚讗讬 讗拽砖讬' 诪讛讛讬' 讚诇注讬诇 诪拽诪讬 讚讬讚注讬谞谉 讛讬驻专讬砖' 讘讬谉 拽讚讜砖讬 讟注讜转 诇拽讬讚讜砖讬谉 讚注诇诪讗. 讗讬讻讗 诇诪讬诪专 讚讛讛讬讗 谞诪讬 讘讟注讜转 讗砖讛 讗讞转 讻注讬谉 砖转讬 谞砖讬诐 讗转讬讗. 讜讛讬讻讬 讚诪讬 讻讙讜谉 砖拽讚砖讛 讻砖讛讬讗 拽讟谞讛 讜诇讗讞专 砖讛讙讚讬诇讛 讻谞住讛 住转诐 讜讘注诇 住转诐 讚讗讬讻讗 转专讬 住转诪讬. 讗讘诇 讛讻讗 诇讬讻讗 诇诪讬诪专 讛讻讬 讚讛讗 拽转谞讬 讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讗诇诪讗 诇讗讞专 砖讛讬转讛 讗爪诇讜 讛讙讚讬诇讛 讜转讜 诇讬讻' 诇诪讬诪' 砖讛讙讚讬诇讛 讗诇讗 讞讚 住转诪' 讜讝讛讜 讛谞讻讜谉:



讗诇诪讗 讻讬讜谉 讚注讘讚 诪注砖讛 讗讞讜诇讬 讗讞诇讬' 诇转谞讗讬' 讻诇讜' 讻讬讜谉 讚注讘' 诪注砖' 住转诐 讜讘砖注转 诪注砖' 诇讗 讛讝讻讬专 转谞讗讜 讗讞讜诇讬 讗讞诇讬' 诇转谞讗讬':



讛转诐 诪砖讜诐 讚讗讬转拽讜砖 讛讜讬讜' 讗讛讚讚讬 驻讬专' 讜讻住祝 讜砖讟专 讗讬驻砖专 注诇 讬讚讬 讗讞专讬诐 讜讗祝 注"讙 讚讗讬讻讗 讘讬讗讛 讛讜讬讗 诇讛 讞讚讗 讜讛谞讬 转专转讬 讜讞讚讗 诪转专转讬 讗转讬讗:



谞讜住讞讬 讚讜拽讗谞讬 讗诪专 专讘 注讜诇讗 讘专 讗讘讗 讗诪' 注讜诇讗 讗诪专 专"讗 讛诪拽讚砖 讘诪诇讜' 讜讘注诇 注诇 转谞讗讬 讜讘注诇 讘驻讞讜' 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讜讗讬讻讗 谞讜住讞讬 讚讻转讬讘 讘讛讜 讚讘专讬 讛讻诇 讗讬谞讛 爪专讬讻讛 讛讬诪谞讜 讙讟. 讜诇讬转讛 讚讛讗 驻诇讜讙转讗讛讬讗 讚专' 砖诪注讜谉 讘谉 讬讛讜讚讛 讜转"拽. 讜诇讬讻讗 诇诪讬诪专 讚讚讘专讬 讛讻诇 诪讚专讘 讜砖诪讜讗诇 拽讗诪专讬谞谉. 讚讛讗 诇注讬诇 拽讗诪专 专讘讗 讛讗讬 诇讬砖谞讗 讜诪讜转讘讬谞谉 诇讬' 诪砖讜诐 讚讛讜讬讗 驻诇讜讙转讗 讚专' 砖诪注讜谉 讘谉 讬讛讜讚讛 讜专讘谞谉. 讜诇讗 讙专住讬' 谞诪讬 讗讬谞讛 爪专讬讻讛 讛讬诪谞讜 讙讟. 讜诇讗 讙专住讬' 讚讘专讬 讛讻诇. 讞讚讗 讚诇讗 诪住转讘专 讚讗诪专讬 砖诪注转讗 讗诇讬讘讗 讚专' 砖诪注讜谉 讘谉 讬讛讜讚讛 讚讛讜讬 讬讞讬讚讗讛 讜讚诇讗 讻专讘谞谉 讚驻诇讬讙讬 注诇讬'. 讜转讜 讚讛讗 专讘 讻讛谞讗 诪砖诪讬' 讚注讜诇讗 拽讗诪专 讛诪拽讚砖 注诇 转谞讗讬 讜讘注诇 爪专讬讻讛 讛讬诪谞讜 讙讟 讜讘讟注讜转 讗砖讛 讗讞转 讙专讬讚转讗 拽讗诪专 诪诪讗讬 诪讚讗诪专讬谞谉 讚砖诪注转讬' 诪驻拽讗 诪讚专讘 讬讛讜讚讛 讗诪专 砖诪讜讗诇 诪砖讜诐 专' 讬砖诪注讗诇 讚讗诪专 讬砖 诇讱 讗讞专转 砖讗注"驻 砖诇讗 谞转驻砖讛 诪讜转专转 讜讗讬讝讜 讝讜 砖拽讬讚讜砖讬' 拽讬讚讜砖讬 讟注讜转 砖讗驻讬诇讜 讘谞讛 诪讬专讻讘 注诇 讻转驻讛 诪诪讗谞转 讜讛讜诇讻转 诇讛. 讜讗诐 讗讬转讛 讚讛讛讬讗 讘讟注讜转 讗砖讛 讗讞转 讻注讬谉 砖转讬 谞砖讬诐 诇讗 讛讜讛 诪驻拽讗 诪讛讱 讚讗讬讻讗 诇讗讜拽讜诪讛 诇讛讗 讚专' 讬砖诪注讗诇 讘讟注讜转 讗砖讛 讗讞转 讙专讬讚转讗. 讗诇讗 讜讜讚讗讬 讗驻讬' 讘讟注讜转 讗砖讛 讗讞转 讛讜讗 讚讗诪专讬' 讚爪专讬讻讛 讙讟 讜讚诪讬' 诇讛讗 讚专' 讗诇讬注讝专 讜讚专' 讬讜讞谞谉 诇注讬诇 讚讞讚 诇讬砖谞讗 讛讜讗. 讜讗诐 讻谉 拽砖讬讗 讚注讜诇讗 讗讚注讜诇讗 讚讛讗 注讜诇讗 拽讗诪' 讛讻讗 讚讗讬谞讛 爪专讬讻讛 讙讟. 讜转讜 讚诇讬砖谞讗 讚讗讬讚讱 讚专' 讗诪讬 诇讗 砖讬讬讱 诇讛讗讬 讙专住讗 讚拽讗诪专 讘诪拽讚砖 讘诪诇讜' 爪专讬讻讛 讛讬诪谞讜 讙讟 讘讛讗 讛讜讗 讚诇讗 讟注讬 讗讘诇 讘讛谞讱 讟注讬 讜讗诐 讗讬转讛 讚讙专住讬谞谉 讗讬谞讛 爪专讬讻讛 讙讟 诇诪讛 诇讬 诇驻专讜砖讬 讘讚专讘 讗诪讬 讟注诪讗 讚讛谞讛讜 讚诇注讬诇 诪住转讙讬 讚拽讗诪专 爪专讬讻讛 讛讬诪谞讜 讙讟 讚讘讛讗 讜讜讚讗讬 诇讗 讟注讬. 讜诇讗 讙专住讬谞谉 谞诪讬 讚讘专讬 讛讻诇 爪专讬讻讛 讛讬诪谞讜 讙讟 讚讛讗 讜讜讚讗讬 诇讬转讛 讚讛讗 讗驻讬诇讜 讘讟注讜转 讗砖讛 讗讞转 讻注讬谉 砖转讬 谞砖讬诐 拽讗诪专 砖诪讜讗诇 讗讬谞讛 爪专讬讻讛 讛讬诪谞讜 讙讟. 讗诇讗 讜讜讚讗讬 诇讗 讙专住讬' 讗诇讗 讻讚讻转讬讘谞'. 讜诪讬讛讜 爪专讬讻讛 讙讟 讚拽讗诪专 讗讻讜诇讛 诇讗 讚诪讬讗 讗讛讚讚讬 讚讘诪诇讜讛 讜驻讞讜转 诪砖讜讛 驻专讜讟讛 讛讜讬 讙讟 讙诪讜专 讚讗讜专讬讬转讗. 讜注诇 转谞讗讬 讛讜讜 拽讬讚讜砖讬谉 讚专讘谞谉 讜讙讟 讚专讘谞谉. 讜讻讚讗诪专讬' 谞诪讬 讘讗讬讚讱 讜诇讗 讛讬讛 讻讞 讘讬讚 讞讻诪讬诐 诇讛讜爪讬讗讛 讘诇讗 讙讟. 讜讛砖转讗 讗转讬讗 砖驻讬专 讛讗 讚专讘 讗诪讬 讚讗转讬 诇讗讬驻诇讜讙讬 讜讗诪专 讛诪拽讚砖 讘驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讘讛讗 讛讜讗 讚讟注讬. 讻诇讜诪专 讘讛讗 讛讜讗 讚诪讜讚讛 诇讬' 诪砖讜诐 讚讟注讬. 讗讘诇 讘讛谞讱 诇讗 诪讜讚讛 诇讬' 讚讘讛谞讱 诇讗 讟注讬. 讜诪住转讘专讗 讚专' 讗诪讬 讻讬 谞拽讟 诪拽讚砖 讘驻讞讜转 诪砖讜讛 驻专讜讟讛 讛讜讗 讛讚讬谉 诇诪拽讚砖 讘诪诇讜'. 转讚注 讚诇讗讜 讚讜讜拽讗 讛讗讬 讘诇讞讜讚 讚讛讗 讗讬讻讗 拽讬讚讜砖讬 拽讟谞' 谞诪讬 讚拽转谞讬 诇讬' 讘讛讛讬讗 诪转谞讬转讗 讘讛讚讬 驻讞讜转 诪砖讜讛 驻专讜讟讛 讜讗诪专讬谞谉 讘转专讜讜讬讬讛讜 讘注诇讜 拽谞讜. 讜诇讗 谞拽讟 讛讗讬 讗诇讗 诇讗驻讜拽讬 拽讬讚讜砖讬谉 注诇 转谞讗讬 讜讻讚驻专讬' 讚拽讬讚讜砖讬 转谞讗讬 讚诇讗 讟注讬 诪讬讚讬 讘讙讜驻讛 砖讗谞讬. 讜讛讗讬 讚谞拽讟 讗讘诇 讘讛谞讱 诪砖讜诐 讚拽讬讚讜砖讬 转谞讗讬 讟讜讘讗 讙讜讜谞讗 讛讜讬. 讜讗讬 讙专住讬谞谉 讗讘诇 讘讛讱 讻诇 讚讻谉 讚讗转讬讗 砖驻讬专. 讜诇注谞讬谉 讛诇讻转讗 讜驻住拽' 讚砖诪注转讗 拽讬讬诪讗 诇谉 讚讗诪专 讘讟注讜转 讗砖讛 讗讞转 讻注讬谉 砖转讬 谞砖讬诐 砖讛讬讗 爪专讬讻讛 讙讟 讙诪讜专 诪谉 讛转讜专讛 讜讗"爪 诇讜诪专 拽讚砖讛 住转诐 讜讻谞住讛 住转诐 讜讘注诇 住转诐. 讗讘诇 讟注讜' 讗砖讛 讗讞转 讙专讬讚转' 讗住讬拽谞' 讚爪专讬讻' 讙讟. 讜诪住转讘专讗 讚讙讟 诪讚专讘谞谉 讛讜讗. 讜讛"诪 讘砖讘注诇. 讗讘诇 拽讚砖 注诇 转谞讗讬 讜讻谞住 住转诐 讜注讚讗讬谉 诇讗 讘注诇 诇讗 注砖讛 讜诇讗 讻诇讜诐 讜讗讬谞讛 爪专讬讻讛 讙讟. 讗讘诇 拽讚砖讛 住转诐 讜讻谞住讛 住转诐 爪专讬讻' 讙讟 诪谉 住驻拽 转讜专讛, 讗讘诇 拽讚砖讛 住转诐 讜注讚讗讬谉 诇讗 讻谞住讛 讗讬谞讛 爪专讬讻讛 讙讟 讚讜讜讚讗讬 诇讗 住讙讬讗 讚诇讗 讛讜讬讗 诪拽讞 讟注讜转. 讜诪讬讛讜 讛谞讬 诪讬诇讬 讘讟注讜转 谞讚专讬诐 讗讘诇 讘拽讬讚讜砖讬谉 讚注诇诪讗 爪专讬讻讛 讙讟 讙诪讜专 诪谉 讛转讜专讛. 讜讻讚专讘 讚讗诪专 讗讬谞' 爪专讬讻' 讙讟 诪砖谞讬 讜讻讙讜谉 拽讬讚讜砖讬谉 讘驻讞讜转 诪砖讜讛 驻专讜讟讛 讜拽讟谞讛 讜讛诪拽讚砖 讘诪诇讜讛 诇驻讜诐 诪讗讬 讚驻专讬砖谞' 诇专' 讗诪讬 讚诇讗 驻诇讬讙 讗诪诇讜讛 讘讻讜诇讛讜 讛讬讜 拽讚讜砖讬谉 讙诪讜专讬诐 讜爪专讬讻讛 讙讟 诪谉 讛转讜专讛:





砖讬讟讛 诪拽讜讘爪转

诪砖讜诐 专讘讬 讗诇讬注讝专 讗诪专讜 讞讜诇爪转 讜讗讬谞讛 诪转讬讘诪转 驻专砖"讬 讝"诇 讚讟注诪讬讛 讚专' 讗诇讬注讝专 诪砖讜诐 讚讙讝专 讗讟讜 讛讞讝讬专讛 讻砖讛讬讗 拽讟谞讛 讜注讚讬讬谉 拽讟谞讛 讛讬讗 讚讛讗 讗驻讬诇讜 讙专砖讛 讻砖讛讬讗 讙讚讜诇讛 讜讛讞讝讬专讛 讗住专 专' 讗诇讬注讝专 讻讚转谞谉 讛诪讙专砖 讗转 讗砖转讜 讜讛讞讝讬专讛 讜诪转 讗讜 讞讜诇爪转 讗讜 诪转讬讘诪转 讜专讘讬 讗诇讬注讝专 讗讜住专 诪砖讜诐 讛讻讬 诇讗 讙专讬住 讛专讘 讜诪"住 讗讬谉 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐.  
讜讗讬讻讗 诇诪讬讚拽 讗讬 讛讻讬 拽砖讬讗 讛讗 诪转谞讬' 诇砖诪讜讗诇 讚讛讻讗 诪砖诪注 讚拽讚讜砖讬 讜讚讗讬 讛讜讜 诇讻"注 讜讗诇讜  诇砖诪讜讗诇 讗诪专 爪专讬讻讛 讙讟 诪砖谞讬 讜转讜 讚拽讗诪专 讜讛讗 讛讻讗 讚讟注讜转 讗砖讛 讗讞转 讛讬讗 讜驻诇讬讙讬 讗诇诪讗 讟注诪讗 讚专讘讬 讗诇讬注讝专 诪砖讜诐 讚讗讬谉 讞讝专转讛 讞讝专讛 讙诪讜专讛 讚讗讬 诇讗讜 讛讻讬 讛专讬 诇讗 驻诇讬讙讬 讘讛 讻诇诇 讚诪讚专讘谞谉 谞砖诪注 诇专讘讬 讗诇讬注讝专 讜讛讜讛 诇讬讛 诇诪讬诪专 讜讛讗 讛讻讗 讚讟注讜转 讗砖讛 讗讞转 讛讬讗 讜拽转谞讬 讚爪专讬讻讛 讙讟 讜讗讬讻讗 诇诪讬诪专 讚砖诪讜讗诇 讚讗诪专 讻专"砖 讚诇注讬诇 讚拽讟谉 讜诪砖讜诐 诇转讗 讚讬讚讬讛 讗诪专讬谞谉 讚驻诇讬讙讬 讜讘诇讗讜 讛讗讬 驻讬专讜砖讗 谞诪讬 讗讬讻讗 诇诪讬讚拽  讚拽住"讚 讚诪拽砖讛 讚讗讬讻讗 诇讚诪讜讬讬 拽讟谞讛 诇讟注讜转 谞讚专讬诐 讚讗砖讛 讗讞转 讗讬讚讱 驻诇讜讙转讗 讚专讘 讜砖诪讜讗诇 谞诪讬 讟注讜转 讗砖讛 讗讞转 讛讬讗 讜讗驻"讛 讗诪专 专讘 讗讬谞讛 爪专讬讻讛 讙讟 诪砖谞讬 讜讗讬 诇讗 讛讜讛 诪拽砖讛 诪讛讗 诪转谞讬' 讬讻讬诇谞讗 诇砖谞讜讬讬 砖讗谞讬 讛转诐 讚诇讬讻讗 转谞讗讛 讗讘诇 讛砖转讗 诪讬讛讗 拽砖讬讗 诪讗讬 讗诇讬诪转讗 讚讛讗 诪讛讗 讗诇讗 讛"驻 讚讛讗 讚讗诪专 专讘讬 讗诇讬注讝专 讘讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讞讜诇爪转 讜诇讗 诪转讬讬讘诪转 诪讚讬谞讗 拽讗诪专 讜诪砖讜诐 讚拽住讘专 砖讗讬谉 讞讝专转讛 讞讝专讛 讙诪讜专讛 砖注诇 诪谞转 拽讚讜砖讬谉 讛专讗砖讜谞讬诐 讘注诇 讜讻讬讜谉 讚诪砖讻讞转 诇讛 讚讙讚讜诇讛 砖讗讬谉 讞讝专转讛 讞讝专讛 讙诪讜专讛 讜讗住讜专讛 诪讚讗讜专讬讬转讗 讙讝专 专讘讬 讗诇讬注讝专 讘讻讜诇讛讜 谞砖讬 讗讟讜 讛讗讬讱 讻讚讗讬转讗 讘讬讘诪讜转 讜讛讬讬谞讜 讚讗诪专讬谞谉 讜诪专 住讘专 讗讬谉 讗讚诐 讬讜讚注 讚讘讛讗 讚讬谞讗 拽讗诪专讬谞谉 讜诇讗 讙讝专讛 讚讗诇讜 讛讬转讛 讞讝专转讛 讞讝专讛 讙诪讜专讛 讜讗讬谉 诇讱 讙讚讜诇讛 砖讗住讜专讛 诇讬讬讘诐 诪谉 讛转讜专讛 讛讬讗讱 讗住专 专'  讗诇注讝专 讛讞讝讬专讛 讻砖讛讬讗 讙讚讜诇讛 讗讟讜 讛讞讝讬专讛 讻砖讛讬讗 拽讟谞讛 讜注讚讬讬谉 拽讟谞讛 讛讬讗 讛讗 诇讗 讚诪讬讬谉 讜讛讞讝讬专讛 讻砖讛讬讗 拽讟谞讛 讜讙讚诇讛 讛讬讗 讙讜驻讛 讙讝专讛 讛讬讗 讜诪砖讜诐 讛讻讬 讗爪讟专讬讱 诇诪讬诪专 讜诪专 住讘专 讗讬谉 讗讚诐 讬讜讚注 讚讗诇诪讗 讚讬谞讗 拽讗诪专讬谞谉 讻讱 驻讬专砖讛 讛专讗讘"讚 讝"诇 讜诇讛讗讬 驻讬专讜砖讗 砖诪讜讗诇 谞诪讬 讚讗诪专 讻专讘讬 讗诇讬注讝专. 
讜诪讗讬 讚拽砖讬讗 诇谉 谞诪讬 诇讬拽砖讬 诇讬讛 诪讗讬讚讱 驻诇讜讙转讗 讚砖诪讜讗诇 讛砖转讗 诇讛讗讬 驻讬专讜砖讗 讗讬讻讗 诇诪讬诪专 讚专讘讗 住"诇 讻讬 驻诇讬讙讬 专讘 讜砖诪讜讗诇 讘拽讟谞讛 讘砖诇讗 讘注诇 讜专讘 住讘专 讻讬 讙讚诇讛 讙讚诇讬 拽讚讜砖讬 讘讛讚讛 讜砖诪讜讗诇 诇讬转 诇讬讛 讛讗讬 住讘专讗 讗讘诇 讘专讬讬转讗 诪砖诪注 诇讬讛 讻砖讘注诇 讚讗讬 诇讗 讘注诇 讛讬讻讬 讙讝专 专'  讗诇注讝专 讗砖讛 讚注诇诪讗 讗讟讜 讛讗 讚讛讻讗 讛讗 诇讗 讚诪讬讗 讻诇诇 讚讛讗 讛讻讗 讗诇讜 讘注诇 讛讜讛 拽谞讬 诇讙诪专讬 讜诇讬讻讗 诇诪讙讝专 讛讞讝讬专讛 讻砖讛讬讗 讙讚讜诇讛 讗讟讜 讛讞讝讬专讛 讻砖讛讬讗 拽讟谞讛 讜诇讗 讘注诇 讚诇讗 砖讻讬讞讗 讙讚诇讛 讗爪诇讜 讜诇讗 讘注诇 讜注讜讚 讚诇讗 讚诪讬讬谉 讗诇讗 讗驻讬诇讜 讻砖讘注诇 诪砖诪注 诇讬讛 讜讗驻"讛 讗诪专 转"拽 诪转讬讬讘诪转 砖讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讜讗诇讜 诇驻专砖"讬 诇讗 诪爪讬谞谉 诇诪讬诪专 讛讻讬 讚讛讗 诇讚讘专讬讜 讚专'  讗诇注讝专 讻讜诇讛 讙讝专讛 讛讬讗 讜讻讬 讛讬讻讬 讚住"讚 讛砖转讗 诇讗讜拽诪讬 讗讬讚讱 驻诇讜讙转讗 讚砖诪讜讗诇 讘砖诇讗 讘注诇 讻讬 讛讬讻讬 讚诇讗 转拽砖讬 诇专讘讛 讘专讬讬转讗 谞诪讬 讘讛讻讬 讗驻砖专 诇讗讜拽诪讛 讜转"拽 讟注诪讬讛 诪砖讜诐 讚讻讬 讙讚诇讛 讙讚诇讬 拽讚讜砖讬谉 讘讛讚讛 讻讚专讘 讜诇砖诪讜讗诇 拽砖讬讗 诪"诪 讻讜诇讛讜 住讘专讬 讚讛讗 讚专' 讗诇讬注讝专 讙讝专讛 讛讬讗 讜诪讬讛讜 讛讗讬 转讬专讜爪讗 诇讗 砖诪讬注 诇讬 讚讛讗 讗讬讻讗 诇诪讬诪专 讚专讘谞谉 讻砖诇讗 讘注诇 讜诪砖讜诐 讚讻讬 讙讚诇讛 讙讚诇讬 拽讚讜砖讬谉 讘讛讚讛 讜专' 讗诇讬注讝专 住讜讘专 讗驻讬诇讜 讻砖讘注诇 谞诪讬 讞讜诇爪转 讜诇讗 诪转讬讬讘诪转 诪砖讜诐 讚讟注讜转 讗砖讛 讗' 讛讬讗 讗诇讗 讗讬讻讗 诇讚讞讜拽讬 讜诇诪讬诪专 讙讚诇讛 讗爪诇讜 诪砖诪注 讻砖讘注诇 讻讚转谞谉 讘讬讘诪讜转 [拽讬讗 讘'] 讜讬讙讚诇讜 讝讛 注诐 讝讛 讜讝讛 讛转讬专讜抓 讗祝 诇驻专砖"讬 讝"诇 讗讘诇 讗讬谞讜 谞讻讜谉 讜诇讗 诪住驻讬拽. 
讜讗讞专讬诐 驻讬专砖讜 诇驻讬 驻讬' 专讘 讗讘 讘"讚 讚驻诇讜讙转讗 讚专讘 讜砖诪讜讗诇 讗讬讻讗 诇讗讜拽诪讗 讘讟注讜转 讗砖讛 讗讞转 讻注讬谉 砖转讬 谞砖讬诐 讻讙讜谉 拽讟谞讛 诪谉 讛讗专讜住讬谉 砖诇讗 诪讬讗谞讛 讜讛讙讚讬诇讛 讜讻谞住讛 诇讞讜驻讛 讜讘注诇讛 讗讘诇 讘专讬讬转讗 讚拽转谞讬 讛砖讬讗讛 讜讛讞讝讬专讛 讻砖讛讬讗 拽讟谞讛 诪砖诪注 砖讛讞讝讬专讛 诇谞砖讜讗讬谉 讜讘注诇 诇讞讜讚 诪砖讙讚诇讛 讜讛讬讬谞讜 讟注讜转 讗砖讛 讗讞转 讙专讬讚转讗. 讜讟讜讘 诪讝讛 讜诪讝讛 砖诪注转讬 讚讛讬讬谞讜 讟注诪讗 讚诇讗 讗拽砖讬谞谉 诪讛讗 讚讗诪专 专讘 讗讬谞讛 爪专讬讻讛 讙讟 诪砖谞讬 诪砖讜诐 讚讛转诐 驻砖讬讟讗 诇谉 讚讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐 讚讘讬转讜诪讛 砖诇讗 讘讞讬讬 讛讗讘 注住拽讬' 讜讛转诐 讻"注 讬讚注讬 砖讗讬谉 拽讚讜砖讬 拽讟谞讛 讻诇讜诐 讗讘诇 讛讻讗 讘讬转讜诪讛 讘讞讬讬 讛讗讘 注住拽讬谞谉 讜讗讘讬讛 拽讘诇 拽讚讜砖讬讛  讜讛讞讝讬专诐 诇讘注诇 讜讛讻讗 讜讚讗讬 诇讗 讬讚注讬 讗讬谞砖讬 讻讬讜谉 砖谞砖讗转 砖讜讘 讗讬谉 诇讗讘讬讛 专砖讜转 讘讛 讛诇讻讱 讚诪讬 诇讟注讜转 讗砖讛 讗讞转 讙专讬讚转讗 讚诇讗 讬讚注 讛讗讬 讙讘专讗 讗讬 讗讬讻讗 注诇讬讛 谞讚专讬诐 讗讜 诇讗 讜诇住驻讬拽讗 谞讞讬转 讜讘注讬诇 讛诇讻讱 诪讛讗 拽砖讬讗 讜诇讗 诪讚专讘 讜诇砖诪讜讗诇 谞诪讬 诇讬讻讗 诇诪拽砖讬 诪讛讗 讘专讬讬转讗 讚拽转谞讬 讞讜诇爪转 讗讜 诪转讬讬讘诪转 讚讗讬讛讜 住讘讬专讗 诇讬讛 讚讛讗 讚讗"专  讗诇注讝专 讞讜诇爪转 讜诇讗 诪转讬讬讘诪转 诪讚讬谞讗 拽讗诪专 讜诇讗 诪砖讜诐 讙讝专讛 讜专讘讬  讗诇注讝专 拽讗讬 讻讜讜转讬讛 讜讘讙讚讜诇讛 讛讜讗 讚讙讝专 专讘讬 讗诇讬注讝专 诪砖讜诐 拽讟谞讛 讗讜 诪砖讜诐 讙讚讜诇讛 砖讛讞讝讬专讛 讻砖讛讬讗 拽讟谞讛 讜讗讬讛讬 讙讜驻讬讛 讚讬谞讗 讜诇讗 讙讝专讛 讻讱 转讬专抓 诇讬 专讘讬谞讜 谞专"讜 讜诪"诪 讛讗 讚讻转讘 专砖"讬 讚诇"讙 讜诪专 住讘专 讗谞谉 讙专住讬谞谉 诇讬讛 讜诪砖讜诐 砖诪讜讗诇 讗爪讟专讬讻讬谞谉 诇讛讻讬 讚诇讚讬讚讬讛 谞诪讬 讗拽砖讬 讜诪讬讛讜 住"诇 讚专'  讗诇注讝专 讚讬谞讗 拽讗诪专 讗"谞 讗驻讬诇讜 专讘 讻讚讻转讘'. 讛专诪讘"谉. 
讜讻转讘 讛专砖讘"讗 讝"诇 讚诇驻讬 转讬专讜抓 讝讛 砖诇 专讘讜 砖诇 讛专诪讘"谉 谞专讗讛 讚讛讬讬谞讜 讚诇讗 诪拽砖讬' 诇注讬诇 讗诇讗 诪拽讚砖讛 讘讟注讜转 讜讻讚砖谞讬谞谉 诇讬讛 讚讘讟注讜转  [驻讞讜转 诪砖讜讛 驻专讜讟讛 拽讗诪专 讜诇讗 讗拽砖讬 诇讬讛 诪拽讟谉 砖拽讚砖 诪讬讛讗 讚讻讟注讜转] 讗砖讛 讗讞转 讛讬讗 讜驻诇讬讙讬 诪砖讜诐 讚讛讛讬讗 驻砖讬讟讗 诇讬讛 讚讗讚诐 讬讜讚注 砖讗讬谉 拽讚讜砖讬 拽讟谉 讻诇讜诐 讜诇讗 讚诪讬 诇讟注讜转 讙专讬讚转讗 讜讛讬讬谞讜 谞诪讬 讚讻讬 砖谞讬 诇讬讛 讘讟注讜转 驻讞讜转 诪砖讜讛 驻专讜讟讛 讗讘注讬讗 诇讬讛 注诇讛 讘诪讗讬 拽讗 诪驻诇讙讬 讜讗讜拽诪讛 讘讗讚诐 讬讜讚注 讜讗讬谉 讗讚诐 讬讜讚注 讜讘拽讟谉 砖拽讚砖 诇讗 讗讘注讬讗 诇讬讛 讘诪讗讬 驻诇讬讙讬 讚讛讛讜讗 驻砖讬讟讗 诇讬讛 讚讘讗讚诐 讬讜讚注 讜讗讬谉 讗讚诐 讬讜讚注 驻诇讬讙讬. 注"讻:
讜讛专讗"讛 讻转讘 讚诇讗 谞讛讬专讗 讚诇驻讜诐 诪讗讬 讚驻专讬砖谞讗 谞诪讬 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐 诪讗讬 拽讗诪专 讚诇讗讜 诪砖讜诐 讚讬讚注 讛讜讗 讚拽讗 讗诪专讬 讗诇讗 讚讻讬讜谉 讚诇讗讜 诪砖讜诐 讟注讜转 讚讟注讬 讘讙讜驻讛 讛讜讗 讗诇讗 诪砖讜诐 拽讚讜砖讬谉 讚诇讗 诪注诇讜 讻诇 讗讚诐 专讜爪讛 砖讬讙诪专讜 谞砖讜讗讬谉 转讜 诇讬转 诇讛讗讬 讛驻专砖讗 讻诇诇 讗诇讗 注讬拽专 转讬专讜爪讗  讻讚驻专讬讱 专讘 住讘讗 讘注诇 讛诪讗讜专 讝"诇 讚讗讬 讗拽砖讬' 诪讛讛讬讗 讚诇注讬诇 诪拽诪讬 讚讬讚注讬谞谉 讛驻专砖讗 讘讬谉 拽讚讜砖讬 讟注讜转 诇拽讚讜砖讬 讚注诇诪讗 讗讬讻讗 诇诪讬诪专 讚讛讛讬讗 谞诪讬 讘讟注讜转 讗砖讛  讻注讬谉 砖转讬 谞砖讬诐 讗转讬讗 讜讛讬讻讬 讚诪讬 讻讙讜谉 砖拽讚砖讛 讻砖讛讬讗 拽讟谞讛 讜诇讗讞专 砖讙讚诇讛 讻谞住讛 住转诐 讜讘注诇 住转诐 讚讗讬讻讗 转专讬 住转诪讬 讗讘诇 讛讻讗 诇讬讻讗 诇诪讬诪专 讛讻讬 讚讛讗 拽转谞讬 讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讗诇诪讗 诇讗讞专 砖讛讬讗 讗爪诇讜 讛讙讚讬诇讛 讜转讜 诇讬讻讗 诇诪讬诪专 讻砖讛讙讚讬诇讛 讗诇讗 讞讚 住转诪讗 讜讝讛讜 讛谞讻讜谉. 注"讻:


 讜讝"诇 专砖"讬 讘诪讛讚讜专讗 拽诪讗 诪砖讜诐 专讘讬 讗诇讬注讝专 讗诪专讜 讻讜'. 讚讙讝专 讛讗 诪砖讜诐 讬转讜诪讛 讘讞讬讬 讛讗讘 讜讛讗 讛讻讗 讚讟注讜转 讗砖讛 讗讞转 讙专讬讚转讗 讛讜讗 讚讟注讜转 拽讚讜砖讬 拽讟谞讛 讛讜讬 讻诪讗谉 讚拽讚讬砖 注诇 转谞讗讬 讜讘注诇 住转诐 讚讻讬 讛讬讻讬 讚拽讚讜砖讬 转谞讗讬 诇讗 讛讜讜 拽讚讜砖讬谉 讙诪讜专讬谉 拽讚讜砖讬 拽讟谞讛 谞诪讬 讗讬谞谉 讻诇讜诐 讜讻讬讜谉 砖讛讙讬注 讗讜转讜 讝诪谉 砖讛讬讗 专讗讜讬讛 诇拽讚砖 讚讛讬讬谞讜 诇讗讞专 砖讙讚诇讛 讗诪专讬谞谉 诇砖诐 拽讚讜砖讬谉 讙诪讜专讬谉 讘注诇 讜讛讬讬谞讜 拽讚砖 注讻砖讜 讜讘注诇 诇讗诇转专 讚注讚 讗讜转讛 砖注讛 砖讙讚诇讛 注诪讚讛 讗爪诇讜 讘拽讚讜砖讬 拽讟谞讛 讜讻讬讜谉 砖讙讚诇讛 讗爪诇讜 砖注讛 讗讞转 讗诪专讬谞谉 砖谞转谉 讚注转讜 诇讘注讜诇 诇砖诐 拽讚讜砖讬谉 讚注讚 讛砖转讗 讛讜讜 诇讛讜 拽讚讜砖讬 讗专讬讻讬 讜诪转讬讬讘诪转 讗诇诪讗 讻诇 讛讬讻讗 讚拽讚讬砖 讗讬 谞诪讬 诪讬注拽专转 拽讚讜砖讬谉 讬讛讬讘 讚注转讬讛 诇讗讛讚讜专讬 讜诇拽讚讜砖讬 拽讚讜砖讬谉 讙诪讜专讬谉 讻诇 讛讬讻讗 讚诪爪讬 讜讗转 讗诪专转 讚讘讗砖讛 讗讞转 讙专讬讚转讗 讚诇讗 讘注讬讗 讙讟 讻讚驻专讻讬谞谉. 讜诪砖谞讬 讛转诐 讛讬讬谞讜 讟注诪讗 诪砖讜诐 讚讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐 讛诇讻讱 诪讬讛讚专 讗拽讚讜砖讬 诪注诇讬讗 讗讘诇 讛讬讻讗 讚拽讚讬砖 注诇 转谞讗讬 讻住讘讜专 讛讜讗 砖讛讬讗 讬讻讜诇讛 诇拽讬讬诐 转谞讗讬 讜诇讗 讬讛讬讘 讚注转讬讛 讗诇讗 讗讛谞讛讜 拽讚讜砖讬谉 拽诪讗讬 讛诇讻讱 讗诪专 专讘讗 讚诇讗 讘注讬讗 讙讟 讜讗讬 讛讜讛 诪讜转讬讘 诇讬讛 谞诪讬 诪讛讛讬讗 讚诇注讬诇 拽讟谞讛 砖诇讗 诪讬讗谞讛 讜讻讜'. 讚讘讛讛讬讗 驻诇讬讙讗 讘讛讚讬讗 专讘 讜砖诪讜讗诇 讗讬 讛讜讛 讛讚专 讘注诇 诇砖诐 拽讚讜砖讬谉 讗讜 讗拽诪讗讬 住诪讬讱 讛讜讛 诪砖谞讬 诇讬讛 谞诪讬 讟注诪讗 讚专讘 讚讗讚诐 讬讜讚注 讻讜' 讗驻"讛 转讬诪讛 诇讬 讗诪讗讬 诇讗 讗讜转讘讛. 注讚 讻讗谉:
注讜讚 讻转讘 讛专诪讘"谉 讜讝"诇 讜专讘讬谞讜 讗诇驻住讬 驻讬' 讟注讜转 讗砖讛 讗讞转 讻注讬谉 砖转讬 谞砖讬诐 拽讚砖 注诇 转谞讗讬 讜诇讗讞专 讝诪谉 讻谞住 住转诐 讜讘注诇 讜讟注讜转 讗砖讛 讙专讬讚转讗 拽讚砖 注诇 转谞讗讬 讜讘注诇 诪讬讚 讗讜 砖拽讚砖 讜讻谞住 讜讛讝讻讬专 转谞讗讜 讜讘注诇 诪讬讚 讻诇 砖讘注讬诇转讜 住诪讜讱 诇转谞讗讬 讘讬谉 讚讻谞讬住讛 讘讬谉 讚拽讚讜砖讬谉 讗砖讛 讗讞转 讙专讬讚转讗 诪讜驻诇讙 诪谉 讛转谞讗讬 讻注讬谉 砖转讬 谞砖讬诐 讜讗拽砖讬谞谉 注诇讬讛 讚专讘 讻诇 讛谞讱 诪转谞讬讗转讗 讚拽转谞讬 讘讛讜 讘注诇讜 诪砖诪注 诪讬讚. 讜专讘 讬讛讜住祝 讛诇讜讬 转诇诪讬讚讜 讝"诇 讛砖讬讘 注诇讬讜 讛讬讻讬 讗讜转讘讬谞谉 诪讛讗 诪转谞讬' 讚拽转谞讬 讗讜 砖讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讚讬诇诪讗 讛讛讬讗 讘讟注讜转 讗砖讛 讗讞转 讻注讬谉 砖转讬 谞砖讬诐 讛讬讗 讜诪住转诪讗 谞诪讬 讛讻讬 诪砖诪注 讚讛讗 讻砖讛讬讗 拽讟谞讛 讛讞讝讬专讛 讜讗讞"讻 讙讚诇讛 讜讘注诇. 讜诇讗讜 拽讜砖讬讗 讛讬讗 讚讻讬讜谉 讚拽住"讚 讚讗讬谉 讗讚诐 讬讜讚注 砖讗讬谉 拽讚讜砖讬 拽讟谞讛 讻诇讜诐 讗"谞 讬讜讚注 讜讗讬谞讜 讬讜讚注 讗讚注转讗 讚拽讚讜砖讬 拽诪讗讬 讘注诇 讘讬谉 诇讗诇转专 讘讬谉 诇讗讞专 讝诪谉 讚诇讬讻讗 诇讗驻诇讜讙讬 讘讛 讘讬谉 诇讗诇转专 讘讬谉 诇讗讞专 讝诪谉 讜讻"砖 讻砖诪讞讝讬专 拽讟谞讛 讜讘讜注诇 诪讬讚 注讚 诇讗讞专 讝诪谉 讚诇讗 讗讝诇讬谞谉 讘转专 讘注讬诇讛 讚讙讚诇讜转 讘诇讞讜讚 讜讻讬 讗讬讻讗 诇讗驻诇讜讙讬 讙讘讬 讟注讜转 谞讚专讬诐 讛讜讗 讚讗讬讻讗 诇讗驻诇讜讙讬 讻讬讜谉 讚讗转谞讬 诪注讬拽专讗  讜讘住转专 讝诪谉 诪专讜讘讛 讘注讬诇 讞讝拽讛 讗讬谉 讗讚诐 砖讜转讛 讘讻讜住 讗诇讗 讗诐 讻谉 讘讜讚拽讜 诪讚诇讗 讘讚讬拽 砖诪注 诪讬谞讛 讗讞讜诇讬 讗讞诇讬讛 诇转谞讗讬讛 讻讬 讛讬讻讬 讚诇讗 诇砖讜讬讬讛 讘注讬诇转讜 讘注讬诇转 讝谞讜转 讜讛讗讬 驻诇讜讙转讗 讚专讘 讜砖诪讜讗诇 讘拽讟谞讛 砖诇讗 诪讬讗谞讛 诪驻专砖讛 讻讚讻转讬讘谞讗 诇讗讬讚讱 驻讬专讜砖讗. 
讜讛专讘 专讘讬谞讜 讬讛讜住祝 讛诇讜讬 驻讬' 讟注讜转 讗砖讛 讗讞转 讻注讬谉 砖转讬 谞砖讬诐 讘注诇 砖转讬 驻注诪讬诐 讜诇讗 讛讝讻讬专 转谞讗讜 讜讗讬谞讜 谞讻讜谉 讻诇诇 讚讻讜诇讛讜 转讬讜讘转讗 诇讗 诪驻专砖讬 砖驻讬专 诇讚讬讚讬讛 讜讗讬谉 讛讻专讞 讙诪讜专 讘驻讬专讜砖 砖诪讜注讛 讝讜 讜讚诪讬讗 讻诪讗谉 讚诪讞讬 诇讛 诪讗讛 注讜讻诇讬 讘注讜讻诇讗 讜讛诪讞讜讜专 诪讻讜诇诐 讛讜讗 驻讬' 讛专讘 讛诇讜讬 讘讟注讜转 砖转讬 谞砖讬诐 讜驻讬' 讛专讘 讗讘 讘"讚 讝"诇 讘讟注讜转 讗砖讛 讗讞转 讻注讬谉 砖转讬 谞砖讬诐 讜讘讛讻讬 住诇拽讗 砖诪注转讬谉 讟驻讬. 注讻"诇 讛专诪讘"谉 讝"诇:


 讗转诪专 谞诪讬 讻专讘讛 讚拽讗诪专 讚讘讟注讜转 讗砖讛 讗讞转 讙专讬讚转讗 讚讘专讬 讛讻诇 讗讬谞讛 爪专讬讻讛 讙讟 讚讚注转讬讛 讗转谞讗讛. 专砖"讬 讘诪讛讚讜专讗 拽诪讗. 
讜讗讬讻讗 诇诪讬讚拽 讚讛讬讻讬 讗转诪专 讛讻讗 讚专' 讬讜讞谞谉 诇讚讘专讬 讛讻诇 拽讗诪专 诇讛 讜讚诇诪讗 诪住讘专讗 讚谞驻砖讬讛 拽讗诪专 诇讛 讜讻砖诪讜讗诇 住"诇 讜驻诇讬讙 注诇讬讛 讚专讘. 讜讘诪讛讚讜专讗 讘转专讗 讻转讘 讛专讘 讝"诇 讜讝"诇 讗转诪专 谞诪讬. 讻专讘讛 讚讗诪专 讘讟注讜转 讗砖讛 讗讞转 讙专讬讚讗 讗讬谉 爪专讬讻讛 诪诪谞讜 讙讟. 驻讬' 诇讗 诪讬讬转讬谞谉 讛讻讗 诪讚专讘讬 讬讜讞谞谉 讚诇讚讘专讬 讛讻诇 讗讬谞讛 爪专讬讻讛 讙讟 讗诇讗 讛讻讬 诪讬讬转讬谞谉 讚讛讗 讜讚讗讬 专讘讛 诇讗 砖诪注 诪专讘 讜砖诪讜讗诇 讛讻讬谉 讗诇讗 讚拽住讘专 讚讛讚讬谉 驻砖讜讟 讻谉 讜诇讬讻讗 诇诪讗谉 讚讗诪专 讚讘讻讛"讙 诇讗讜 讚注转讬讛 讗转谞讗讛 讜诪讬讬转讬 诇讛 讚讛讻讬 谞诪讬 住讘讬专讗 诇讬讛 诇专讘讬 讬讜讞谞谉 讻讜讜转讬讛 讜讗讻转讬 拽砖讛 拽爪转 讚诇专讘讛 驻砖讬讟讗 诇讬讛 诪诇转讗 讟讜讘讗 注讚 讚讗诪专 讚诇讬讻讗 诪讗谉 讚驻诇讬讙 讘讛讻讬谉 讜讗讜转讘讬讛 讗讘讬讬 讚讗讬讻讗 诪讗谉 讚驻诇讬讙 讜诪砖谞讬 诇讬讛 讚诇讬讻讗 诪讗谉 讚驻诇讬讙 讜驻砖讬讟讗 诪诇转讗 讟讜讘讗 讜诪讚讗爪讟专讬讱 诇讬讛 诇专讘讬 讬讜讞谞谉 诇讗砖诪讜注讬谞谉 讛讱 讚讬谞讗 讗诇诪讗 诪砖诪注 讚讬砖 爪讚讚讬谉 诇讜诪专 讗讬驻讻讗 讚爪专讬讻讛 讙讟 讚讗讬 诇讗 转讬诪讗 讛讻讬 诪讗讬 讗转讗 诇讗砖诪讜注讬谞谉 讜讛诇讻讱 诇讗 讛讜讬讗 讛讛讬讗 讚讜诪讬讗 讚专讘讛 讗诇讗 讚诪"诪 诪讬讬转讬 讚讻讬 讛讬讻讬 讚住"诇 诇专讘讛 讚讗讬谉 爪专讬讻讛 讙讟 讘讟注讜转 讗砖讛 讗讞转 讙专讬讚转讗 讛讻讬 谞诪讬 住讘讬专讗 诇讬讛 诇专' 讬讜讞谞谉. 
讜讚注 讚讛转讜住' 驻讬专砖讜 诇注讬诇 讚讗讘讬讬 驻诇讬讙 讗讚注讜诇讗 讗"专 讗诇注讝专 讚诇讗讘讬讬 注"讻 诇讗 驻诇讬讙讬 专讘 讜砖诪讜讗诇 讗诇讗 讻砖讘注诇 讗讘诇 诇讗 讘注诇 诇讻"注 讗讬谞讛 爪专讬讻讛 讙讟  讜诇注讜诇诐 讗诪专 专讘讬 讗诇注讝专 诇讗 驻诇讬讙讬 讗诇讗 讘砖诇讗 讘注诇 讗讘诇 讘讘注诇 诇讻"注 爪专讬讻讛 讙讟 讜讻诇讛讜 砖拽诇讗 讜讟专讬讗 讚转诇诪讜讚讗 注讚 讛砖转讗 讛讬讬谞讜 讘砖讬讟转 讗讘讬讬 讜讛砖转讗 诪讬讬转讬 诪讚专' 讬讜讞谞谉 讚讛讬讬谞讜 讻讗讘讬讬 讜诇讗 讻注讜诇讗 诪讚拽讗诪专 讛诪拽讚砖 注诇 转谞讗讬 讜讘注诇 讗讬谞讛 爪专讬讻讛 讛讬诪谞讜 讙讟 讚诇注讜诇诐 讘讘注诇 讚讘专讬 讛讻诇 爪专讬讻讛 讙讟 讜诇砖讬讟转讜 砖诇 专砖"讬 诇讬讻讗 诇驻专讜砖讬 讛讻讬谉 讗诇讗 讻讚驻专讬砖谞讗 讜讻讚讻转讬讘谞讗 讻谞"诇:


 讗讬转讬讘讬讛 专讘 讗讞讗 讘专讬讛 讚专讘 讗讬拽讗 讘专 讗讞转讬讛 讞诇讬爪讛 诪讜讟注转 讜讻讜'. 诇讗 讗拽砖讬谞谉 讗诇讗 诪讚专讘讬 讬讜讞谞谉 讗讚专讘讬 讬讜讞谞谉 讗讘诇 诇专讘讛 诇讗 拽砖讬讗 讜诇讗 诪讬讚讬 讚讚诇诪讗 讗讬讛讜 讻专"诇 住"诇 讘讞诇讬爪讛 诪讜讟注转 讜砖谞讬讗 讞诇讬爪讛 讚讘讻诇 讙讜讜谞讗 讻砖专讛 讗讘诇 诇专讘讬 讬讜讞谞谉 讚讘注讬 讻讜谞讛 诇讞诇讬爪讛 砖讬转讻讜讜谞讜 砖谞讬讛诐 诇讞诇讬爪讛 讜诇讗 诇诪讬讚讬 讗讞专讬谞讗 注"讻 爪专讬讱 讗转讛 诇讜诪专 讚讗讞讜诇讬 讗讞诇讬讛 诇转谞讗讬讛 讜诪注转讛 转拽砖讬 诪讚讬讚讬讛 讗讚讬讚讬讛 讜讻讚讘注讬讗 诇诪讻转讘 注讜讚 讘住"讚 讻谞"诇. 


讜讗诐 转讗诪专 讜讚诇诪讗 专' 讬讜讞谞谉 诇讚讞讜讬讬 讛讗 讚专"诇 讛讜讗 讚拽讗诪专  讗讬谞讜 砖讜谞讛 讘讬谉 砖谞转讻讜讜谉 讻讜'. 驻讬' 砖诇讗 谞转讻讜讜谉 诇讻谞讜住 讗诇讗 诇驻讟讜专 讗讘诇 讻诇 砖讗讜诪专讬谉 诇讜 讞诇讜抓 诇讛 注"诪 砖转转谉 诇讱 诪讗转讬诐 讝讜讝 讗注"讙 讚诇讗 拽讬讬诪讛 讛转谞讗讬 讜讙诐 讛讜讗 诇讗 讗讞讬诇 诇转谞讗讬讛 讗驻"讛 讞诇讬爪转讜 讻砖专讛 讚讚讜拽讗 讘讛讛讬讗 讚专"诇 讚拽讗 诪讻讜讜谉 讛驻讱 诪注砖讛 讛讞诇讬爪讛 讚讞诇讬爪讛 讛讜讗 诇驻讟讜专 讜讛讟注讜 讗讜转讜 讜讗诪专讜 诇讜 讚讛讬讬谞讜 注"诪 诇讻谞讜住 讛讜讗 讚驻诇讬讙 注诇讬讛 专讘讬 讬讜讞谞谉 讜驻住诇 讗讘诇 讻诇 砖诪讻讜讜谉 诇驻讟讜专 讘讞诇讬爪转讜 讗注"讙 讚讛讜讬 注诇 转谞讗讬 讜诇讗 谞转拽讬讬诐 讛转谞讗讬 讜诇讗 诪讞诇 转谞讗讜 讞诇讬爪转讜 讻砖专讛 讚砖谞讬讗 讞诇讬爪讛 诪砖讗专 讚讬谞讬 讚注诇诪讗 讜讬"诇 讚讻讜讜谞转 讞诇讬爪讛 讘注讬谞谉 诇专讘讬 讬讜讞谞谉 讜诇讛讻讬 讚讬讬拽 诇砖讜谉 讜谞转讻讜讜谉 驻讬' 砖谞转讻讜讜谉 诇讞诇讬爪讛 讻砖专讛 讜讻诇 砖讞讜诇抓 注诇 转谞讗讬 讜诇讗 谞转拽讬讬诐 讛转谞讗讬 讛专讬 诇诪驻专注 诇讗 讻讬讜谉 诇讞诇讜抓 讜讗谞谉 讻讜讜谞讛 诇讞诇讜抓 讘注讬谞谉 讜讛诇讻讱 注"讻 讗讬转 诇谉 诇诪讬诪专 讚讗讞讜诇讬 讗讞诇讬讛 诇转谞讗讬讛 讜讗驻砖专 讚讝讛讜 砖讻转讘 专砖"讬 砖谞转讻讜讜谉 讛讜讗 诇讞诇讬爪讛. 注"诪 砖转转谉 讻讜' 讜讗祝 注"讙 讚诇讗 讬讛讘讛 讻砖专讛. 注"讻. 讜讘诪讛讚讜专讗 拽诪讗 讻转讘 讜讝"诇 讘讬谉 砖谞转讻讜讜谉 讛讜讗 诇讞诇讬爪讛 讻砖专讛 砖转转谉 诇讜 诪讗转讬诐 讝讜讝 讜诇讗  谞转谞讜 诇讜 注"讻. 讻谞"诇:
讗诇诪讗 讻讬讜谉 讚注讘讬讚 诪注砖讛 讗讞讜诇讬 讗讞诇讬讛 诇转谞讗讬讛 拽住"讚 讚诪拽砖讛 砖诇讗 讬讜注讬诇 砖讜诐 转谞讗讬 诇讘讟诇 讛讚讘专 讗诐 诇讗 砖讬讝讻讬专 讛转谞讗讬 讘砖注转 讙诪专 讛诪注砖讛. 诇砖讜谉 讛专讗"砖 讝"诇. 讜讛讬讬谞讜 讚谞拽讟 讗诇诪讗 讻讬讜谉 讚注讘讚 诪注砖讛 讻讜' 讜诇讗 谞拽讟 讻讬讜谉 讚讞诇抓 讻讚讬 诇讗砖诪讜注讬谞谉 讛讻讬 讘注诇诪讗. 
讜讝"诇 专砖"讬 讘诪讛讚讜专讗 拽诪讗 讻讬讜谉 讚讞诇抓 住转诐 讗讞诇讬讛 诇转谞讗讬讛  诇诪讗转讬诐 讝讜讝 讜讞诇抓 诇砖诐 讞诇讬爪讛 讙诪讜专讛 讛讻讗 谞诪讬 讗讞诇讬讛 诇转谞讗讬讛 讚谞讚专讬诐 讜讘注诇 诇砖诐 拽讚讜砖讬谉 注"讻. 


讜讝"诇 讛专讗"讛 讝"诇 讗诇诪讗 讻讬讜谉 讚注讘讚 诪注砖讛 讗讞诇讬讛 讜讻讜'. 讻诇讜诪专 讻讬讜谉 讚注讘讚 诪注砖讛 住转诐 讜讘砖注转 诪注砖讛 诇讗 讛讝讻讬专 转谞讗讜 讗讞讜诇讬 讗讞诇讬讛 诇转谞讗讬讛 注"讻. 讜讗诐 转讗诪专 诇驻讬 诪讗讬 讚拽住"讚 讛砖转讗 讗诪讗讬 拽专讬 诇讛 讞诇讬爪讛 诪讜讟注转 讜讛讗 讻讬讜谉 讚讗讞诇讬讛 诇转谞讗讬讛 诇讗 讛讜讬讗 诪讜讟注转. 讜讬"诇 讻讬讜谉 讚诪注讬拽专讗 诇讗 谞转驻讬讬住 讝讛 讗诇讗 注"诪 砖讬转谞讜 诇讜 诪讗转讬诐 讝讜讝 讗祝 注"讙 讚砖讜讘 讻砖讘讗 诇讞诇讜抓 讗讞诇讬讛 诇转谞讗讬讛 诇驻讬 讗讜诪讚 讚注转谞讜 讜诇讗讜 讚讗讞诇讬讛 讘驻讬' 讞诇讬爪讛 诪讜讟注转 诪拽专讬 讜讻讘专 讗诪专讜 转讞诇转讛 讘讗讜谞住 讜住讜驻讛 讘专爪讜谉 诪讜转专转 诪砖讜诐 讚讬爪专 讛诇讘讬砖讛 讛讻讗 谞诪讬 讬专讗转 讛' 讗诇讘砖讬讛 砖诇讗 诇讛讻砖讬诇讛 讜讗讞讜诇讬 诇转谞讗讬讛 讜诪"诪 诇讗 讗讞诇讬讛 讘驻讬' 砖讞讜砖讘 砖讬拽讬讬诪讜 转谞讗讜 讗注"讙 讚讛讜讗 讗讞诇讬讛 讘讬谞讜 诇讘讬谉 注爪诪讜 砖讬讞砖讘讜 砖诇讗 诪讞诇 讜讛专讬 讛诐 讞讜砖讘讬诐 诇讛讟注讜转讜 讜讛讜讗 讞讜砖讘 诇讛讟注讜转诐 讜诇讛讻讬 拽专讬 诇讛 讞诇讬爪讛 诪讜讟注转 讻谞"诇:
讗诪专 诇讬讛 讘专 讘讬 专讘 砖驻讬专 拽讗诪专 讘转诪讬讛 驻讬' 讛讚讘专 转诪讬讛 诪爪讚 注爪诪讜 讚讗诐 讻谉 讛讬讻讬 拽专讬 诇讛 讞诇讬爪讛 诪讜讟注转 讜注讜讚 诪讻讚讬 讻诇 转谞讗讬 诪讛讬讻谉 讙诪专讬谞谉 讻讜' 讻谞"诇:
转谞讗讛 讚讗驻砖专 诇拽讬讜诪讬讛 注"讬 砖诇讬讞 讻讬 讛转诐 讻诪讜 砖谞注砖讛 讗讜转讜 转谞讗讬 讚讘谞讬 讙讚 讜讘谞讬 专讗讜讘谉 注诇 讬讚讬 砖诇讬讞 砖讛专讬 诪砖讛 爪讜讛 诇讬讛讜砖注 诇谞砖讬讗讬 讛注讚讛 讗诐 讬注讘专讜 讘谞讬 讙讚 讜讘谞讬 专讗讜讘谉 讗转讻诐 讜谞转转诐 讗诇诪讗 讗讜转讜 转谞讗讬 注诇 讬讚讬 砖诇讬讞 谞注砖讛 讜讛讻讬 谞诪讬 讘注讬' 讻讜诇讛讜 转谞讗讬 讚注诇诪讗 讚诇讛讜讜 讛讻讬 讚讗驻砖专 诇诪注讘讚 诇讛讜 注"讬 砖诇讬讞 砖讗诐 讗诪专 诇砖诇讜讞讜 爪讗 讜讞诇讜抓 诇讛 注诇 诪谞转 砖转转谉 诇讱 诪讗转讬诐 讝讜讝 诇讗 讗诪专 讻诇讜诐 砖讗讬谞讜 讬讻讜诇 诇注砖讜转讜 注诇 讬讚讬 砖诇讬讞 讛诇讻讱 讻砖专讛 讜诇讗 诪砖讜诐 转谞讗讛. 讜讛讗 诇讬讻讗 诇诪讬诪专 讚讘注讬谞谉 讚诇讛讜讜 讻讜诇讛讜 转谞讗讬诐 注诇 讬讚讬 砖诇讬讞 讻讬 讛转诐 讗讘诇 讘讗驻砖专 讘注诇诪讗 诇讗 讗讬讻驻转 诇谉 讚讛讗 诇讗 注讚讬祝 讛讛讬讗 讚讛讜讬 砖诇讬讞 诪诪砖 诪讛讛讜讗 讚讗讬 讘注讬 讗驻砖专 讘讬讚 砖诇讬讞 讜讛砖转讗 诪讬讛讗 讘讬讚 讘注诇讛 注爪诪讜 讛讜讗 讜诪"讛 拽讘诇 转谞讗讬 讚讗驻砖专 诇拽讬讜诪讬讛 讚讻讬 讛讬讻讬 讚讗转谞讬 诪砖讛 讛讻讬 谞诪讬 诪爪讬 诪转谞讬 讬讛讜砖注 讜讘谞讬 讙讚 讜讘谞讬 专讗讜讘谉 谞诪讬 讗讬 讛讜讜 诪砖讚专讬 砖诇讜讞讬讬讛讜 诇讗专抓 讬砖专讗诇 讛讜讛 诪拽讬讬诐 转谞讗讬讛 讜诇讗 谞讛讬专讗 诇讬. 专砖"讬 讘诪讛讚讜专讗 拽诪讗. 
讛拽砖讜 讘转讜住驻讜转 诪讛 住讘专讗 讛讬讗 讚讘注讬 讛讻讬 讜讗讬 诪砖讜诐 讚讘注讬谞谉 讚讜诪讬讗 讚转谞讗讬 讘谞讬 讙讚 讜讘谞讬 专讗讜讘谉 讗诐 讻谉 谞诇诪讜讚 诇讙诪专讬 诪讛转诐 诪讛 讛转诐 讛讬讛 诪注砖讛 讘谞转讬谞转 拽专拽注 讗祝 讘讻诇 诪拽讜诐 讘注讬谞谉 拽专拽注 讜转讬专爪讜 讚讛讬讬谞讜 讟注诪讗 讛讜讗讬诇 讜讛诪注砖讛 讻诇 讻讱 讘讬讚讜 砖讬讻讜诇 诇拽讬讬诪讜 注诇 讬讚讬 砖诇讬讞 住讘专讗 讛讜讗 砖讬讛讗 讘讬讚讜 讻诪讜 讻谉 诇砖讜讬讬讛 讘讬讛 转谞讗讬 讗讘诇 讞诇讬爪讛 砖讗讬谉 讘讬讚讜 诇拽讬讬诪讛 注"讬 砖诇讬讞 诇讗 讛讜讛 讘讬讚讜 谞诪讬 诇砖讜讜讬讬讛 讘讬讛 转谞讗讬 讜讗驻讬诇讜 诇讗 讬转拽讬讬诐 讛转谞讗讬 讛诪注砖讛 拽讬讬诐 讜讛砖转讗 谞诪讬 谞讬讞讗 讚诇讗 转拽砖讬 讚诪砖诪注 讚诇注谞讬谉 拽讬讜诪讬 注"讬 砖诇讬讞 讻讜诇讬 注诇诪讗 诪讜讚讜 诇讬讛 讚讬诇驻讬谞谉 诪转谞讗讬 讘谞讬 讙讚 讜讘谞讬 专讗讜讘谉 诇注谞讬谉 转谞讗讬 讻驻讜诇 诪砖诪注 讘讙讬讟讬谉 讘诪讬 砖讗讞讝讜 讚讚讜拽讗 专讘讬 诪讗讬专 拽讗诪专 诇讬讛 讜诇讗 专讘谞谉 讗诇讗 讛讬讬谞讜 讟注诪讗  讻讚驻专砖"讬 讚讛讻讗 讗讬讻讗 讛讱 住讘专讗 讗讘诇 讘诪讬诇讬 讗讞专讬谞讬 诇讬讻讗 住讘专讗 讻诇 讻讱 讛诇讻讱 驻诇讬讙讬 注诇讬讛 讜拽砖讬讗 诇讛讜 诇转讜住' 诇驻讬 砖讬讟转诐 讚诇讻"注 讗讬谉 转谞讗讬 讘讞诇讬爪讛 讚诪住讬拽 专讘讬谞讗 讘驻专拽 专讘谉 讙诪诇讬讗诇 诇讻"注 讬砖 转谞讗讬 讘讞诇讬爪讛 讜转讬专爪讜 讘转讜住' 讚讗讬讘专讗 讜讚讗讬 讚讗讬谉 转谞讗讬 讘讞诇讬爪讛 诇讛转讬专讛 诇砖讜拽 讜诪讬讛讜 讗讛谞讬 转谞讗讛 讚讗讻转讬 讗讬讻讗 讝讬拽转 讬讘讜诐 诇注谞讬谉 讚讻讬 讗诪专 诇讛 讛转拽讚砖讬 诇讬 讘讝讬拽转 讬讘诪讬谉 讚爪专讬讻讛 讙讟 诪讚专讘谞谉 讗讘诇 专砖"讬 讻转讘 砖诐 讘驻' 专讘谉 讙诪诇讬讗诇 讛"讙 专讘讬谞讗 讗诪专 讚讻"注 讬砖 转谞讗讬 讘讞诇讬爪讛 讗注"讙 讚拽讬"诇 讞诇讬爪讛 诪讜讟注转 讻砖专讛 讛谞讬 转谞讗讬 诇讗 住讘讬专讗 诇讬讛. 注"讻:
讜讻谉 讻转讘 讛专讬讟讘"讗 讘讞讚讜砖讬讜 讛讗专讜讻讬谉 砖诐 讘讬讘诪讜转 驻专拽 专讘谉 讙诪诇讬讗诇 讚讛讗 讚讗诪专 专讘讬谞讗 讚讻讜诇讬 注诇诪讗 讬砖 转谞讗讬 诇讞诇讬爪讛  诇讛讻讬 转谞讗讬 拽讗诪专 讚讗诇讬讘讗 讚讛诇讻转讗 拽讬"诇 讗讬谉 转谞讗讬 讘讞诇讬爪讛 讻讚讗讬转讗 讘驻专拽 讛诪讚讬专 讜讘驻专拽 诪爪讜转 讞诇讬爪讛 讜讚讻讜讜转讗 讘讙讟 驻砖讜讟 讚讻"注 讗讜转讬讜转 谞拽谞讜转 讘诪住讬专讛 讜讗谞谉 拽讬讬诪讗 诇谉 讚讗讬谉 讗讜转讬讜转 谞拽谞讜转 讘诪住讬专讛 讗诇讗 讚讛转诐 诇讛谞讛讜 转谞讗讬 拽讗诪专讬' 注"讻. 


讜诪砖诪注 诇讬 讚专砖"讬 讗讝讬诇 诇砖讬讟转讬讛 讚讛讻讗 诪砖讜诐 讛讻讬 讙诪专讬谞谉 转谞讗讬 讚讗驻砖专 诇拽讬讜诪讬讛 注诇 讬讚讬 砖诇讬讞 诪砖讜诐 讚讗讬讻讗 诇讗拽砖讜讬讬 讘拽专讗 讚诪砖讛 讛讬讛 诪讚讘专 注诐 讘谞讬 讙讚 讜讘谞讬 专讗讜讘谉 诇讻讱 讛讜讛 诇讬讛 诇住讬讜诪讬 注诪讛诐 转谞讗讛 讜诇讜诪专 诇讛诐 讗诐 转注讘专讜 讬转谞讜 诇讻诐 讜讗诐 诇讗 转注讘专讜 讜转讗讞讝讜 讻讜'. 讜砖讜讘 讛讬讛 诇讜 诇爪讜讜转 讗诇 专讗砖讬 讘谞讬 讬砖专讗诇 砖讬注砖讜 讻谉 讗诪讗讬 讗驻住讬拽 讜爪讜讛 讗转 讬讛讜砖注 讜诇讗 讙诪专 讛注谞讬谉 注诪讛诐 讜讻讚讻转讬讘 讜讬爪讜 诇讛诐 诪砖讛 讜讙讜' 讜讬讗诪专 诪砖讛 讗诇讬讛诐 讗诐 讬注讘专讜 讜讙讜' 讜谞转转诐 诇讛诐 讜讙讜' 讜讝讛讜 砖讻转讘 专砖"讬 注诇 讬讚讬 砖诇讬讞. 讻讬 讛转诐 砖讛专讬 诪砖讛 爪讜讛 诇讬讛讜砖注 诇转转 诇讛诐 讗转 讛讗专抓 砖讛讬讛 砖诇讜讞讜 砖诇 诪砖讛 讻讜' 注"讻. 讜讛诇讻讱 讚诪讬讗 讛讗讬 诇讛讱 讚转谞讗讬 讻驻讜诇 讚讻讬 讛讬讻讬 讚转谞讗讬 讻驻讜诇 诪讬讬转讬 诇讛 诪讬转讜专讗 讚拽专讗 讛讻讬 谞诪讬 诪讬讬转讬谞谉 讛讗讬 讚讗驻砖专 诇拽讬讜诪讬 注诇 讬讚讬 砖诇讬讞 讜诪讗谉 讚驻诇讬讙 讘转谞讗讬 讻驻讜诇 驻诇讬讙 谞诪讬 讘讛讱 讚讻讜诇讛讜 诪讬诇驻讜转讗 讚拽专讗讬 讬诇驻讬' 诇讛讜 讜讗讬谉 住讘专讗 讘讝讜 讬讜转专 诪讝讜 讜讛砖转讗 谞讬讞讗 讛讗 讚讗住讬拽 专讘讬谞讗 讘驻专拽 专"讙 讜讻讚驻专讬' 讝"诇 讛转诐 讜谞讬讞讗 谞诪讬 讚拽讗诪专讬 诪讻讚讬 讻诇 转谞讗讬 诪讛讬讻讗 讙诪专讬谞谉 讻讜' 驻讬' 讚讬谞讬 讛转谞讗讬 讜讝讛讜 砖讻转讘 专砖"讬 讻诇 转谞讗讬 诪讛讬讻谉 讙诪专讬谞谉 诪转谞讗讬 讘谞讬 讙讚 讜讘谞讬 专讗讜讘谉. 讚讗诐 讬注讘专讜 讜谞转转诐 讜讗诐 诇讗 讬注讘专讜 讜谞讗讞讝讜 讘转讻讻诐. 注"讻. 驻讬' 讚讬谉 转谞讗讬 讻驻讜诇 讜讛谉 拽讜讚诐 诇诇讗讜 讜砖讗专 讚讬谞讬 讛转谞讗讬. 
讗讘诇 诇砖讬讟转 讛转讜住驻讜转 诇讗 诪爪讬谞谉 诇驻专讜砖讬 讻谉 讚讗注"讙 讚诇讗 讬诇驻讬谞谉 转谞讗讬 讻驻讜诇 诪"诪 讘注讬谞谉 诇诪讬诇祝 讗驻砖专 诇拽讬讜诪讬 注"讬 砖诇讬讞 诪住讘专讗 讜讻讚讻转讬讘谞讗 诪注转讛 讛讬讻讬 诪爪讬 诇诪讬诪专 诪讻讚讬 讻诇 转谞讗讬 诪讛讬讻谉 讙诪专讬谞谉 讻讜' 讗诇讗 讛讻讬 拽讗诪专 诪讻讚讬 讻诇 转谞讗讬 诪讛讬讻谉 讙诪专讬谞谉 讻讜' 驻讬' 讚注讬拽专 讛转谞讗讬 砖讬讘讟诇 讛诪注砖讛 讗诐 诇讗 讬转拽讬讬诐 讛转谞讗讬 诪转谞讗讬 讘谞讬 讙讚 讜讘谞讬 专讗讜讘谉 讬诇驻讬谞谉 诇讛 讗讘诇 诇讗 诪讬讬专讬 诇注谞讬谉 转谞讗讬 讻驻讜诇 讜讻讚讻转讬讘谞讗 讻谞"诇:
讛转诐 诪砖讜诐 讚讗讬转拽讜砖 讛讜讜讬讜转 诇讛讚讚讬 驻讬' 讜讻住祝 讜砖讟专 讗驻砖专 注"讬 讗讞专讬诐 讜讗注"讙 讚讗讬讻讗 讘讬讗讛 讛讜讬讗 诇讛 讞讚讗 讜讛谞讬 转专转讬 讜讞讚讗 诪转专转讬 讗转讬讗. 讛专讗"讛 讝"诇:
讜讝"诇 专砖"讬 讝"诇 讘诪讛讚讜专讗 拽诪讗 讚讗讬转拽讜砖 讛讜讜讬讜转 诇讛讚讚讬 讜讛诇讻讛 讜讛讬转讛 诇讗讬砖 讗讞专 讜讻讬讜谉 讚专讜讘 讛讜讜讬讜转 讗驻砖专 诇拽讬讜诪讬谞讛讜 注"讬 砖诇讬讞 讻讙讜谉 讘讻住祝 讜讘砖讟专 讘讬讗讛 谞诪讬 讻讚讗驻砖专 诇拽讬讜诪讬谞讛讜 注"讬 砖诇讬讞 讚诪讬讗 讜讗祝 注"讙 讚讗讬转拽讜砖 讬爪讬讗讛 诇讛讜讬讛 讞诇讬爪讛 诇讗讜 讬爪讬讗讛 诪拽专讬 诇讛 讜诇讗 讚讬讬谞讬谞谉 诇讛 讻讚讗驻砖专 诇拽讬讜诪讬讛 注"讬 砖诇讬讞 讘讛讜讬讛. 拽讚讜砖讬 诪诇讜讛 诇讗 讛讜讜 拽讚讜砖讬 讚诪诇讜讛 诇讛讜爪讗讛 谞转谞讛 讜诇讗 讛讜讬讗 讘注讬谉 讛讛讜讗 砖注转讗 讜诪注讜转 诪转谞讛 讘注诇诪讗 谞讬谞讛讜. 爪专讬讻讛 讛讬诪谞讜 讙讟 讙专住讬谞谉 讗诪专 专' 讗诪讬 讛诪拽讚砖 讘驻讞讜转 诪砖讜讛 驻专讜讟讛 讻讜' 讘讛讗 讛讜讗 讚诇讗 讟注讬 讜讙诪专 讜讘注诇 诇砖诐 拽讚讜砖讬谉 讗讘诇 讘讛谞讱 讚讗诪专转 讻讙讜谉 诪诇讜讛 讜注诇 转谞讗讬 讜讚讗讬 驻诇讬讙谞讗 注诇讱 讚讜讚讗讬 讟注讬 讗讬谞讬砖 讚住讘专 拽讚讜砖讬 诪注诇讬讗 谞讬谞讛讜 讜讘注诇 注诇 讚注转 拽讚讜砖讬谉 讛专讗砖讜谞讬诐 讜诇讗 讘注讬谞谉 讙讟. 注讚 讻讗谉:
讜讝"诇 讛专讗"讛 讝"诇 谞讜住讞讗 讚讜拽谞讗 讗诪专 专讘 注讜诇讗 讘专 讗讘讗 讗诪专 注讜诇讗 讗诪专 专讘讬 讗诇注讝专 讛诪拽讚砖 讘诪诇讜讛 讜讘注诇 注诇 转谞讗讬 讜讘注诇 驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讜讗讬讻讗 谞讜住讞讬 讚讻转讬讘 讘讛讜 讚讘专讬 讛讻诇 讗讬谞讛 爪专讬讻讛 讛讬诪谞讜 讙讟. 讜诇讬转讗 讚讛讗 驻诇讜讙转讗 讛讬讗 讚专' 砖诪注讜谉 讘谉 讬讛讜讚讛 讜转"拽. 讜诇讬讻讗 诇诪讬诪专 讚讚讘专讬 讛讻诇 诪讚专讘 讜砖诪讜讗诇 拽讗诪专讬谞谉 讚讛讗 诇注讬诇 拽讗诪专 专讘讗 讛讗讬 诇讬砖谞讗 讜诪讜转讘讬谞谉 诇讬讛 诪砖讜诐 讚讛讜讬讗 驻诇讜讙转讗 讚专讘讬 砖诪注讜谉 讘谉 讬讛讜讚讛 讜专讘谞谉 讜诇讗 讙专住讬谞谉 谞诪讬 讗讬谞讛 爪专讬讻讛 讛讬诪谞讜 讙讟 讜诇讗 讙专住讬谞谉 讚讘专讬 讛讻诇. 讞讚 讚诇讗 诪住转讘专 讚讗诪专讬 砖诪注转讗 讗诇讬讘讗 讚专讘讬 砖诪注讜谉 讘谉 讬讛讜讚讛 讚讛讜讬 讬讞讬讚讗讛 讜讚诇讗 讻专讘谞谉 讚驻诇讬讙讬 注诇讬讜. 讜转讜 讚讛讗 专讘 讻讛谞讗 诪砖诪讬讛 讚注讜诇讗 拽讗诪专 讛诪拽讚砖 注诇 转谞讗讬 讜讘注诇 爪专讬讻讛 讛讬诪谞讜 讙讟 讜讘讟注讜转 讗砖讛 讗讞转 讙专讬讚转讗 拽讗诪专 诪诪讗讬 诪讚讗诪专讬谞谉 讚砖诪注转讬讛 诪驻拽讗 诪讚专讘 讬讛讜讚讛 讗诪专 砖诪讜讗诇 诪砖讜诐 专' 讬砖诪注讗诇 讚讗诪专 讬砖 诇讱 讗讞专转 砖讗祝 注诇 驻讬 砖诇讗 谞转驻砖讛 诪讜转专转 讜讗讬讝讜 讝讜 砖拽讬讚讜砖讬' 拽讬讚讜砖讬 讟注讜转 砖讗驻讬' 讘谞讛 诪讜专讻讘 注诇 讻转驻讛 诪诪讗谞转 讜讛讜诇讻转 诇讛 讜讗诐 讗讬转讗 讚讛讛讬讗 讘讟注讜转 讗砖讛 讗讞转 讻注讬谉 砖转讬 谞砖讬诐 诇讗 讛讜讛 诪驻拽讗 诪讛讱 讚讗讬讻讗 诇讗讜拽诪讛 诇讛讗 讚专' 讬砖诪注讗诇 讘讟注讜转 讗砖讛 讗讞转 讙专讬讚转讗 讗诇讗 讜讚讗讬 讗驻讬诇讜 讘讟注讜转 讗砖讛 讗讞转 讛讜讗 讚讗诪专讬谞谉 讚爪专讬讻讛 讙讟 讜讚诪讬讗 诇讛讗 讚专' 讗诇讬注讝专 讜讚专讘讬 讬讜讞谞谉 诇注讬诇 讚讞讚 诇讬砖谞讗 讛讜讗 讜讗诐 讻谉 拽砖讬讗 讚注讜诇讗 讗讚注讜诇讗 讚讛讗 注讜诇讗 拽讗诪专 讛讻讗 讚讗讬谞讛 爪专讬讻讛 讙讟. 讜转讜 讚诇讬砖谞讗 讚讗讬讚讱 讚专' 讗诪讬 诇讗 砖讬讬讱 诇讛讗讬 讙专住讗 讚拽讗诪专 讘诪拽讚砖 讘诪诇讜讛 爪专讬讻讛 讛讬诪谞讜 讙讟 讘讛讗 讛讜讗 讚诇讗 讟注讬 讗讘诇 讘讛谞讱 讟注讬 讜讗诐 讗讬转讗 讚讙专住讬谞谉 讗讬谞讛 爪专讬讻讛 讙讟 诇诪讛 诇讬 诇驻专讜砖讬 讘讚专讘 讗诪讬 讟注诪讗 讚讛谞讛讜 讚诇注讬诇 诪住转讬讬讛 讚拽讗诪专 爪专讬讻讛 讛讬诪谞讜 讙讟 讚讘讛讗 讜讚讗讬 诇讗 讟注讬 讜诇讗 讙专住讬谞谉 谞诪讬 讚讘专讬 讛讻诇 爪专讬讻讛 讛讬诪谞讜 讙讟 讚讛讗 讜讚讗讬 诇讬转讗 讚讛讗 讗驻讬诇讜 讘讟注讜转 讗砖讛 讗讞转 讻注讬谉 砖转讬 谞砖讬诐 拽讗诪专 砖诪讜讗诇 讗讬谞讛 爪专讬讻讛 讛讬诪谞讜 讙讟. 


讗诇讗 讜讚讗讬 诇讗 讙专住讬谞谉 讗诇讗 讻讚讻转讬讘谞讗 讜诪讬讛讜 爪专讬讻讛 讙讟 讚拽讗诪专 讗讻讜诇讛 讜诇讗 讚诪讬讗 讗讛讚讚讬. 讚讘诪诇讜讛 讜驻讞讜转 诪砖讜讛 驻专讜讟讛 讛讜讬 讙讟 讙诪讜专 讚讗讜专讬讬转讗 讜注诇 转谞讗讬 讛讜讜 拽讬讚讜砖讬谉 讚专讘谞谉 讜讙讟 讚专讘谞谉. 讜讻讚讗诪专讬谞谉 谞诪讬 讘讗讬讚讱 讜诇讗 讛讬讛 讻讞 讘讬讚 讞讻诪讬诐 诇讛讜爪讬讗讛 讘诇讗 讙讟 讜讛砖转讗 讗转讬讗 砖驻讬专 讛讗 讚专' 讗诪讬 讚讗转讬 诇讗驻诇讜讙讬 讜讗诪专 讛诪拽讚砖 讘驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讘讛讗 讛讜讗 讚讟注讬 讻诇讜诪专 讘讛讗 讛讜讗 讚诪讜讚讛 诇讬讛 诪砖讜诐 讚讟注讬 讗讘诇 讘讛谞讱 诇讗 诪讜讚讛 诇讬讛 讚讘讛谞讱 诇讗 讟注讬 讜诪住转讘专讗 讚专讘讬 讗诪讬 讻讬 谞拽讟 诪拽讚砖 讘驻讞讜转 诪砖讜讛 驻专讜讟讛 讛讜讗 讛讚讬谉 诇诪拽讚砖 讘诪诇讜讛. 转讚注 讚诇讗讜 讚讜拽讗 讛讗讬 讘诇讞讜讚 讚讛讗 讗讬讻讗 拽讬讚讜砖讬 拽讟谞讛 谞诪讬 讚拽转谞讬 诇讬讛 讘讛讛讬讗 诪转谞讬转讗 讘讛讚讬 驻讞讜转 诪砖讜讛 驻专讜讟讛 讜讗诪专讬谞谉 讘转专讜讜讬讬讛讜 讘注诇讜 拽谞讜. 讜诇讗 谞拽讟 讛讗讬 讗诇讗 诇讗驻讜拽讬 拽讬讚讜砖讬谉 注诇 转谞讗讬 讜讻讚驻专讬' 讚拽讬讚讜砖讬 转谞讗讬 讚诇讗 讟注讬 诪讬讚讬 讘讙讜驻讗 砖讗谞讬 讜讛讗讬 讚谞拽讟 讗讘诇 讘讛谞讱 诪砖讜诐 讚拽讬讚讜砖讬 转谞讗讬 讟讜讘讗 讙讜讜谞讗 讛讜讜. 讜讗讬 讙专住讬谞谉 讗讘诇 讘讛讱 讻诇 砖讻谉 讚讗讬转讗 砖驻讬专. 
讜诇注谞讬谉 讛诇讻转讗 讜驻住拽讗 讚砖诪注转讗 拽讬"诇 讻诪讗谉 讚讗诪专 讘讟注讜转 讗砖讛 讗' 讻注讬谉 讘' 谞砖讬诐 砖讛讬讗 爪专讬讻讛 讙讟 讙诪讜专 诪谉 讛转讜专讛 讜讗"爪 诇讜诪专 拽讚砖讛 住转诐 讜讻谞住讛 住转诐 讜讘注诇 住转诐 讗讘诇 讟注讜转 讗砖讛 讗讞转 讙专讬讚转讗 讗住讬拽谞讗 讚爪专讬讻讛 讙讟 讜诪住转讘专讗 讚讙讟 诪讚专讘谞谉 讛讜讗 讜讛"诪 讘砖讘注诇 讗讘诇 拽讚砖 注诇 转谞讗讬 讜讻谞住 住转诐 讜注讚讬讬谉 诇讗 讘注诇 诇讗 注砖讛 讜诇讗 讻诇讜诐 讜讗讬谞讛 爪专讬讻讛 讙讟. 讗讘诇 拽讚砖讛 住转诐 讜讻谞住讛 住转诐 爪专讬讻讛 讙讟 诪谉 住驻拽 转讜专讛. 讗讘诇 拽讚砖讛 住转诐 讜注讚讬讬谉 诇讗 讻谞住讛 讗讬谞讛 爪专讬讻讛 讙讟 讚讜讚讗讬 诇讗 住讙讬' 讚诇讗 讛讜讬讗 诪拽讞 讟注讜转 讜诪讬讛讜 讛谞讬 诪讬诇讬 讘讟注讜转 谞讚专讬诐 讗讘诇 讘拽讚讜砖讬谉 讚注诇诪讗 爪专讬讻讛 讙讟 讙诪讜专 诪谉 讛转讜专讛. 讜讻讚专讘 讚讗诪专 讗讬谞讛 爪专讬讻讛 讙讟 诪砖谞讬 讜讻讙讜谉 拽讬讚讜砖讬谉 讘驻讞讜转 诪砖讜讛 驻专讜讟讛 讜拽讟谞讛. 讜讛诪拽讚砖 讘诪诇讜讛 诇驻讜诐 诪讗讬 讚驻专讬砖谞讗 诇专' 讗诪讬 讚诇讗 驻诇讬讙 讗诪诇讜讛 讘讻讜诇讛讜 讛讜讜 拽讬讚讜砖讬谉 讙诪讜专讬诐 讜爪专讬讻讛 讙讟 诪谉 讛转讜专讛. 讛专讗"讛 讝"诇:


 讜讝"诇 专讬讘"砖 讝"诇 讛"讙 讗诪专 专讘 注讜诇讗 讻讜'. 讛诪拽讚砖 讘诪诇讜讛 讜讘注诇 注诇 转谞讗讬 讜讘注诇 讘驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讜诪讬讛讜 诇讗 讚诪讜 讗讛讚讚讬 讚诪拽讚砖 注诇 转谞讗讬 讜讘注诇 讗讬谞讛 爪专讬讻讛 讙讟 讗诇讗 诪讚讘专讬讛诐 讻讚诪砖诪注 诇讬砖谞讗 讚讗诪专 讘住诪讜讱 讝讛 讛讬讛 诪注砖讛 讜诇讗 讛讬讛 讻讞 讘讞讻诪讬诐 讻讜' 讜讻谉 讻转讘讜 讛专诪讘"谉 讜讛专讗"讛 讗讘诇 讘讛谞讱 讗讞专讬谞讬 爪专讬讻讛 讙讟 讙诪讜专 诪讚讗讜专讬讬转讗 讚讛讗 驻讞讜转 诪砖讜讛 驻专讜讟讛 讜拽讟谉 砖拽讚砖 讜讘注诇 爪专讬讻讛 讙讟 讙诪讜专 讻讚讗诪专 专讘 讘拽讟谞讛 砖诇讗 诪讬讗谞讛 讚讗讬谞讛 爪专讬讻讛 讙讟 诪砖谞讬 讜讗诐 讻谉 拽讟谉 砖拽讬讚砖 讜讘注诇 讘驻讞讜转 诪砖讜讛 驻专讜讟讛 讜讘注诇 讘讻讜诇讛讜 爪专讬讻讛 讙讟 讙诪讜专 诪砖讜诐 讟注诪讗 讚讗讚诐 讬讜讚注 讜讗讬谞讛 爪专讬讻讛 讙讟 诪砖谞讬 讜讗驻砖专 讚讛讻讬 拽讗诪专 讚诪拽讚砖 讘诪诇讜讛 讚爪专讬讻讛 讙讟 讙诪讜专 讚讗讬转讬讛 谞诪讬 诇讟注诪讗 讚讗讚诐 讬讜讚注 讜讻谉 讚注转 讛专讗"讛. 讗讜 讗驻砖专 讚诪拽讚砖 讘诪诇讜讛 讗讬谞讛 爪专讬讻讛 讙讟 讗诇讗 诪住驻拽 讻诪讜 讛诪拽讚砖 注诇 转谞讗讬 讜讘注诇 讚诇讗 讗诪专讬谞谉 讗讚诐 讬讜讚注 讗诇讗 讘拽讚讜砖讬 拽讟谉 讗讜 讘诪拽讚砖 讘驻讞讜转 诪砖讜讛 驻专讜讟讛 讜讛讬讬谞讜 讚砖讘拽讛 诇注讬诇 讘讘专讬讬转讗 讚拽讚砖讛 讘讟注讜转 诇诪拽讚砖 讘诪诇讜讛 讜诇讗 谞拽讟 讗诇讗 诪拽讚砖 讘驻讞讜转 诪砖讜讛 驻专讜讟讛 讜拽讟谉 砖拽讚砖 讜讛诇讻讱 谞拽讟讬谞谉 讚诪拽讚砖 注诇 转谞讗讬 讜讘注诇 讚讛讬讬谞讜 讟注讜转 讗砖讛 讗讞转 讙专讬讚转讗 爪专讬讻讛 讙讟 诪讚讘专讬讛诐 讻专讘 讻讛谞讗 讻讜' 讜讘讟注讜转 砖转讬 谞砖讬诐 讗讜 讻注讬谉 砖转讬 谞砖讬诐 拽讬"诇 讻专讘 讚讗诪专 爪专讬讻讛 讙讟 讜讙讟 讙诪讜专 诪讚讗讜专讬讬转讗 拽讗诪专 讗讘诇 讻转讜讘讛 诇讬转 诇讛讜 讜讚讜拽讗 讻砖讘注诇 讗讘诇 拽讚砖 注诇 转谞讗讬 讜讻谞住 住转诐 讗讬谞讛 爪专讬讻讛 讙讟 讻诇诇 讻讬讜谉 砖诇讗 讘注诇 讗讘诇 讻砖拽讚砖 住转诐 讜讻谞住 住转诐 爪专讬讻讛 讙讟 诪住驻拽 讗注"驻 砖诇讗 讘注诇. 
讜讬砖 诪讬 砖讻转讘 讘诪拽讚砖 住转诐 讜谞诪爪讗讜 注诇讬讛 谞讚专讬诐 讜诇讗 讻谞住 讜诇讗 讘注诇 讚讗讬谞讛 诪拽讜讚砖转 讻诇诇 讚诪拽讞 讟注讜转 讛讜讬 讚诇讗 讗诪专讬谞谉 诇注讬诇 诪拽讜讚砖转 诪住驻拽 讗诇讗 讘拽讚砖讛 讜讻谞住讛 住转诐 讗讘诇 讻砖拽讚砖 住转诐 诇讞讜讚讬讛 讗讬谞讛 爪专讬讻讛 讙讟 讻诇诇. 讜诇讗 谞专讗讛 诇讬 讚讻讬讜谉 讚拽讚砖 住转诐 爪专讬讻讛 讙讟 诪住驻拽 讚诇讗 讗诪专讬谞谉 讗讬谞讛 诪拽讜讚砖转 讻诇诇 讗诇讗 讻砖拽讚砖 注诇 转谞讗讬 讜诇讗 讘注诇. 讜讬砖 诪讬 砖谞住转驻拽 讘拽讚砖 住转诐 讜讻谞住 住转诐 讜讘注诇 讗诐 爪专讬讻讛 讙讟 讙诪讜专 讚讛讻讗 诪砖讜诐 讚拽讚砖 住转诐 诪讙专注 讙专注 讚讛讬讻讗 砖拽讚砖 注诇 转谞讗讬 讗讬讻讗 诇诪讬诪专 讚讻砖讻谞住 住转诐 讜讘注诇 住转诐 讛讜讗 谞讜转谉 讗诇 诇讘讜 诇讙诪讜专 谞砖讜讗讬诐 讜诇讗 注诇 讚注转 拽讬讚讜砖讬谉 讛专讗砖讜谞讬诐 讛讜讗 讘讜注诇 讗讘诇 讝讛 砖诇讗 讛转谞讛 讻诇诇 诇讗 专诪讬 讗谞驻砖讬讛 诇讗讚讻讜专讬 谞讚专讬诐. 
讜谞专讗讛 砖讗讬谉 讻讗谉 住驻拽 讜讙讟 讙诪讜专 讛讬讗 爪专讬讻讛 讚诇讗 讙专注 讻砖讛讻诇 讛讜讗 住转诐 诪拽讚砖 注诇 转谞讗讬 讜讻谞住 讜讘注诇 住转诐 讜讻谉 讚注转 讛专讗"讛 讝"诇 讜讘诪拽讚砖 讛拽讟谞讛 讜拽讟谉 砖拽讚砖 讜讘注诇 讗讞专 砖讛讙讚讬诇讜 爪专讬讻讛 讙讟 讙诪讜专 诪讚讗讜专讬讬转讗 讻专讘 讚讗讚诐 讬讜讚注 砖讗讬谉 拽讚讜砖讬 拽讟谞讛 讜拽讟谉 讻诇讜诐 讜讙诪专 讜讘注诇 诇砖诐 拽讚讜砖讬谉 讜讻谉 讘诪拽讚砖 驻讞讜转 诪砖讜讛 驻专讜讟讛 讜讘诪拽讚砖 讘诪诇讜讛 讜讘注诇 讚注转 讛专讗"讛 讚爪专讬讻讛 讙讟 讙诪讜专 诪讚讗讜专讬讬转讗 讜讗讬谞讛 爪专讬讻讛 讙讟 诪砖谞讬 讗讘诇 讗讬谞讜 谞专讗讛 讗诇讗 爪专讬讻讛 讙讟 诪讚专讘谞谉 诪专讗砖讜谉 讜砖谞讬 讜讻谉 讻转讘 讛专诪讘"诐:
讗讘诇 讛专砖讘"讗 讻转讘 讜讝"诇 讛"讙 讗诪专 专讘 注讜诇讗 讘专 讗讘讗 讗诪专 注讜诇讗 讗诪专 专' 讗诇注讝专 讛诪拽讚砖 讘诪诇讜讛 讜讘注诇 注诇 转谞讗讬 讜讘注诇 讘驻讞讜转 诪砖讜讛 驻专讜讟讛 讜讘注诇 讗讬谞讛 爪专讬讻讛 诪诪谞讜 讙讟 讜诇讗 讙专住讬谞谉 讚讘专讬 讛讻诇 讗讬谞讛 爪专讬讻讛 讛讬诪谞讜 讙讟 讚驻诇讜讙转讗 讚转谞讗讬 讛讬讗 诇注讬诇 讘驻讞讜转 诪砖讜讛 驻专讜讟讛. 


讜诇注谞讬谉 驻住拽 讛诇讻讛 拽讚砖讛 注诇 转谞讗讬 讜讻谞住讛 住转诐 讘讬谉 讘讟注讜转 砖转讬 谞砖讬诐 讘讬谉 讘讟注讜转 讗砖讛 讗讞转 讻注讬谉 砖转讬 谞砖讬诐 讘讬谉 讘讟注讜转 讗砖讛 讙专讬讚转讗 讻讬讜谉 砖讘注诇 爪专讬讻讛 诪诪谞讜 讙讟 诪住驻拽 诇讛讞诪讬专 讻讚讘专讬 讛专讘 专讘讬谞讜 讗诇驻住讬 讝"诇 讜讗诐 讘讗 讗讞专 讜拽讚砖讛 爪专讬讻讛 讙讟 诪砖谞讬讛诐 讚拽讬讬诪讗 诇谉 讻专讘 讜讻住讛讚讜转讬讛 讚专讘 讻讛谞讗 诪砖诪讬讛 讚注讜诇讗 讚讗诪专 讛诪拽讚砖 注诇 转谞讗讬 讜讘注诇 爪专讬讻讛 讛讬诪谞讜 讙讟 讝讛 讛讬讛 诪注砖讛 讜诇讗 讛讬讛 讻讞 讻讜'. 讜讗注"讙 讚讗诪专 专讘讛 讚讘讟注讜转 讗砖讛 讗讞转 讙专讬讚转讗 讻"注 诇讗 驻诇讬讙讬 讚讗讬谞讛 爪专讬讻讛 讙讟 讜专讘讬 讬讜讞谞谉 谞诪讬 讚讗诪专 讛讻讬 诇讗 拽讬讬诪讗 诇谉 讻讜讜转讬讬讛讜 讗诇讗 讻讞讻诪讬诐 讚诇讗 讛讬讛 讻讞 讘讬讚诐 诇讛讜爪讬讗讛 讘诇讗 讙讟 讜诪讬讛讜 讙讟 讛讜讗 讚讘注讬讗 讗讘诇 讻转讜讘讛 诇讗 讘注讬讗 讚讙讘讬 讗讬住讜专讗 诇讞讜诪专讗 讜诇讙讘讬 诪诪讜谞讗 诇拽讜诇讗. 
讜讛讬讻讗 讚拽讚砖讛 住转诐 讜讻谞住 住转诐 谞诪讬 转爪讗 砖诇讗 讘讻转讜讘讛  讻专讘讬 讬砖诪注讗诇 讚讗讬讻讗 诇诪讬诪专 讚专讘 谞诪讬 诇讗 驻诇讬讙 讘讛讗 讚讛讗 谞讚专讬诐 讻诪讜诪讬谉 讜讘诪讜诪讬谉 讜讚讗讬 讛讬讻讗 讚拽讚砖 讜讻谞住 住转诐 讜谞诪爪讗讜 注诇讬讛 诪讜诪讬谉 转爪讗 砖诇讗 讘讻转讜讘讛 讜讛讬讬谞讜 住讬驻讗 讚诪转谞讬' 讚拽转谞讬 砖讻诇 讛诪讜诪讬谉 讛驻讜住诇讬谉 讘讻讛谞讬诐 驻讜住诇讬谉 讘谞砖讬诐 讜讘注诇诪讗 谞诪讬 讗诪专讬谞谉 诪砖讜诐 住诪驻讜谉 讚讗诇诪讗 讚讗讬讻讗 住诪驻讜谉 讘谞砖讬诐 诇讘讟诇 讛拽讬讚讜砖讬谉 讜砖诇讗 转讗讻诇 讘转专讜诪讛 讜注讜讚 讚讘讬专讜砖诇诪讬 讗讬驻诇讬讙讜 专"诇 讜专' 讬讜讞谞谉 讜拽讬讬诪讗 诇谉 讻专讘讬 讬讜讞谞谉 讚讗诪专 讗讬谉 诇讛 讻转讜讘讛 讜讻讘专 讻转讘转讬讜 诇诪注诇讛. 
讜诇注谞讬谉 诪拽讚砖 讛拽讟谞讛 讗讜 拽讟谉 砖拽讚砖 讜讘注诇 爪专讬讻讛 讙讟 讜讚讗讬 讚讗讚诐 讬讜讚注 砖讗讬谉 拽讚讜砖讬 拽讟谉 讜拽讟谞讛 讻诇讜诐 讜讛讬讬谞讜 讚专讘 讜讛讬讬谞讜 讻转"拽 讚专讘讬 讗诇讬注讝专 讚讗诪专 讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讞讜诇爪转 讗讜 诪转讬讬讘诪转 讜讘诪拽讚砖 讘驻讞讜转 诪砖讜讛 驻专讜讟讛 讜讘注诇 谞诪讬 讗讬讻讗 诇诪讬诪专 砖讛讬讗 诪拽讜讚砖转 讜讚讗讬转 讚讛讗 讘专讬讬转讗 讚诇注讬诇 注专讬讘 讜转谞讬 诇讛 讘讛讚讬 拽讟谉 砖拽讚砖 讻讬 讛讬讻讬 讚讛讗讬 诪拽讜讚砖转 讜讚讗讬转 讻砖讘注诇 诇讗讞专 砖讛讙讚讬诇 讛讗讬 谞诪讬 诪拽讜讚砖转 讜讚讗讬转 讗讘诇 讘诪拽讚砖 讘诪诇讜讛 讜注诇 转谞讗讬 讗驻砖专 讚讟注讜 讘讛 讗讬谞砖讬 讜讛诇讻讱 诇讗 讛讜讜 拽讚讜砖讬 讜讚讗讬 讗诇讗 住驻拽 讜讻讚讗诪专 专讘 讬讜住祝 讘专 讗讘讗  讗诪专 专讘 讗住讬 讛诪拽讚砖 讘驻讞讜转 诪砖讜讛 驻专讜讟讛 讜讘注诇 爪专讬讻讛 讛讬诪谞讜 讙讟 讘讛讗 讛讜讗 讚诇讗 讟注讬 讗讘诇 讘讛谞讱 讟注讬 讜讗讬讻讗 诇诪讬诪专 讚讛诪拽讚砖 讘驻讞讜转 诪砖讜讛 驻专讜讟讛 讜讘注诇 谞诪讬 诇讗 讛讜讜 拽讚讜砖讬谉 讜讚讗讬 讗诇讗 拽讚讜砖讬 住驻拽 讜讗诐 拽讘诇讛 拽讚讜砖讬谉 诪讗讞专 爪专讬讻讛 讙讟 诪砖谞讬讛诐 讜诇讛讗讬 住讘专讗 讘专讬讬转讗 讚诇注讬诇 诇转专讬 讙讜讜谞讬 拽讚讜砖讬 拽转谞讬 驻讞讜转 诪砖讜讛 驻专讜讟讛 诪拽讜讚砖转 诪住驻拽 讜拽讟谉 砖拽讚砖 诪拽讜讚砖转 讙诪讜专讛. 注讻"诇 讛专砖讘"讗 讝"诇:


 诇讗驻讜拽讬 诪讛讗讬 转谞讗 讚拽转谞讬 谞转拽讚砖讛 讘讟注讜转 讜讘注诇 讜讛专讬 讘谞讛 诪讜专讻讘 注诇 讻转讬驻' 诪诪讗谞转 讜讬讜爪讗讛 讘诇讗 讙讟. 讜讛讬讗 诪讬注讜讟'. 诪诪讗谞转 诇讗讜 讚讜拽讗 诪讬讗讜谉 讗诇讗 讚讛讜诇讻转 讘诇讗 讙讟. 专砖"讬 讘诪讛讚讜专讗 拽诪讗. 讜讬"诪 讚讘讚讜拽讗 诪诪讗谞转 谞拽讟 讜拽砖讬讗 诇讛讜 诇转讜住' 讚讘专讬砖 讬讘诪讜转 转谞谉 讜讗讬 讗转讛 诪讜爪讗 讘讞诪讜转讜 讜讗诐 讞诪讜转讜 讻讜' 讗讜 砖诪讬讗谞讜 讜讗诪讗讬 讜讛讗 诪砖讻讞转 诇讛 讘拽讚砖讛 注诇 转谞讗讬 讜诇讗 讘注诇 讚讗驻讬诇讜 专讘 诪讜讚讛 诇讗讘讬讬 讚讗讬谞讛 爪专讬讻讛 讙讟 驻讬' 诪讚谞拽讟 讛讻讗 讘讘注诇 诇砖诪讜讗诇 诪诪讗谞转 讗诇诪讗 讚讻讜转讛 讘诇讗 讘注诇 诇专讘 讘注讬讗 诪讬讗讜谉 讚讛讗 诇注讬诇 拽讗诪专 讗讘讬讬 诇讗 转讬诪讗 讟注诪讬讛 讚专讘 讻讬讜谉 砖讻谞住讛 讻讜' 讜驻讬专砖讜 讛转讜住驻讜转 诇注讬诇 讚讛"拽 诇讗 转讬诪讗 讟注诪讬讛 讚专讘 诪砖讜诐 讚讻谞住讛 住转诐 讚讘讻谞住 诇讞讜讚 住讙讬 诇讛爪专讬讻讛 诪诪谞讜 讙讟 讗诇讗 注讚 砖讬讘注讜诇 讛诇讻讱 诪砖诪注 讚讚讜诪讬讗 讚讘注诇 讚拽讗诪专 砖诪讜讗诇 讗讬谞讛 爪专讬讻讛 讛讬诪谞讜 讙讟 讚讘注讬 诇诪讬诪专 讚诪讬讗讜谉 诪讬讛讗 讘注讬讗 讛讻讬 谞诪讬 讘诇讗 讘注诇 诇专讘 讚诪讜讚讛 讚讗讬谞讛 爪专讬讻讛 讙讟 讘注讬 诇诪讬诪专 讚诪讬讗讜谉 诪讬讛讗 讘注讬讗 讜讛诇讻讱 拽砖讬讗 讚讗诪讗讬 拽转谞讬 讜讗讬 讗转讛 诪讜爪讗 讘讞诪讜转讜 讜讻讜' 讗讜 砖诪讬讗谞讜 讜讛讗 诪砖讻讞转 诇讛 讘拽讚砖讛 注诇 转谞讗讬 讜诇讗 讘注诇 讚讗驻讬' 专讘 诪讜讚讛 讜讻讚讻转讬讘谞讗 讜转讬专爪讜 讘转讜住驻讜转 讚讗注"讙 讚讘讘注诇 爪专讬讻讛 诪讬讗讜谉 讘诇讗 讘注诇 讗讬谞讛 爪专讬讻讛 讗驻讬' 诪讬讗讜谉 讜讛转诐 拽转谞讬 讘住讬驻讗 讜讻诇 讛讬讻讜诇' 诇诪讗谉 讜诇讗 诪讬讗谞讛 爪专转讛 讞讜诇爪转 讻讜' 讜讛诇讻讱 诇讗 诪转谞讬讗 诪转谞讬转讬谉 讘讛讛讬讗 讻诇诇. 


讜诪讬讛讜 讗讻转讬 拽砖讬讗 讚诪砖讻讞转 诇讛 讘拽讚砖 注诇 转谞讗讬 讜讘注诇 诇砖诪讜讗诇 讚讗诪专 诪砖讜诐 专' 讬砖诪注讗诇 诪诪讗谞转 讜转讬专爪讜 讘转讜住' 讚讛讛讬讗 讚专' 讬砖诪注讗诇 诪讬讬专讬 讻砖讛转谞讬转 讛讬讗 注诇 诪谞转 砖讗讬谉 注诇讬讜 谞讚专讬诐 讜讛诇讻讱 讗讬 诇讗 谞讜讚注 诇讛 讛讟注讜转 讗驻讬诇讜 讗诐 诇讗 诪讬讗谞讛 爪专转讛 诪讜转专转 讜诪转讬讘诪转 讜讛讬讻讬 拽转谞讬 住讬驻讗 讚诪转谞讬转讬谉 讚讛转诐 讜讻诇 讛讬讻讜诇讛 诇诪讗谉 讻讜'. 讞讜诇爪转 讜诇讗 诪转讬讘诪转 讜讗讬 谞讜讚注 诇讛 讛讟注讜转 讜诇讗 诪讬讗谞讛 讛专讬 诪讞诇讛 讛转谞讗讬 讜爪专转讛 驻讟讜专讛 诇讙诪专讬 讜讗驻讬诇讜 讞诇讬爪讛 诇讗 讘注讬讗 讜讛讗 讚拽讗诪专 诪诪讗谞转 讜讛讜诇讻转 诇讛 讛讬讬谞讜 砖讗诐 谞讜讚注 诇讛 讛讟注讜转 讬砖 诇讛 诇诪讗谉 讚讗诐 诇讗 诪讬讗谞讛 讜注诪讚讛 讗爪诇讜 诪讞诇讛 讛转谞讗讬 讗讘诇 讻砖讛转谞讛 讛讜讗 注诇讬讛 讗驻讬诇讜 诪讬讗讜谉 讗讬谞讛 爪专讬讻讛  注讜讚 诇注讜诇诐 转讬专爪讜 讚讗驻讬诇讜 讻砖讛转谞讬转 讛讬讗 诇注讜诇诐 讗讬谞讛 爪专讬讻讛 讗驻讬诇讜 诪讬讗讜谉 讜讗驻讬诇讜 谞讜讚注 诇讛 讛讟注讜转 讜诪诪讗谞转 讚拽转谞讬 专讘讬 讬砖诪注讗诇 诇讗讜 讚讜拽讗. 


讜专讬讘"谉 讝"诇 转讬专抓 讚专讘讬 讬砖诪注讗诇 讗讬讬专讬 讘拽讚讜砖讬 讟注讜转 讗讘诇 讘拽讚讜砖讬 拽讟谞讜转 诪讜讚讛 讚讗讬谞讛 诪诪讗谞转 讜讛讗 讚拽转谞讬 讘诪转谞讬转讬谉 讚讬讘诪讜转 讜讗讬 讗转讛 诪讜爪讗 讘讞诪讜转讜 讜讻讜'. 讗讜 砖诪讬讗谞讜 驻讬专讜砖讜 诪讬讗讜谉 讚拽讟谞讜转 诇讗 诪砖讻讞转 诇讛 讚讜诪讬讗 讚谞诪爪讗讜 讗讬讬诇讜谞讬转 讚转谞讬 谞诪讬 讛转诐 讚讗讬 讗转讛 诪讜爪讗 讘讞诪讜转讜 讜讗诐 讞诪讜转讜 讜讛拽砖讜 注诇讬讜 讘转讜住' 讚讘驻专拽 讘讗 住讬诪谉 诪砖诪注 讘讛讚讬讗 讚讘拽讚讜砖讬 拽讟谞讜转 谞诪讬 讗讬讬专讬 专' 讬砖诪注讗诇 讚讗诪专讬' 讞讘专讬讬讛讜 讚专讘 讻讛谞讗 住讘讜专 诇诪注讘讚 注讜讘讚讗 讻专' 讬讛讜讚讛 讜讗注"讙 讚谞讘注诇讛 讗诪专 诇讛讜 专讘 讻讛谞讗 诇讗 讻讱 讛讬讛 诪注砖讛 讘讘转讜 砖诇 专讘讬 讬砖诪注讗诇 砖讘讗转 诇讘讬转 讛诪讚专砖 诇诪讗谉 讜讘谞讛 诪讜专讻讘 诇讛 注诇 讻转驻' 讜讗讜转讜 讛讬讜诐 讛讜讝讻专讜 讚讘专讬讜 砖诇 专' 讬砖诪注讗诇 讘讘讬转 讛诪讚专砖 讜专讘转讛 讘讻讬讛 讙讚讜诇讛 讘讘讬转 讛诪讚专砖 讜讗诪专讜 讚讘专 砖讗诪专 讗讜转讜 爪讚讬拽 谞讻砖诇 讘讜 讝专注讜 讚讗诪专 专讘 讬讛讜讚讛 讗诪专 砖诪讜讗诇 诪砖讜诐 专讘讬 讬砖诪注讗诇 讻讜' 讜诇讬讻讗 诇诪讬诪专 讚诇讗讜 讚讜拽讗 讚讘专 砖讗诪专 讗讜转讜 爪讚讬拽 讗诇讗 讻注讬谉 讗讜转讜 讚讘专 砖讗诪专 讗讜转讜 爪讚讬拽 砖讛讜讗 讗讜诪专 讘拽讚讜砖讬 讟注讜转 讜讘转讜 讘讗转 诇诪讗谉 诪讞诪转 拽讚讜砖讬 拽讟谞讜转 砖讗讬谉 讬讻讜诇讛 诇诪讗谉 讜驻砖讬讟讗 砖讘转讜 诇讗 讛讬转讛 讬讻讜诇讛 诇诪讗谉 讜注诇 诪讛 讛讬讜 注讜诪讚讬谉 诇诪谞讬谉 讜诇讬讻讗 诇诪讬诪专 诇讗驻讜拽讬 诪专"讬 讚讛讗 专"讬 诪讜讚讛 讘讘注诇讛 讜讝讗转 谞讘注诇讛 砖讛专讬 讘谞讛 诪讜专讻讘 注诇 讻转驻' 讛讬讗 讜诇讬讻讗 诇诪讬诪专 讚谞住转驻拽讜 讘讚讘专讬 专"讬 讜谞诪谞讜 讜讙诪专讜 注讚 诪转讬 讛讘转 诪诪讗谞转 注讚 砖转讘讬讗 砖转讬 砖注专讜转 讚讛讗 驻住拽讜 讚诇讗 讻专"讬 诇讙诪专讬  讜讗讝 谞住转驻拽讜 讘讚讘专 诪砖诪注 讚讛讜讜 住"诇 讻讜讜转讬讛 讜讚讜讞拽 诇讜诪专 讚谞诪谞讜 讜讙诪专讜 诇讗 拽讗讬 讗注讜讘讚讗 讚讗转讜 诇拽诪讬讬讛讜 讗诇讗 砖谞注转拽讜 诪注谞讬谉 诇注谞讬谉 讜讻注讬谉 讗讜转讜 注谞讬谉 讜注诪讚讜 诇诪谞讬谉 讗讬 讛诇讻讛 讻专' 讬讛讜讚讛 讘注讬拽专 讚讬谉 讛诪诪讗谞转 讜谞诪谞讜 讜讙诪专讜 讚诇讗 讻专讘讬 讬讛讜讚讛 讚讗讬谉 讛讘转 诪诪讗谞转 讗诇讗 注讚 砖转讘讬讗 砖转讬 砖注专讜转. 
讜诪讬讛讜 讬砖 诇转专抓 讻转讬专讜爪讜 砖诇 专讬讘"谉 讚诪转谞讬转讬谉 讚讬讘诪讜转 诇讗 诪讬讬专讬 讗诇讗 讘拽讚讜砖讬 拽讟谞讜转 讻讚讬 诇转专讜爪讬 住转诐 诪砖谞讛 讻砖诪讜讗诇 讗讘诇 讻专"讬 诇讗 讗转讬讗 诪转谞讬' 讚讬讘诪讜转 讻诇诇 讚专"讬 诪讬讬专讬 讘讬谉 讘拽讚讜砖讬 讟注讜转 讘讬谉 讘拽讚讜砖讬 拽讟谞讜转 讗讘诇 砖诪讜讗诇 诇讗 住讘讬专讗 诇讬讛 讻专讘讬 讬砖诪注讗诇 讗诇讗 讘拽讚讜砖讬 讟注讜转 讚讜拽讗 讜诪转谞讬' 讚讬讘诪讜转 诪讬讬专讬 讘拽讚讜砖讬 拽讟谞讜转 讜诇讛讻讬 诇讗 驻专讬讱 诇讬讛 诇砖诪讜讗诇 诪诪转谞讬转讬谉 讚讬讘诪讜转 讜诇讗 诪住转诐 诪转谞讬转讬谉 讚谞讚讛 讚转谞谉 注讚 诪转讬 讛讘转 诪诪讗谞转 注讚 砖转讘讬讗 砖转讬 砖注专讜转 讜诇注讬诇 驻专讻讬谞谉 诇砖诪讜讗诇 诪住转诐 诪转谞讬转讬谉 讜诪砖谞讬 诇讬讛 讜诇讗 讘注讬 诇诪讬诪专 讚驻诇讬讙 讗住转诐 诪砖谞讛 讗注"讙 讚讻专' 讬砖诪注讗诇 专讘讬' 住"诇 讜讘讛讚讬讗 讗讬转 诇讬讛 诇砖诪讜讗诇 讘诪讬 砖诪转 砖讘讜讚拽讬谉 诇诪讬讗讜谞讬谉 诇讗驻讜拽讬 诪讚专讘讬 讬讛讜讚讛 讚讗诪专 注讚 砖讬专讘讛 讛砖讞讜专. 讜讬砖 诪转专爪讬谉 讚讗诪讜专讗讬 谞讬谞讛讜 讗诇讬讘讗 讚砖诪讜讗诇 讚专讘 讬讛讜讚讛 讗诪专 讚砖诪讜讗诇 讗诪专 诪砖诪讬讛 讚专' 讬砖诪注讗诇 讚拽讟谞讛 砖谞转拽讚砖讛 讗驻讬诇讜 讘谞讛 诪讜专讻讘 注诇 讻转驻' 讜讛转诐 讘驻专拽 诪讬 砖诪转 拽讗诪专 专讘 谞讞诪谉 诪砖诪讬讛 讚讬讚讬讛 讚讘讜讚拽讬谉 诇诪讬讗讜谞讬谉 讻讜' 讜讝讛 讚讜讞拽 讜讘砖讬诇讛讬 驻专拽 谞讜砖讗讬谉 注诇 讛讗谞讜住' 讚讗诪专讬谞谉 诪砖讻讞转 诇讛 讘拽讚讜砖讬 讟注讜转 讻讚专讘 讬讛讜讚讛 讗诪专 砖诪讜讗诇 诪砖讜诐 专讘讬 讬砖诪注讗诇 讜讛讬讗 诇讗 谞转驻砖讛 讻讜' 讗讬谉 诇讛讜讻讬讞 讚专' 讬砖诪注讗诇 讗讬讬专讬 讚讜拽讗 讘拽讚讜砖讬 讟注讜转 诪讚砖讘讬拽 拽讚讜砖讬 拽讟谞讜转 讚讗讬讬专讬 讘讛谉 讛转诐 诪注讬拽专讗 讜谞拽讟 拽讚讜砖讬 讟注讜转 讚专讘讬 讬砖诪注讗诇 讗讬讬专讬 谞诪讬 讘拽讚讜砖讬 拽讟谞讜转 讻讚诪讜讻讞 讘谞讚讛 讗诇讗 诪砖讜诐 讚讛讛讬讗 住讜讙讬讗 拽讗讬 讗诪讬诇转讬讛 讚砖诪讜讗诇 讚讗诪专 讛转诐 诇注讬诇 注砖专讛 讻讛谞讬诐 注讜诪讚讬诐 讜驻讬专砖 讻讜' 讜砖诪讜讗诇 诇讗 住讘专 讻专' 讬砖诪注讗诇 讗诇讗 讘拽讚讜砖讬 讟注讜转 讚讜拽讗 讻讚驻讬' 诇讻讱 谞拽讟 拽讚讜砖讬 讟注讜转. 
讜讛拽砖讜 讘转讜住' 诇专' 讗诇注讝专 讚讗诪专 诇注讬诇 讚讘专讬 讛讻诇 爪专讬讻讛 讛讬诪谞讜 讙讟 讜讗驻讬诇讜 讘拽讚讜砖讬 讟注讜转 诇讗 住讘专 讻专' 讬砖诪注讗诇 讗"讻 转拽砖讬 诇砖诪讜讗诇 住转诐 诪转谞讬转讬谉 讘住讜祝 驻专拽 谞讜砖讗讬谉 注诇 讛讗谞讜住讛 讚诇讗 诪爪讬 诇讗讜拽诪讛 诪转谞讬' 讚讛转诐 诇讗 讘拽讚讜砖讬 拽讟谞讜转 讜诇讗 讘拽讚讜砖讬 讟注讜转 诇专' 讗诇注讝专 讜诇砖讬讟转 专讬讘"谉 讝"诇 讬砖 诇转专抓 讚讛讻讬 拽讗诪专讬谞谉 讛转诐 讘驻专拽 谞讜砖讗讬谉 注诇 讛讗谞讜住讛 诪砖讻讞转 诇讛 讘拽讚讜砖讬 讟注讜转 讜讻讚专讘 讬讛讜讚讛 讗诪专 砖诪讜讗诇 讚讗诪专 专讘 讬讛讜讚讛 讗诪专 砖诪讜讗诇 诪砖讜诐 专讘讬 讬砖诪注讗诇 讜讛讬讗 诇讗 谞转驻砖讛 讻讜' 驻讬' 讚诪讜拽讬 诪转谞讬' 讻专讘讬 讬砖诪注讗诇 讜诇讗讜 讚住"诇 讛讻讬谉 诇砖诪讜讗诇 讗讘诇 诇砖讬讟转 讛转讜住' 讚住"诇 讚专讘讬 讬砖诪注讗诇 讗讬讬专讬 讘讬谉 讘拽讚讜砖讬 拽讟谞讜转 讘讬谉 讘拽讚讜砖讬 讟注讜转 讜诇专' 讗诇注讝专 诇讗 住"诇 诇砖诪讜讗诇 讻专' 讬砖诪注讗诇 讻诇诇 诇讗 讘拽讚讜砖讬 讟注讜转 讜诇讗 讘拽讚讜砖讬 拽讟谞讜转 诪注转讛 转拽砖讬 讗讬 讘注讬 诇讗讜拽讜诪讬 诪转谞讬' 讻专' 讬砖诪注讗诇 讘诇讞讜讚 讗诪讗讬 砖讘讬拽 拽讚讜砖讬 拽讟谞讜转 讜谞拽讟 拽讚讜砖讬 讟注讜转 讚诇专' 讗诇注讝专 诇讗 诪专讜讜讞讬谞谉 诪讬讚讬 讘拽讚讜砖讬 讟注讜转 诪讘拽讚讜砖讬 拽讟谞讜转 讚讘转专讜讜讬讬讛讜 驻诇讬讙 砖诪讜讗诇 注诇 专讘讬 讬砖诪注讗诇 讜讗驻讬诇讜 诇砖讬讟转 专讬讘"谉 讝"诇 谞诪讬 讚讞讬拽讗 (谞诪讬) 讟讜讘讗 诇驻专讜砖讬 讚讻讬 诪砖谞讬谞谉 讛转诐 诪砖讻讞转 诇讛 讘拽讚讜砖讬 讟注讜转 讜讻讚专' 讬讛讜讚讛 讜讻讜' 讚诪讜拽讬' 住转诐 诪砖谞讛 讻专讘讬 讬砖诪注讗诇 讜讚诇讗 讻砖诪讜讗诇 讚讛讗 诇注讬诇 讚讞拽讬' 诇讗讜拽诪讬 住转诐 诪转谞讬' 讻讜转讬讛 讜讻讚讻转讘讬谞谉 诇注讬诇 讛讬讬谞讜 诪讞诇拽讬谉 讘讬谉 讛讬讻讗 砖讛转谞讛 讛讜讗 注诇讬讛 讜讘讬谉 讛讬讻讗 砖讛转谞讬转 讛讬讗 注诇讬讜 讚讻讬 讗诪专 专' 讗诇注讝专 讚爪专讬讻讛 讛讬诪谞讜 讙讟 诇讚讘专讬 讛讻诇 讛讬讬谞讜 讘拽讚讜砖讬 讟注讜转 砖讛转谞讛 讛讜讗 注诇讬讛 讚住转诐 讗讚诐 讛讘讜注诇 讗讬谞讜 注讜砖讛 讘注讬诇转讜 讘注讬诇转 讝谞讜转 讗讘诇 专' 讬砖诪注讗诇 诇讗 诪讬讬专讬 讗诇讗 讘拽讚讜砖讬 讟注讜转 砖讛转谞讬转 讛讬讗 注诇讬讜 讜讻诪讜 砖讻转讘讜 讛转讜住' 诇注讬诇 讜讘讛讻讬 诇讗 诪爪讬谞讜 诇诪讬诪专 讗讬谉 讗讚诐 注讜砖讛 讻讜' 讚讛讬讗 讗讬谞讛 诪讜讞诇转 转谞讗' 讻诇诇 讜注诇 讚注转 转谞讗' 讛专讗砖讜谉 讛讬讗 谞讘注诇转 讜讛讗 讚讗诪专 专讘 讻讛谞讗 讛诪拽讚砖 注诇 转谞讗讬 讻讜' 讝讛 讛讬讛 诪注砖讛 讜诇讗 讛讬讛 讻讞 讻讜' 诇讗驻讜拽讬 诪讛讗讬 转谞讗 讻讜' 驻讬' 讛诪拽讚砖 注诇 转谞讗讬 讚讛讬讗 讛转谞讬转 注诇讬讜 讗讘诇 讛转讜住' 诇讗 讞诇拽讜 讻谉 讜拽砖讬讗 诇砖讬讟转诐 讝"诇 讜讻讚讻转讬讘谞讗 讜转讬专爪讜 讘讚讜讞拽 讚讛讜讛 诪讜拽讬 讛讛讬讗 诪转谞讬转讬谉 讚住讜祝 驻专拽 谞讜砖讗讬谉 注诇 讛讗谞讜住讛 讻砖驻讬专砖 诇讛讚讬讗 砖讗讬谞讜 讘讜注诇 诇砖诐 拽讚讜砖讬谉 讻谞"诇:


 讜讛专砖讘"讗 讝"诇 讻转讘 讘讞讚讜砖讬讜 讘驻专拽 讘讗 住讬诪谉 讜讝"诇 讝讜 砖拽讬讚讜砖讬讛 拽讚讜砖讬 讟注讜转 驻讬专砖 专砖"讬 讝"诇 讻讙讜谉 诪拽讚砖 注诇 转谞讗讬 讗讬 谞诪讬 拽讚讜砖讬 拽讟谞讛 砖讗讬谞诐 讻诇讜诐 诇驻讬 驻讬专讜砖讜 爪"诇 讚诇讛讻讬 拽专讜 诇讬讛 诇拽讚讜砖讬 拽讟谞讛 拽讚讜砖讬 讟注讜转 诇驻讬 砖讛讜讗 讟讜注讛 讜讗讬谉 讬讜讚注 砖讗讬谉 拽讚讜砖讬 拽讟谞讛 讻诇讜诐 讜诇驻讬' 讘讜注诇 注诇 讚注转 拽讚讜砖讬谉 讛专讗砖讜谞讬诐 讜讘讜讚讗讬 驻砖讬讟讗 讚砖诪注转讬谉 讛讻讬谉 诪砖诪注 讚讗讬 诇讗 诪讗讬 砖讬讬讻讗 讛讗 讚专讘讬 讬砖诪注讗诇 讘诪注砖讛 讚讘转 砖诪诪讗谞转 讘拽讚讜砖讬 拽讟谞讜转讛 讗诇讗 砖讛讜讗 拽砖讛 诇讜诪专 讚诇专' 讬砖诪注讗诇 讛讘转 诪诪讗谞转 诇注讜诇诐 讜讗"讻 谞驻诇讜讙 讘诪转谞讬转讬谉 讗讜 讘讘专讬讬转讗 讜诇讗 讗砖讻讞谉 讘讻诇 讛谞讬 驻诇讜讙转讗 讚诪转谞讬' 讜诪转谞讬' 诪讗谉 讚讗诪专 诪诪讗谞转 诇注讜诇诐 讜诇驻讬专讜砖讜 讛讗 讚讗诪专 砖诪讜讗诇 拽讟谞讛 砖谞砖讗转 讜讛讙讚讬诇讛 转讞转讬讜 讜讘注诇 讜注诪讚讛 讜谞砖讗转 诇讗讞专 砖爪专讬讻讛 讙讟 诪砖谞讬 (讜)讗讬谞讛 爪专讬讻讛 讙讟 诪专讗砖讜谉 讜诪讜转专转 诇讬谞砖讗 诇讻诇 讛注讜诇诐 讘讙讬讟讜 讚讛讗 讗诪专 砖诪讜讗诇 诪砖讜诐 专讘讬 讬砖诪注讗诇 砖讗注"驻 砖讛讙讚讬诇讛 讬讻讜诇讛 诇诪讗谉 讜讗"讻 讝讜 砖注诪讚讛 讜谞砖讗转 诇讗讞专 讗讬谉 诇讱 诪讬讗讜谉 讙讚讜诇 诪讝讛 讜讻讚讗讬转讗 讘驻' 讘"砖 讘讬讘诪讜转 讜讬"诪 讚诇讗 拽讗诪专 讗诇讗 拽讚讜砖讬 讟注讜转 诪诪砖 讚讛讬讬谞讜 注"诪 砖讗谞讬 讻讛谉 讜谞诪爪讗 诇讜讬 讜讻讬讜爪讗 讘讜  讚诪诪讗谞转 讜讛讜诇讻转 拽讗诪专 诇讗 砖转讛讗 爪专讬讻讛 诪讬讗讜谉 讗诇讗 诇讜诪专 砖讗诐 诇讗 专爪转讛 讘讘注诇 讜讻讜'. 砖讗"转 讗"讻  谞诪讬 砖讬讬讻讗 讛讗 讚讬讚讬讛 诇诪注砖讛 讘转讜 讬"诇 讚讘谞讬 诪讚专砖讗 诪讟注讛 讟注讜 讘讚专' 讬砖诪注讗诇 讜诪住讘专 住讘专讬 讚讻砖诐 砖讗诪专 专讘讬 讬砖诪注讗诇 讘拽讚讜砖讬 讟注讜转 砖讛讬讗 讬讜爪讗讛 诇注讜诇诐 砖注诇 讚注转 拽讚讜砖讬谉 讛专讗砖讜谞讬诐 讛讜讗 讘讜注诇 讛"讛 讜讛讜讗 讛讟注诐 讘拽讬讚讜砖讬 拽讟谞讛 讜诇驻讬讻讱 转诪讗谉 讜转诇讱 诇注讜诇诐 讜谞诪谞讜 讜讙诪专讜 砖讗驻讬诇讜 专讘讬 讬砖诪注讗诇 讘拽讚讜砖讬 拽讟谞讛 诪讜讚讛 砖讗讬谞讛 诪诪讗谞转 讗诇讗 注讚 砖转讘讬讗 砖转讬 砖注专讜转 讜诪讬讛讜 讚讜拽讗 诪讚专讘谞谉 讚转拽讬谞讜 诇讛 谞砖讜讗讬谉 讙诪讜专讬谉 诇驻讬 砖谞专讗讬转 讻讙讚讜诇讛 讗讘诇 诪讚讗讜专讬讬转讗 讗讬谞讛 诪转拽讚砖转 诇注讜诇诐 诇驻讬 砖注诇 讚注转 讛拽讚讜砖讬谉 讛专讗砖讜谞讬诐 讛讜讗 讘讜注诇. [注"讻]. 
谞诪爪讗 砖诇驻讬 驻专砖"讬 谞爪讟专讱 诇讜诪专 砖讻砖讞讝专讜 讜讗诪专讜 注讚 诪转讬 讛讘转 诪诪讗谞转 注讚 砖转讘讬讗 砖转讬 砖注专讜转 讘讗讜 诇讞诇讜拽 注诇 专讘讬 讬砖诪注讗诇 砖讗诪专 砖讗驻讬诇讜 讘谞讛 注诇 讻转驻' 诪诪讗谞转 讗讘诇 诇驻讬' 讛讗讞专讜谉 诇讗 讘讗讜 诇讞诇讜拽 注诇讬讜 讗诇讗 诇讜诪专 讚注讚 讻讗谉 诇讗 讗诪专 专讘讬 讬砖诪注讗诇 讗诇讗 讘拽讚讜砖讬 讟注讜转 讗讘诇 讘拽讚讜砖讬 拽讟谞讛 诪讜讚讛 砖讗讬谞讛 诪诪讗谞转 诪砖讛讘讬讗讛 砖转讬 砖注专讜转 讜诪讬讛讜 诪讚专讘谞谉 讛讜讗 砖讗讬谞讛 诪诪讗谞转 讗诐 诇讗 讘注诇 诪砖讙讚诇讛 讗讘诇 讗诐 讘注诇 诪砖讙讚诇讛 诪拽讜讚砖转 讛讬讗 诪谉 讛转讜专讛 讜讚讗讬 讚诇讗 讚诪讬 诇拽讚讜砖讬 转谞讗讬 讚讛转诐 砖讗谞讬 讚讻住讘讜专 砖讛讚讘专 讻谉 讜诇注讜诇诐 讘注诇 诇砖诐 讻讱 讗讘诇 拽讚讜砖讬 拽讟谞讛 讗讚诐 讬讜讚注 砖讗讬谞谉 讻诇讜诐 讜讘注诇 诇砖诐 拽讚讜砖讬谉 讜讗注"讙 讚讘驻专拽 讛讗讜诪专 讜讘驻专拽 讛诪讚讬专 诪讚诪讛 诇讛讜 诇讙诪专讬 专' 讬砖诪注讗诇 驻诇讬讙 注诇讬讬讛讜 讜诇讗 诪讚诪讛 诇讛讜 讜讗"谞 讬"诇 讚诇专讘讬 讬砖诪注讗诇 拽讚讜砖讬 讟注讜转 讜拽讚讜砖讬 拽讟谞讛 讞讚 讚讬谞讗 讗讬转 诇讛讜 讜诇注讜诇诐 讘讜注诇 诇砖诐 拽讚讜砖讬谉 讛专讗砖讜谞讬诐 讗讘诇 讞讻诪讬诐 讙讝专讜 讘拽讟谞讛 砖讛讙讚讬诇讛 讜诇"砖 谞讘注诇讛 讜诇"砖 诇讗 谞讘注诇讛 讗讬谞讛 诪诪讗谞转 诪讚专讘谞谉 讜讗注"讙 讚讘拽讚讜砖讬 讟注讜转 诪诪讗谞转 讜讛讜诇讻转 诇讛 诇注讜诇诐 讜讗驻讬诇讜 讘谞讛 诪讜专讻讘 诇讛 注诇 讻转驻讛 讜讛讬讬谞讜 讟注诪讗 讚讙讝专讜 专讘谞谉 讘拽讟谞讛 砖讛讙讚讬诇讛 砖诇讗 转诪讗谉 诪砖讜诐 砖谞专讗讬转 讻讙讚讜诇讛 砖谞转拽讚砖讛 讜讗"谞 诪砖讜诐 讚讻讬讜谉 砖诇讗 诪讬讗谞讛 讘讗讜转谉 拽讚讜砖讬谉 砖拽讘诇讛 讘拽讟谞讜转讛 砖讗讬谞谉 讗诇讗 诪讚专讘谞谉 砖注讛 讗讞转 砖诇 讙讚诇讜转 砖讜讘 讗讬谞讛 讬讻讜诇讛 诇诪讞讜转 诪讚讘专讬讛诐 讜讻谉 诪砖诪注 讘驻专拽 谞讜砖讗讬谉 注诇 讛讗谞讜住讛 砖讗讞专 砖讛讘讬讗讛 砖转讬 砖注专讜转 讗讬谞讛 讬讻讜诇讛 诇诪讗谉 讻讜' 诪砖讬讟转 讬驻讛 诇谞讚讛 诇讗 谞讜讚注 诇诪讬:





诪讛专砖"讗 - 讞讬讚讜砖讬 讛诇讻讜转

讘讚"讛 讚"讛 爪专讬讻讛 讻讜' 拽讗诪专 砖诪讜讗诇 讚爪专讬讻讛 讙讟 诪砖谞讬 讻讜' 讻爪"诇: 


讘讗"讚 讜讛讗 驻诇讬讙讬 转谞讗讬 诇注讬诇 讘讘注诇 讻讜' 讘驻讞讜转 诪砖"驻 讗"讻 讛讬讻讬 拽讗诪专 专"讗 讚"讛 讻讜' 注讻"诇 专"诇 讻讬讜谉 讚讘驻讞讜转 诪砖"驻 讚讗讬讻讗 诇诪讬诪专 讗讚诐 讬讜讚注 砖讗讬谉 拽讬讚讜砖讬谉 讻讜' 讗讬讻讗 诇诪"讚 讚诇讗 拽谞讬 讘讘注诇 诪讻"砖 讘转谞讗讛 讚诇讗 讗住讬拽 讗讚注转讬讛 诇讘注讜诇 诇砖诐 拽讬讚讜砖讬谉 讚诇讗 拽谞讬 讜诪讬讛讜 讗讬讻讗 诇转专讜爪讬 讘讝讛 讚讬砖 住讘专讗 诇讛讬驻讱 讝讛 讻诪"砖 讛转讜住' 诇拽诪谉 讚讘转谞讗讛 讗讬讻讗 诇诪讬诪专 讚讞讬讬诇讬 拽讬讚讜砖讬 讻住祝 注"讬 诪讞讬诇转 讛转谞讗讬 诪砖讗"讻 讘驻讞讜转 诪砖"驻 讚诇讬讻讗 拽讬讚讜砖讬谉 拽诪讗讬 注"讬 诪讞讬诇讛 讻诪"砖 讛转讜住驻讜转 (讚) 诇拽诪谉 讜讚讜"拽: 


讘讗"讚 讜讗"转 诇专讘 转拽砖讬 诇诪"讚 诇讗 拽谞讜 讜讗驻讬' 诇诪"讚 拽谞讜 砖诪讗 诇讗 住讘专 讻专讘 讻讜' 注讻"诇 专"诇 讻讬讜谉 讚诪"讚 诇讗 拽谞讜 讜讚讗讬 讚诇讗 讻讜讜转讬讛 讜诪"讚 谞诪讬 拽谞讜 讗驻砖专 讚诇讗 讻讜讜转讬讛 转拽砖讬 诇讬讛 诪诪"讚 诇讗 拽谞讜 讜拽"拽 讚转拽砖讬 诇讛讜 讘讻讛"讙 讗祝 诇砖诪讜讗诇 讚诪"讚 诇讗 拽谞讜 讜讚讗讬 讚诇讗 讻讜讜转讬讛 讜诪"讚 谞诪讬 拽谞讜 讗驻砖专 讚诇讗 讻讜讜转讬讛 讚砖诪讗 讚讜拽讗 讘驻讞讜转 诪砖"驻 拽谞讜 诪砖讜诐 讚讗讚诐 讬讜讚注 讻讜' 诪砖讗"讻 讘转谞讗讛 讻讚讗诪专讬谞谉 诇注讬诇 讜讬砖 诇讬讬砖讘 (讗) 讜讚讜"拽: 


讘讗"讚 讜讘讛讱 住讘专讗 诪爪专讬讱 转诇诪讜讚讗 诇驻诇讜讙转讬讬讛讜 讚专讘 讜砖诪讜讗诇 讘驻' 讘"砖 讻讜' 注讻"诇 转讞诇转 讛爪专讬讻讜转讗 诪驻讜专砖 讛转诐 讛讻讬 诪砖讜诐 讚讗讞诇讬讛 诇转谞讗讬讛 讛讬讛 讘讚注转讜 砖讬讞讜诇讜 诇拽讚讜砖讬 讻住祝 讗讘诇 住讜祝 讛爪专讬讻讜转讗 讗讬谞讛 诪驻讜专砖 讛讻讬 讗诇讗 讘讛讛讬讗 讚拽讟谞讛 诇讬讻讗 讘注讬诇转 讝谞讜转 讚讛讗 讗讬讻讗 拽讬讚讜砖讬 讚专讘谞谉 讻"讻 讛转讜住' 诇注讬诇 讜讘驻' 讘"砖 讜讙讘讬 驻讞讜转 诪砖"驻 诇讬讻讗 诇诪讬诪专 讛讻讬 讗讘诇 讬砖 诇讻讜讜谉 讚讘专讬讛诐 讻驻讬 诪讛 砖驻讬专砖讜 讛转讜住驻讜转 砖诐 讛爪专讬讻讜转讗 讘注"讗 讜讝"诇 讜注讜讚 讚诇讬讻讗 拽讬讚讜砖讬 讛专讗砖讜谞讬诐 讚谞讬诪讗 砖讬讞讜诇讜 讻讜' 讜讝讛 砖讬讬讱 谞诪讬 讘驻讞讜转 诪砖"驻 讜讚讜"拽:





讞讻诪转 砖诇诪讛

讙诪' 讛诪拽讚砖 注诇 转谞讗讬 讜讘注诇 讚讘专讬 讛讻诇 讗讬谞讛 爪专讬讻讛 讛讬诪谞讜 讙讟 讻讜' 讻爪"诇:





诪讛专"诐 砖讬祝

讙诪' 讗讬转诪专 谞诪讬 讻讜'. 讜驻讬专砖"讬 讻专讘讛. 讜讚诇诪讗 讻砖诪讜讗诇 住"诇 讜驻诇讬讙讬 讗祝 讘讟注讜转 讗砖讛 讗讞转 讙专讬讚讗 讜讘讬砖 住驻专讬诐 讙专住讬谞谉 讚讘专讬 讛讻诇 讗讬谉 爪专讬讻讛 讛讬诪谞讜 讙讟: 


讘专砖"讬 讘讚"讛 讛讗 讘讬讗讛 讜讻讜' 讜拽讗 讛讜讬 转谞讗讬 讻讜' 讻讚讗诪专讬谞谉 诇注讬诇 讛专讬谞讬 讘讜注诇讱 讜讻讜'. 讗讘诇 讛诪拽讚砖 注诇 转谞讗讬 讜讘注诇 讗讬讬专讬 讘砖讗专 拽讬讚讜砖讬 讻住祝 讗讜 砖讟专 讜讚讜"拽:
讘转讚"讛 讗诇诪讗 讻讜' 讜讻讬 住"讚 砖诇讗 讬讜注讬诇 讻讜'. 讜诪转谞讬' 讛诪拽讚砖 注诇 转谞讗讬 诇讗 讛讜讬 诪注砖讛 讗讞"讻 专拽 讗讜诪专 讛专讬 讗转 诪拽讜讚砖转 注诇 诪谞转 讝讛 专拽 讘砖讗专 诪讻专 讗讜 拽谞讬谉 谞诪讬 [诪讛谞讬] 转谞讗讬 讘讻讬 讛讗讬 讙讜讜谞讗 讛"讝 诪讻讜专 诇讱 注诇 转谞讗讬 讻讱 专拽 讗讞"讻 讻砖诪住专 诇讜 讗转 讛讚讘专 讛谞拽谞讛 [住转诐] 讗讜转讜 诪注砖讛 诪讘讟诇 转谞讗讛. 讜诪转谞讗讬 讚讘谞讬 讙讚 讜讘谞讬 专讗讜讘谉 讙讜驻讬讛 诇讗 诪爪讬 诇讛拽砖讜转 讚讘谞讜 诇讻诐 讙讚专讜转 爪讗谉 讜讙讜' 诇讗 讛讜讬 诪注砖讛 专拽 讗讞"讻 讘砖讜讘诐 讗讞讜专 诇注讘专 讛讬专讚谉 讜谞讬转谉 诇讛诐 讛讗专抓:
讘转讚"讛 讚"讛 讜讻讜' 讜驻诇讬讙 讗讚讗讘讬讬 讻讜'. 讜讛"讛 谞诪讬 讗专讘讛 讜讗专' 讬讜讞谞谉: 


讘讗"讚 讗注"讙 讚讙讘讬 拽讟谞讛 讻讜' 拽讗诪专 砖诪讜讗诇 讚爪专讬讻讛 讙讟 讻讜' 讻爪"诇. 讛讜诪"诇 讚诇注讜诇讗 诇讗 诪拽砖讛 讻诇诇 讜讛讗 讗讬驻诇讙讜 讘讛 讞讚讗 讝讬诪谞讗 [讚诇注讜诇讗 讘诇讗"讛 诇讗 砖讬讬讻讗 驻诇讜讙转讗 讞讚讗 讘讗讬讚讱 讗"讻 讬"诇 讘讗诪转 讻拽讜砖讬转 讛转讜住' 诇注讬诇 讘讚"讛 讜讛讗 讗讬驻诇讙讜] 讚讛讗 讚拽讗诪专 砖诪讜讗诇 爪专讬讻讛 讙讟 诪砖谞讬 讛讬讬谞讜 诪住驻拽 讜诪专讗砖讜谉 爪专讬讻讛 讙"讻 讙讟 诪讚讗讜专讬讬转讗 [诪住驻拽] 讜讻诪"砖 讛转讜住' 诇注讬诇 讚讛讗 诇讗 拽讗诪专 讜诇讗 诪专讗砖讜谉 讜注讻"驻 讘拽讟谞讛 爪专讬讻讛 讙讟 诪专讗砖讜谉 诪讚专讘谞谉 讗祝 诇砖诪讜讗诇 讻诪"砖 讛转讜住' 诇注讬诇 专拽 讗诐 讗讬谉 爪专讬讱 讙讟 讘拽讟谞讛 诪专讗砖讜谉 诪谉 讛转讜专讛 讗"爪 讘拽讬讚砖 注诇 转谞讗讬 讙讟 诇讙诪专讬 讚讚讜拽讗 讛转诐 诪砖讜诐 讚诪讚专讘谞谉 讗讬谞讛 诪诪讗谞转 讗诇讗 注讚 砖转讘讬讗 讻讜' [讜讗"讻 砖驻讬专 讬"诇 讚爪专讬讻讛 讙讟 诪专讗砖讜谉 讗驻讬诇讜 诪谉 讛转讜专讛 诪住驻拽] 讜拽"诇: 


讘讗"讚 讚诪住讘专转 注爪诪讜 讻讜'. 讜讻讬讜谉 砖诪住讘专转讜 砖砖讻诇讜 谞讜讟讛 诇讻讱 诇讗 砖讬讬讱 诇讜诪专 诇专讘 讜砖诪讜讗诇 讟驻讬 诪讗讞专讬谞讗 讚讛讗 诇讗 砖诪注 诪讛诐 专拽 诪讞砖讘 讘讚注转讜 砖讗讬谉 住讘专讗 诇砖讜诐 讗讚诐 诇讜诪专 砖爪专讬讻讛 讙讟 诇讛讻讬 驻专讬讱 砖驻讬专 讗讘诇 讛讻讗 专"讗 讗讜诪专 讻谉 诪拽讘诇讛 讜讻讜' 讚讘讘注诇 诪讜讚讛 砖诪讜讗诇 讘转谞讗讬 讜转讜 诇讗 住"诇 诇专"讗 诇讞诇拽 讘讬谉 转谞讗讬 诇驻讞讜转 诪砖讜讛 驻专讜讟讛: 


讘讗"讚 讜讗"转 诇专讘 转讬拽砖讬 诇诪"讚 诇讗 拽谞讜. 讛讜讗 讘讜讚讗讬 谞讙讚讜 讜专讘 诇讗 讬讻讜诇 诇讜诪专 讗谞讗 住讘讬专讗 诇讬 讻讗讬讚讱 转谞讗. 讜诇砖诪讜讗诇 诇讗 讛拽砖讜 诪"讚 诇讗 拽谞讜 讜讚讗讬 讚诇讗 讻讜讜转讬讛 讚诇注讜诇讗 讚"讛 爪专讬讻讛 讙讟 讜诪"讚 拽谞讜 砖诪讗 讚讜拽讗 讘驻讞讜转 诪砖讜讛 驻专讜讟讛 讚讗讚诐 讬讜讚注 砖讗讬谉 拽讬讚讜砖讬谉 转讜驻住讬谉 讘驻讞讜转 诪砖讜讛 驻专讜讟讛 [讜讻讚拽转谞讬 讘讘专讬讬转讗 拽讬讚砖讛 讘讟注讜转 讻讜' 驻专讜砖讬 拽讗 诪驻专砖 讜讻讚诇注讬诇] 讚砖诪讜讗诇 诇讗 住"诇 住讘专讗 讝讜 诇讞诇拽 讗讘诇 讘注诇讜 讛讜讗 住讘专讗 讟讜讘讛 讜专讞讘讛 讚讘讘注诇讜 诪讜讚讜 讻"注 诇注讜诇讗 讜讗讬诇讜 讘诇讗 讘注诇讜 驻诇讬讙讬 讜讚讜"拽: 


讘讗"讚 讜讛讗 诇讗 讗诪专讬谞谉 讚讘注诇 诇砖诐 拽讬讚讜砖讬谉 讜讻讜'. 讜讘拽讟谞讛 砖诇讗 诪讬讗谞讛 讚住"诇 诇专讘 讚爪专讬讻讛 讙讟 [诪专讗砖讜谉 诪讚讗讜专讬讬转讗] 诪砖讜诐 讚讘注诇 诇砖诐 拽讬讚讜砖讬谉 诪砖讜诐 讚讜讚讗讬 住"诇 诇专讘 讻诪"讚 讘注诇讜 拽谞讜 讜讘讛讗 诇讗 诪爪讬 诇诪讬诪专 砖诪讗 诇讗 住讘专 讻专讘 讜讻讬讜谉 讚诪"讚 讗讞讚 讜讚讗讬 讻讜讜转讬讛 诇讬讻讗 诇讗拽砖讜讬讬 诪讗讬讚讱 诪"讚 专拽 讘拽讬讚砖讛 注诇 转谞讗讬 讚讗祝 诪"讚 讘注诇讜 拽谞讜 诇讗 住讘专 讜讚讗讬 讻讜讜转讬讛 讚讚诇诪讗 讚讚讜拽讗 讘注诇讜 诇讝讛 讛讜爪专讻讜 诇讜诪专 讚讗祝 诪"讚 诇讗 拽谞讜 讗讬谉 讜讚讗讬 讚诇讗 讻讜讜转讬讛. 讜诪讬讛讜 讙讘讬 拽讟谞讛 讘讘注诇 砖诪讗 诪"讚 [讘驻讞讜转 诪砖讜讛 驻专讜讟讛] 拽谞讜 诇讗 住"诇 讻讜讜转讬讛 讻讬讜谉 讚讛讜讬 拽讬讚讜砖讬 讚专讘谞谉 诇讬讻讗 讘注讬诇转 讝谞讜转 诪砖讗"讻 讘拽讟谉 砖拽讬讚砖 讜驻讞讜转 诪砖讜讛 驻专讜讟讛 爪"诇 讙"讻 讚专讘 诇讗 住"诇 讝讜 诇住讘专讗 讚住讘专讜转 讻讗诇讜 讗讬谉 诇讛拽砖讜转 注诇讬讛诐 专拽 讘讘注诇讜 [讛拽砖讜 转讜住' 砖驻讬专] 讚诪谞"诇 诇诪"讚 拽谞讜 讗祝 讘诇讗 讘注诇 讘转谞讗讬 讜诪"讚 诇讗 拽谞讜 讗祝 讘讘注诇讜 诇讗 拽谞讛 讜讚讜"拽: 


讘讗"讚 讛讬讻讬 诪讜转讘讬谞谉 诇注讬诇 诪诪转谞讬' 诇砖诪讜讗诇 讻讜'. 讗祝 砖讻转讘讜 讚专"讗 诪拽讘诇讛 讗诪专 讻谉 讜讚"讛 讗专讘 讜砖诪讜讗诇 拽讗讬 诪"诪 讗诐 拽讬讘诇 讻谉 诪专讘 讜砖诪讜讗诇 砖砖诪注 诪讛诐 讻谉 诪讗讬 讗讜转讘讜讛 诇注讬诇 讚诪住转诪讗 讙诐 讛诐 讬讚注讜 讻讜讜谞转 专讘 讜砖诪讜讗诇 讜诇讗 谞砖谞讛 讘讟注讜转 讗讜转讛 讛住讜讙讬讗. 讜诪"砖 专砖"讬 诇注讬诇 讘讚"讛 讜拽讗 诪讜转讘讬谞谉 讻讜' 谞专讗讛 砖专"诇 讻讜讜谞转讜 讜拽讗 诪讜转讘讬谞谉 讗诇诪讗 讗讬讻讗 讜讻讜' 诪讚讗拽砖讬 讻谉 诇砖诪讜讗诇 砖"诪 讚讗讬谞讛讜 诇讚讬讚讛讜 诇讗 住"诇 讛讚讬谉 讻谉 讜住讜讘专讬谉 讛诪砖谞讛 讻驻砖讜讟讜 讜讛讬讗讱 讗转讛 讗讜诪专 讚讘专讬 讛讻诇 诇讬讻讗 诪讗谉 讚驻诇讬讙 讛讗 讗讬谞讛讜 驻诇讬讙讬 讗砖诪讜讗诇 讜讗讬谉 讛讛讻专讞 诪讚讗讜转讘讜讛 诇砖诪讜讗诇 讜诇讗 诇专讘 讜诇讝讛 住讬讬诐 讜讗诪专 讜讗注"讙 讜讻讜' (爪) 诪砖讗"讻 注讜诇讗 讗诪专 专"讗 讚讘专讬 讛讻诇 砖诇讜 讻讬讜谉 讚诪拽讘诇讛 讗讜诪专 讻谉 诇讗 拽讗讬 讗诇讗 讗专讘 讜砖诪讜讗诇 讜讗讬谉 拽讜砖讬讗 诪转谞讗讬 讗讜 讗诪讜专讗讬 讗讜 讘谞讬 诪讚专砖讗 讚驻诇讬讙讬 讘讚讬谉. 讗专讘 讜砖诪讜讗诇 讗讘诇 诪讘谞讬 诪讚专砖讗 砖诇讗 驻讬专砖讜 讻谉 讻讜讜谞转 专讘 讜砖诪讜讗诇 讜讚讗讬 砖讬砖 诇讛拽砖讜转 讜讚讜"拽:





专砖"砖

讙诪专讗 转谞讗讛 讚讗驻砖专 诇拽讬讜诪讬讛 注"讬 砖诇讬讞 讻讜'. 诇驻专砖"讬 讘拽讚讜砖讬谉 (住讗) 讘诪砖谞讛 讚转谞讗讬 拽讜讚诐 诇诪注砖讛 诇讻"注 讘注讬谞谉. 讛诪"诇 讚讟注诪讗 诪砖讜诐 讚诇讗 讛讜讬讗 转谞讗讬 拽讜讚诐 诇诪注砖讛. 讗诇讗 讚讗砖诪注讬谞谉 诪讬诇转讗 讞讚转讗 讚诇讗 诪讛谞讬 转谞讗讬 讘讞诇讬爪讛 讗祝 讗诐 谞砖诇诪讜 讘讜 讻诇 诪砖驻讟讬 讛转谞讗讬诐:



转讚"讛 转谞讗讬. 讚讛讗 讚诪住讬拽 专讘讬谞讗 讻讜' 诇讗讜 诇讜诪专 砖诇讗 转讛讗 诪讜转专转 诇砖讜拽 讻讜'. 讘讝讛 诪讬讜砖讘 讛爪"注 砖讛注诇讛 讘讙讛"砖 讘谞讝讬专 (讬讗) 注诇 讚讘专讬讛诐 讚砖诐 讚讛讗 讟注诐 讚讗"讗 诇拽讬讬诐 注"讬 砖诇讬讞 诇讗 讘专讬专讗 讚讛讗 讬砖 驻诇讜讙转讗 讘讝讛 讘讬讘诪讜转. 讜讘讬讜转专 转诪讬讛谞讬 注诇讬讜 讚讙诐 砖诐 讘讬讘诪讜转 讻转讘讜 讛转讜住' 讻讚讘专讬诐 讛讗诇讛:



转讚"讛 讚"讛. 讜讗"转 讜讛讗 驻诇讬讙讬 转谞讗讬 诇注讬诇 讘讘注诇 讻讜' 讘驻讞讜转 诪砖"驻 讻讜'. 驻砖讜讟 讚讻讜讜谞转诐 诇讛拽砖讜转 注诇 讛讗 讚拽讗诪专 专"讗 讚讙诐 讘驻讞讜转 诪砖"驻 讚讘专讬 讛讻诇 讚爪专讬讻讛 讙讟 讜讚讘专讬 讛诪讛专砖"讗 讘讝讛 转诪讜讛讬诐:



讘讗"讚 讜讗"转 诇专讘 转拽砖讬 讻讜'. 诪砖"讻 讛诪讛专砖"讗 讚诇砖诪讜讗诇 谞诪讬 转拽砖讬 讻讜' 讚诪"讚 谞诪讬 拽谞讜 讻讜' 讚砖诪讗 讚讜拽讗 讘驻讞讜转 诪砖"驻 讻讜'. 谞"诇 驻砖讜讟 讚砖诪讜讗诇 讬驻专砖 讚拽讚砖讛 讘讟注讜转 讚拽转谞讬 讛讬讬谞讜 讟注讜转 讚谞讚专讬诐:





讞讬讚讜砖讬 专讘讬 注拽讬讘讗 讗讬讙专

讙诪专讗 讜讛讗 讘讬讗讛 讻讜' 讛转诐 诪砖讜诐 讚讗转拽砖 讛讜讬讜转 诇讛讚讚讬.
驻讬专讜砖 讚讻诇 注谞讬谉 讛讜讬讛 讗讞讚 讛讜讗 讜谞讛讬 讚诪注砖讛 讛讘讬讗讛 讗"讗 诇拽讬讬诐 注"讬 讛砖诇讬讞 诪"诪 讻讬讜谉 讚讛拽讬讚讜砖讬谉 讗驻砖专 注"讬 砖诇讬讞 注"讬 讚讘专 讗讞专 讻讙讜谉 讘讻住祝 讜砖讟专 诪拽专讬 讬讻讜诇 诇拽讬讬诐 注"讬 砖诇讬讞.
讜专砖"讬 讝"诇 驻讬专砖 讚讗转拽砖 拽讚讜砖讬 讘讬讗讛 诇拽讚讜砖讬 砖讟专 讜讻住祝 讜拽砖讛 诇讬 注诇 驻讬专讜砖讜 讚讻讬讜谉 讚诪爪讬谞讜 诪讻讞 讛讛讬拽砖 讚讬讻讜诇 诇讛转谞讜转 讘讘讬讗讛 谞讬诇祝 诪讝讛 讚讘注诇诪讗 讻讙讜谉 讘讞诇讬爪讛 谞诪讬 拽讬讬诐 讛转谞讗讬 讗祝 讚讗讬谞讜 讬讻讜诇 诇注砖讜转 注"讬 砖诇讬讞:


转讚"讛 讚讘专讬 讻讜', 讛转诐 诇讬讻讗 讘注讬诇转 讝谞讜转 讚讛讗 讗讬讻讗 拽讚讜砖讬 讚专讘谞谉.
拽"诇 讚诇驻"讝 讬拽砖讛 诇砖诪讜讗诇 诪讚讘专讬 讞讻诪讬诐 讚讻砖讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讚诪转讬讬讘诪转 讻诪讜 砖讛拽砖讜 讛转讜住' 讝讗转 [讘讚"讛 讜砖诪讜讗诇] 讚讛砖转讗 诇讬讻讗 诇转专抓 讻转讬专讜爪诐 讚砖诐 讚砖诪讜讗诇 住讘专 讻专' 讬砖诪注讗诇 讚讛讗 专"讬 住讘专 讚讗祝 讚诇讬讻讗 讞讬讚讜砖讬 讚专讘谞谉 诇讗 讗诪专讬谞谉 讗讗注讘"讝 讜砖诪讜讗诇 讛讗 诇讗 住"诇, 讝讜诇转 讚谞讬诪讗 讚砖诪讜讞诇 住讘专 讻专' 讬砖诪注讗诇 讘讞讚讗 讘讗讬讻讗 拽讬讚讜砖讬 讚专讘谞谉 讜住讘专 讻专讘谞谉 讚专"讗 讘诇讬讻讗 拽讬讚讜砖讬 讚专讘谞谉:


讘讗"讚 讜讗"转 诇专讘 转讬拽砖讬 诇诪"讚 诇讗 拽谞讜 讻讜'.
拽"诇 讛讗 讬"诇 讚专讘 住讘专 讻专讘 讗讞讗 讚诪讜讻讬讞 诪讞诇讬爪讛 诪讜讟注转 讚讗诪专讬谞谉 讗讞讜诇讬 讗讞讬诇 讗讜 讚住' 讻住"讚 讚讘谞讬 讬砖讬讘讛 讚住讬驻讗 讚诪转谞讬' 讻谞住讛 住转诐 诪砖诪注 讚拽讗讬 讗专讬砖讗 讚拽讚砖讛 注"转 讜讻谞住讛 讛讬讬谞讜 讗祝 讘诇讗 讘注诇 讜诪讜讻讞 诪诪转谞讬' 住讘专讗 讚讗讞讬诇.
讙诐 诪讛 砖讛讗专讬讻讜 讛转讜住' 讘转讬专讜爪诐 讜讛讗 诇"讗 讚讘注诇 诇砖诐 拽讬讚讜砖讬谉 讛谞讬 诪讬诇讬 讗讬谞诐 诪讜讘谞讬诐 讛讗 讘驻砖讜讟讜 讻讬讜谉 讚拽讚讜砖讬 讟注讜转 讛讬讬谞讜 驻讞讜转 诪砖讜讛 驻专讜讟讛 驻砖讬讟讗 讚诇讗 砖讬讬讱 讘讬讛 注谞讬谉 讗讞讜诇讬:


讙诪专讗 讜讛讗 讛讻讗 讚讘讟注讜转 讗砖讛 讗' 讜讻讜'. 讘讻讗谉 谞诇讗讜 讻诇 诪注讬讬谞讬诐 诇诪爪讜讗 驻转讞 诪讛 讞讬诇讜拽 讬砖 诇注谞讬谉 拽讟谞讛 讘讬谉 讟注讜转 讗砖讛 讗' 诇讘' 谞砖讬诐. 讜注' 讘讘注诇 讛诪讗讜专. 讙诐 讚讘专讬讜 讗讬谞讜 诪讜讘谉 讚诪讬讜谉 讛砖"住. 讜讻讗诇讜 诇讗 讛讘讬谉 讛诪拽砖谉 砖讜诐 住讘专讗 诇讞诇拽 讘讬谉 讗砖讛 讗' 诇讘' 谞砖讬诐 讜诪讚诪讛 专拽 讛诇砖讜谞讜转 诇讛讚讚讬.
讜诇注谞"讚 讗诐 谞驻专砖 讻驻讬' 专砖"讬 讚讟注讜转 讗砖讛 讗' 讻注讬谉 讘' 谞砖讬诐. 讛讬讬谞讜 讘讙专砖讛 讘谞转讬讬诐 讬砖 诪拽讜诐 诇驻专砖 讚讛讱 诪拽砖谉 讛讬诐 诪驻专砖 讚讘专讬 专讘讛 讻讱. 讜讛讬讬谞讜 讚讜讚讗讬 讘讘讜注诇 讗专讜住转讜 讗讬谉 诪拽讚砖讛 讘讘讬讗讛. 讜诪砖"讛 讗诪专 专讘讛 讚讘讗砖诐 讗' 讜讛讬讬谞讜 拽讚砖讛 注"讞 讜讻谞住讛 住转诐 讗祝 讚讚注转讜 砖讛讘注讬诇讛 讬讛讬讛 讗祝 讗诐 讬讛讬讛 讘讛 诪讜诪讬谉. 诪"诪 讗讬谞讜 诪拽讚砖讛 注讻砖讬讜 讘讘讬讗讛 讜诇讗 讛讜讬 拽讬讚讜砖讬谉. 讜诇讝讛 讗诪专 专讘讛 讚专讘 诪讬讬专讬 讘讟注讜转 讗砖讛 讗' 讻注讬谉 讘' 谞砖讬诐 讛讬讬谞讜 讘拽讚砖讛 注"转 讜讙专砖讛 讜讞讝专 讜讘注诇讛 诇砖诐 拽讬讚讜砖讬谉. 讘讝讛 讻讬讜谉 讚讚注转讜 诇讘注讜诇 讘诇转讬 转谞讗讬 讜讛专讬 诪拽讚砖讛 注讻砖讬讜 讛讜讬 拽讬讚讜砖讬谉 讘诇转讬 转谞讗讬. 讗讘诇 讘讘讜注诇 讗专讜住转讜 注"讚 讛拽讬讚讜砖讬谉 讛讜讗 讘讜注诇. 讜讞讬诇讜拽 讝讛 谞讝讻专 讘转讜住' 讘砖诪注转讬谉 讜诪砖"讛 驻专讬讱 讛砖"住 诪拽讟谞讛 讚注"讻 诪拽讚砖讛 注讻砖讬讜 讘讘讬讗讛. 讜注"讝 诪讬砖讱 砖讬讬讻讬诐 讚讘专讬 转讜住驻讜转 讚讛讗 讚诇讗 驻专讬讱 诪驻讞讜转 诪砖"驻. 讚砖讗谞讬 讛讻讗 讚诇讗 讛讬讜 讛拽讬讚讜砖讬谉 注注讜诇诐 诇"砖 讚讘讜注诇 诇砖诐 拽讬讚讜砖讬谉 专讗砖讜谞讬诐. 讗讘诇 讛讬讻讗 讚讛讬讛 讘驻注诐 砖诐 拽讬讚讜砖讬谉 讗讬谞讜 讘讜注诇 诇砖诐 拽讬讚讜砖讬谉 讜注讜诇讛 讛讻诇 讻讛讜讙谉 讜拽"诇. 注' 讘专"谉 讘砖诪注转讬谉 砖讻转讘 讙"讻 讚讗诐 讗讞"讻 讗讬谞讜 诪拽驻讬讚 讗诪讜诪讬诐 讞诇讬诐 讛拽讬讚讜砖讬谉 诇诪驻专注. 讜讛拽砖讛 注"讝 诪诪转谞讬' 讚驻"讘 讚拽讬讚讜砖讬谉 讚拽转谞讬 讜讘讻讜诇诐 讗注"驻 砖讗诪专讛 讘诇讘讬 讛讬讛 诇讛转拽讚砖 诇讜 讜讻讜' 讗讬谞讛 诪拽讜讚砖转. 讜转讬专抓 讚诪讬讬专讬 讚注讻砖讬讜 诪拽驻讚转 讘讗诪转 专拽 砖讗讜诪专转 讚讘诇讘讛 讛讬讛 讜讚讘专讬诐 砖讘诇讘 讗讬谞谉 讚讘专讬诐 注"讻. 讜注讚讬讬谉 爪专讬讱 讘讬讗讜专. 讚诪"诪 诇诪讗讬 讚讗诪专讬' 讘拽讬讚讜砖讬谉 讚讚讘专讬诐 砖讘诇讘 讛讜讬 讚讘专讬诐 讜砖讗谞讬 诪转谞讬' 讚讛诇讘 住讜转专 讛讚讬讘讜专. 讘讝讛 讬拽砖讛 讻讬讜谉 讚诪"诪 讙诐 讘讝诪谉 诪讜注讟 讗讞专 讛转谞讗讬 讛讬讛 讘诇讘讛 诇讛转拽讚砖 讗注"驻 砖讛讜讗 注谞讬 讜诪诪讬诇讗 讞诇讜 讛拽讬讚讜砖讬谉.
讜讗诪专转讬 讚讻讜讜谞转 讛专"谉 讻讱 讛讬讗 讚讗祝 讚讛讬讛 讘诇讘讛 诇讛转拽讚砖. 诇讗 砖讗讬谞讛 诪拽驻讚转 讜讛讜讬 讻谞转拽讬讬诐 讛转谞讗讬 专拽 砖讛讬讛 讘诇讘讛 砖讬讛讬讛 讘诇讗 转谞讗讬. 讗讘诇 诪"诪 讻驻讬 讛转谞讗讬 诇讗 谞转拽讬讬诐 讗爪诇讜 讜诇讗 讛讜讬 讻诪讜 讛转拽讘诇转讬. 讜砖驻讬专 住讜转专 讛诇讘 讛讚讘讜专 讻谞诇注"讚 讜拽"诇:
讜注"驻 讚讘专讬谞讜 讬"诇 讚讝讛讜 讙"讻 讻讜讜谞转 讛专讗讘"讚 (驻"讝 诪讛诇' 讗讬砖讜转 讛诇讻讛 讻"讙) 砖讻' 讜讝"诇 讗"讗 讜讛讜讗 砖讻谞住讛 讘注讚讬诐 讜讻讜' 注"砖. 讜讛谞讛 诪驻砖讜讟讜 谞专讗讛 讚讚注转 讛专讗讘"讚 讚讘讻诇 诪讞讬诇转 转谞讗讬 讘注讬' 注讚讬诐. 讜诇驻讬 讚讘专讬谞讜 讗讬谉 专讗讬讛 讜讛讬讬谞讜 讚讬"诇 讚讛专讗讘"讚 讚拽讚拽 诇砖讜谉 讛专诪讘"诐 砖讻' 讜讞讝专 讗讞专 讻诪讛 讬诪讬诐 讜讘讟诇 讛转谞讗讬. 讚诪讗讬 诇砖讜谉 讜讘讟诇 讚谞拽讟 讛讗 诪讞讬诇讛 诇讗 讛讜讬 专拽 讻谞转拽讬讬诐 砖讗讜诪专 讛转拽讘诇转讬. 讗讘诇 诇讗 砖讘讬讟诇 讛转谞讗讬. 讗注"讻 讚讻讜讜谞转 讛专诪讘"诐 讗祝 讘讗讜转谉 讗讜驻谞讬诐 讚诇"砖 讛专讬谞讬 讻讗诇讜 讛转拽讘诇转讬 注' 讘专砖讘"讗 讛讘讬讗讜 讘专"谉 谞讚专讬诐 (讚祝 讻讚). 诪"诪 诪讛谞讬 砖诪讘讟诇 讛转谞讗讬 讜谞转专爪讜 砖谞讬讛诐 砖讬讛讬讛 讛讻住祝 拽讬讬诐 诇拽讬讚讜砖讬谉 讘诇转讬 转谞讗讬 讜诇讗 讛讜讬 诪拽讚砖 讘诪诇讜讛 讻讬讜谉 讚注讚讬讬谉 转诇讬讗 讛拽讬讚讜砖讬' 讗诐 讬拽讬讬诐 讛转谞讗讬. 讜住讘专讗 讝讜 谞讝讻专讛 诇讛专讗"砖 讘砖讜"转 讛专讗"砖 讻诇诇 诪"讜. 讛讘讬讗讜 讛讟讜专 住住讬' 拽诪"讙 讚讘讙讟 讗诐 讛转谞讛 注"诪 砖讗转谉 诇讱 诪讗转讬诐 讝讜讝 讬讻讜诇 讗讞"讻 诇讘讟诇 讛转谞讗讬 砖讬讛讬讛 讛讙注 讘诇转讬 转谞讗讬 讻讬讜谉 讚讬讻讜诇 诇讙专砖讛 讘注"讻 讜讛讜讬 讜谞转谉 讘讬讚讛 讻讬讜谉 讚诇讗 谞转讘讟诇 讛讙讟 专拽 讘拽讬讚讜砖讬谉 讗"讬 诇讘讟诇 讘注"讻 讛转谞讗讬 砖讛讜讗 诇讟讜讘转讛 讻讬讜谉 讚讗"讬 诇拽讚砖讛 讘注"讻 注"砖. 讗讘诇 讘砖谞讬讛诐 专讜爪讬诐 注讛谞讬 诪讘讬讟讜诇. 讜讝讛讜 砖讻' 讛专诪讘"诐 讜讘讟诇讜 讘讬谞讜 诇讘讬谞讛. 讜讛讬讬谞讜 砖谞转专爪讜 砖谞讬讛诐. 讜注"讝 讻' 讛专讗讘"讚 讻讬讜谉 讚诪讟注诐 讘讬讟讜诇 拽讗转讬谞谉 注诇讛 讜砖讬讞讜诇讜 讛拽讬讚讜砖讬谉 诪注讻砖讬讜 讘诇转讬 转谞讗讬 讘注讬' 注讚讬诐 讚讛讜讬 讻诪拽讚砖 注讻砖讬讜. 讻谞诇注"讚. 讗讱 讘讗诪转 讘讝讛 讛讬讛 谞专讗讛 讚讗讬谉 讛专诪讘"诐 讞讜诇拽 讚讘注讬' 注讚讬诐 讜注"讻 诇砖讜谉 讜讘讟诇 砖讻' 讛专诪讘"诐 讛讜讗 诇讗讜 讚讜拽讗. 讜讚讜拽:





驻谞讬 讬讛讜砖注

讘讙诪专讗 讜讛讗 讛讻讗 讚讻讟注讜转 讗砖讛 讗' 讚诪讬 讜驻诇讬讙讬 讛转诐 谞诪讬 讘讛讗 拽诪讬驻诇讙讬 讻讜' 讜驻讬专砖"讬 讚诇讗 讙专住讬谞谉 讘讛讗 拽诪讬驻诇讙讬 讗诇讗 讛转诐 讛讬讬谞讜 讟注诪讗 讻诪讘讜讗专 讘讚讘专讬讜 讘讗专讬讻讜转. 讜诇驻"讝 讛讗 讚拽讗诪专 讛诪拽砖讛 谞诪讬 讜驻诇讬讙讬 诇讗讜 讚讜拽讗. 讗诇讗 诪讚专讘谞谉 砖诪注讬谞谉 谞诪讬 诇专"讗 讚讻讜诇讛讜 住讘专讬 讚讘注诇 诇砖诐 拽讬讚讜砖讬谉 讻诪讜 砖驻讬专砖"讬 诇讛讚讬讗. 讜讘讝讛 谞"诇 诇讬讬砖讘 拽讜砖讬讬转 讛转讜住驻讜转 讘讚"讛 讜讛讗 讛讻讗 讗诪讗讬 诇讗 拽砖讬讗 诇讬讛 讚专讘 讗讚专讘 讚讬"诇 讚讟注诪讗 讚专讘 讘拽讟谞讛 砖诇讗 诪讬讗谞讛 诇讗讜 诪砖讜诐 讚诪住转诪讗 讘注诇 诇砖诐 拽讬讚讜砖讬谉. 讗诇讗 讗驻讬诇讜 诇讗 讘注诇 拽住讘专 专讘 讘拽讟谞讛 砖诇讗 诪讬讗谞讛 讜讛讙讚讬诇讛 讗爪诇讜 讚讻讬 讙讚诇讛 讙讚诇讬 拽讚讜砖讬谉 讘讛讚讛 诪诪讬诇讗. 讻讚讘注讬 讛砖"住 诇诪讬诪专 讘讬讘诪讜转 讘驻' 讘"砖 讚祝 拽"讞 讚专讘 讗讬讬专讬 讘诇讗 讘注诇. 讜讛讻讬 诪砖诪注 诇讻讗讜专讛 诇讬砖谞讗 讚专讘 讚拽讗诪专 拽讟谞讛 砖诇讗 诪讬讗谞讛 讜讛讙讚讬诇讛 诪砖诪注 讚注讬拽专 讛讞砖砖 拽讬讚讜砖讬谉 讛讜讗 诪砖讜诐 砖诇讗 诪讬讗谞讛. 讜诪砖"讛 讗诪专讬谞谉 讛转诐 诪讗讬 诇讗讜 讚诇讗 讘注诇. 诪砖讗"讻 诪驻诇讜讙转讗 讚讘专讬讬转讗 诪讬讬转讬 讛讻讗 砖驻讬专 讚讻讬讜谉 讚专"讗 谞诪讬 诪讜讚讛 讗"讻 注"讻 诇讗讜 诪讟注诪讗 讚讙讚诇讬 拽讚讜砖讬谉 讘讛讚讛 讛讜讗 讚砖诐 讘讬讘诪讜转 讘诪砖谞讛 拽讗诪专 专"讗 诪诇诪讚讬谉 讛拽讟谞讛 砖转诪讗谉 讗注"讙 讚讬砖 诇讛转专讞拽 诪谉 讛诪讬讗讜谉 诪砖讜诐 讚诪爪讜讛 砖讗谞讬 讜注"讻 诪砖讜诐 讚讗"讗 讘注"讗 讚诇讬转 诇讬讛 讛讗 讚专"讙 讚诪转谞讬' 注讚 砖转讙讚讬诇 讜讘砖诇诪讗 讗讬 讟注诪讗 讚专讘 讗诇讬讘讗 讚专"讙 讘讘注诇 讚讜拽讗 讗"砖 讚诇专"讗 讗住讜专 诇讘注讜诇 讻砖转讙讚讬诇 讚讬砖 讝讬拽讛. 诪砖讗"讻 讗讬 讟注诪讗 诪砖讜诐 讚讙讚诇讬 拽讚讜砖讬谉 讘讛讚讛. 讗"讻 诇专"讗 谞诪讬 转诪转讬谉 注讚 砖转讙讚讬诇 讜驻拽注 讝讬拽讛 诪诪讬诇讗. 讗注"讻 讚专"讗 诇讬转 诇讬讛 讛讗讬 住讘专讗 讜讗"讻 注"讻 讚专"讗 讜专讘谞谉 讘讘注诇 讗讬讬专讬 讜诪拽砖讛 讛讻讗 砖驻讬专 讻谉 谞"诇 讜讚讜"拽:


诪讬讛讜 诇讜诇讬 驻讬专砖"讬 讛讬讛 谞"诇 诇拽讬讬诐 讛讙讬专住讗 砖诇驻谞讬谞讜 讚讙专住讬谞谉 砖驻讬专 讛转诐 谞诪讬 讘讛讗 拽诪驻诇讙讬 讻讚诪砖诪注 谞诪讬 诪诇砖讜谉 讛诪拽砖讛 讚拽讗诪专 讜驻诇讬讙讬. 讜诪讛 砖讻转讘 专砖"讬 注诇 讝讛 讚专"讗 讘诪讙专砖 讙讚讜诇讛 讜讛讞讝讬专讛 谞诪讬 讗住专 讻讘专 讻转讘 讛谞讬诪讜拽讬 讬讜住祝 砖诐 讘讬讘诪讜转 讚讘讻讜诇讛讜 讟注诪讬讛 讚专"讗 诪砖讜诐 讚讙讝专 诪砖讜诐 讙讬专砖讛 讻砖讛讬讗 拽讟谞讛 讜讛讞讝讬专讛 讻砖讛讬讗 拽讟谞讛 讜讙讚诇讛 讗爪诇讜 讚讘讛讱 讗讬讻讗 讗讬住讜专讗 讚讗讜专讬讬转讗 诪砖讜诐 讙专讜砖转 讗讞讬讜 讚拽住讘专 专"讗 讚讗讬谞讜 讘讜注诇 诇砖诐 谞砖讜讗讬谉. 讜诇驻"讝 谞专讗讛 讚讗讬 讛讜讬 住讘专 专"讗 讘拽讟谞讛 砖讛讙讚讬诇讛 讗爪诇讜 讚讜讚讗讬 讘注诇 诇砖诐 谞讬砖讜讗讬谉. 讗"讻 讘讻讜诇讛讜 诇讗 讛讜讬 讙讝专 讻诇诇 讚谞专讗讛 诪砖讜诐 拽讟谞讛 讙专讬讚讗 砖讛讞讝讬专讛 讘拽讟谞讜转讛 讜注讚讬讬谉 讛讬讗 拽讟谞讛 诇讬讻讗 诇诪讬讙讝专 讚讻"注 讬讚注讜 砖讙讬专讜砖讬讛 讙讬专讜砖讬谉 讙诪讜专讬诐 讜讞讝专转讛 讗讬谞讛 讞讝专讛 讙诪讜专讛 讜讻讛"讙 诇讗 砖讬讬讱 诇诪讬讙讝专 讘讙讚讜诇讛 讗讟讜 拽讟谞讛 讗注"讻 讚诪砖讜诐 拽讟谞讛 砖讙讚诇讛 讗爪诇讜 讙讝专 讜诇驻"讝 讗"砖 讚驻诇讬讙讬 专"讗 讜专讘谞谉 讗讬 讘注诇 诇砖诐 拽讬讚讜砖讬谉 讛专讗砖讜谞讬诐 讗讜 诇砖诐 谞砖讜讗讬谉 讙诪讜专讬诐 讜讻谉 诪爪讗转讬 讙"讻 讘讞讬讚讜砖讬 讛专砖讘"讗 讝"诇 讘讬讘诪讜转 讜诇驻"讝 谞诪讬 讬砖 诇讬讬砖讘 拽讜砖讬讬转 讛转讜住驻讜转 讚讛讻讗 讻讚驻专讬砖讬转 讚诇讗 诪拽砖讛 诪讚专讘 讗讚专讘 讚讗讬讻讗 诇诪讬诪专 讚讟注诪讗 讚专讘 诪砖讜诐 讚讙讚诇讬 拽讬讚讜砖讬谉 讘讛讚讛 讜讗注"讙 讚诇讗 讘注诇 讻讚诪砖诪注 诇讬砖谞讗 讚拽讟谞讛 砖诇讗 诪讬讗谞讛 讻讚驻专讬砖讬转 讗讘诇 诪讘专讬讬转讗 诪拽砖讛 砖驻讬专 讚诇讗 诪砖诪注 诇讬讛 讚驻诇讬讙讬 讛谞讱 转谞讗讬 讙讜驻讗 讘讟注诪讗 讚讙讚诇讬 讘讛讚讛 讚讗"讻 驻诇讬讙讬 专讘 讜砖诪讜讗诇 讘驻诇讜讙转讗 讚讛谞讱 转谞讗讬 讙讜驻讗 讜讗诪讗讬 砖谞讬 讘诇讬砖谞讗 诇诪讬诪专 拽讟谞讛 砖诇讗 诪讬讗谞讛 讜讗"讻 诪拽砖讛 砖驻讬专 诪诪"谞 讗讜 讚讛讜讬 讻转谞讗讬 讗讜 讚拽砖讛 讚专讘 讗讚专讘 讻谉 谞"诇 讜讚讜"拽:


砖诐 讗"诇 讘专 讘讬 专讘 砖驻讬专 拽讗诪专转 诪讻讚讬 讻诇 转谞讗讬 讻讜' 讚转谞讗讬 讚讗驻砖专 诇拽讬讬诐 注"讬 砖诇讬讞 讻讜'. 诪讛 砖讬砖 诇讚拽讚拽 讘讝讛 诪谞讚专讬诐 讜砖讘讜注讜转 讚讗注"讙 讚讗"讗 诇拽讬讬诐 注"讬 砖诇讬讞 讗驻"讛 讗砖讻讞谉 讚诪讛谞讬 转谞讗讛 讻转讘转讬 讘讞讬讚讜砖讬 诇讙讬讟讬谉 驻专拽 诪讬 砖讗讞讝讜 讚祝 注"讛 讜砖诐 讻转讘转讬 讙"讻 诇讬讬砖讘 诪讛 砖讛拽砖讜 讛转讜住驻讜转 讻讗谉 诪讛 住讘专讗 讬砖 讘讝讛 注"砖 讜转诪爪讗 谞讞转 砖诪爪讗转讬 住讬讜注 诇讚讘专讬 诪砖讬讟转 讞讬讚讜砖讬 讛专诪讘"谉 讝"诇 驻专拽 讬砖 谞讜讞诇讬谉 注"砖:


专砖"讬 讘讚"讛 注"讬 砖诇讬讞 讻讬 讛转诐 砖讛专讬 诪砖讛 爪讜讛 诇讬讛讜砖注 讻讜' 砖讛讬讛 砖诇讜讞讜 砖诇 诪砖讛 讻讜' 注讻"诇. 讜诇讻讗讜专讛 讚讘专讬讜 爪专讬讻讬谉 转诇诪讜讚 讚讛讗 诪砖讛 讙讜驻讗 谞诪讬 诇讗 讛转谞讛 诇讬转谉 诇讛诐 诪砖诇讜 讻诇诇 讜讗"讻 讛讗讬讱 砖讬讬讱 诇讜诪专 讚讬讛讜砖注 讛讬讛 砖诇讜讞讜 砖诇 诪砖讛 讜讗讚专讘讛 讗住讜讙讬讬讗 讚砖诪注转讬谉 讙讜驻讗 讬砖 诇讚拽讚拽 讛讬讗讱 讬诇驻讬谞谉 诪转谞讗讬 讚讘"讙 讜讘"专 讚讘讗驻砖专 注"讬 砖诇讬讞 转诇讬讗 诪讬诇转讗 讚诇讻讗讜专讛 诪砖讛 讜讬讛讜砖注 谞诪讬 诇讗讜 讘转讜专转 砖诇讬讞讜转 讚讬砖专讗诇 讛讜讬 诪爪讬 诇诪讬注讘讚 讚讛讗 诪拽砖讬谞谉 讘驻' 讛讗讬砖 诪拽讚砖 讗讛讗 讚讘注讬谞谉 诇诪讬诇祝 讚砖诇讜讞讜 砖诇 讗讚诐 讻诪讜转讜 诪讞诇讜拽转 讗"讬 讚讻转讬讘 讜谞砖讬讗 讗讞讚 诪诪讟讛 讜转住讘专讗 拽讟谞讬诐 诇讗讜 讘谞讬 砖诇讬讞讜转 谞讬谞讛讜 讜诪讟注诐 讝讻讬谉 诇讗讚诐 砖诇讗 讘驻谞讬讜 谞诪讬 诇讬讻讗 讚讗讬讻讗 讚谞讬讞讗 诇讬讛 讘讛专 讜讗讬讻讗 讚谞讬讞讗 诇讬讛 讘讘拽注讛 讗诇讗 诪住拽讬谞谉 讛转诐 讚讘转讜专转 讘"讚 讛讬讜 讛谞砖讬讗讬诐 注讜砖讬谉 砖诪注诪讬讚讬谉 讗驻讜讟专讜驻讜住 诇讞讜讘 注"诪 诇讝讻讜转 讜讻诪讜 砖驻讬专砖转讬 砖诐 讘讞讬讚讜砖讬 讘注讝讛"讬 讜讗"讻 讛讻讗 讚讘注讬拽专 转谞讗讬 讚讘"讙 讜讘"专 谞诪讬 讗驻讬诇讜 讗转"诇 砖讻诇 讬砖专讗诇 谞转专爪讜 讘讚讘专 讗驻"讛 讻讬讜谉 讚讻诪讛 拽讟谞讬诐 讜讬讜谞拽讬 砖讚讬诐 讛讬讜 砖诐 讗"讻 讗讬谉 讻讗谉 转讜专转 砖诇讬讞讜转 讗诇讗 诪讟注诐 诪注砖讛 讘"讚 讬驻讛 讜讛讬讗讱 拽专讜 诇讛 讛讻讗 转谞讗讬 砖讗驻砖专 诇拽讬讬诐 注"讬 砖诇讬讞 讜讘讗诪转 讚拽砖讬讗 诇讬 谞诪讬 讛讬讗讱 谞转谉 诇讛诐 诪砖讛 砖诇讗 注"驻 讛讚讘讜专 讚讛讗 讘注讬拽专 讞诇讜拽转 讗"讬 讛讬讜 爪专讬讻讬谉 讙讜专诇讜转 注"驻 讛讚讘讜专 讜讗讜专讬诐 讜转讜诪讬诐 讻诪"砖 讛转讜住驻讜转 砖诐 讘驻专拽 讛讗讬砖 诪拽讚砖 讜讗驻砖专 诇讞诇拽 讚讚讜拽讗 讘注讬拽专 讞诇讜拽转 讗"讬 砖讬讬讱 诇讜诪专 讚拽讟谞讬诐 讛讬讜 砖诐 讚讛讗 谞讜讟诇讬谉 讘砖讘讬诇 讗讘讬讛诐 砖讛讬讜 诪讬讜爪讗讬 诪爪专讬诐 讗讜 诪讘讗讬 讛讗专抓 诪砖讗"讻 讛讻讗 讘讗专抓 住讬讞讜谉 注讜讙 讚诪讬讚 讘砖注转 讛讻讘讜砖 讛转谞讛 讻谉 讜诪住转诪讗 诇讗 谞转讞诇拽 讗诇讗 诇讘谞讬 注砖专讬诐 讜讻讬讜谉 砖讻讜诇诐 谞转专爪讜 讘讚讘专 讗讬谉 讻讗谉 讞诇拽 拽讟谞讬诐 讻诇诇 讜讗驻砖专 注讜讚 诇讜诪专 讚讻讬讘讜砖 住讬讞讜谉 讜注讜讙 讛讬讛 专讗讜讬 诇诪砖讛 诇讘讚讜 砖讛讬讛 诪诇讱 讜讛讜讗 谞讛讙 讟讜讘转 注讬谉 讜谞转谞讛 诇讬砖专讗诇 诪砖"讛 诇讗 讛讜爪专讱 诇砖讗讜诇 注"驻 讛讚讘讜专 讜讘讝讛 谞转讬讬砖讘 诇砖讜谉 专砖"讬 讘砖诪注转讬谉 讜讘拽讬讚讜砖讬谉 讚祝 住"讗 讬讘讜讗专 注讜讚 讘讝讛 讘注讝讛"讬 讚诪住转诪讗 讝讻讜转 讛讜讗 诇讬转讜诪讬诐 诇讬讟讜诇 爪讚 讛拽专讜讘 讬讜转专 诇讗"讬 砖诇 讝' 讗讜诪讜转 讜讛讘讗转讬 专讗讬讛 讘专讜专讛 注诇 讝讛 讘驻专拽 讛讗讜诪专:


讘讙诪专讗 讛转诐 诪砖讜诐 讚讗讬转拽砖讜 讛讜讜讬讜转 诇讛讚讚讬. 讜诇讻讗讜专讛 讬砖 诇讛拽砖讜转 诪讝讛 注诇 诪讛 砖讻转讘转讬 讘讻诪讛 讚讜讻转讬 讘讞讬讚讜砖讬 诇拽讬讚讜砖讬谉 讚讛讗 讚拽讬"诇 讘讻诇 讚讜讻转讬 讗讬谉 讛讬拽砖 诇诪讞爪讛 讛讬讬谞讜 讚讜拽讗 讘诪讛 砖谞诪爪讗 讘讗' 诪讛诐 诪驻讜专砖 讘诪拽专讗 诪砖讗"讻 讘诪讗讬 讚诇讗 讻转讬讘 讘讛讚讬讗 讗诇讗 诪住讘专讗 诇讗 砖讬讬讱 诇讜诪专 讗讬谉 讛讬拽砖 诇诪讞爪讛 讛讬讻讗 讚讘讗讬讚讱 讛住讘专讗 诇讛讬驻讱 讜讛讜讻讞转讬 讝讛 诪讻诪讛 住讜讙讬讜转 讜诪讛讛讬讗 讚爪讜讜讞 专讬砖 诇拽讬砖 讻讻专讜讻讬讗 讜讬爪讗讛 讜讛讬转讛 讜诇讬转 讚讗砖讙讞 讘讬讛 讜讗"讻 住讜讙讬讗 讚讛讻讗 转讬讜讘转讗 诇讚讬讚讬 讚讛讗 讛讗讬 讛拽讬砖讗 讚讜讬爪讗讛 讜讛讬转讛 诇讗讜 诇讛讗讬 讚讛讻讗 诇讞讜讚 讗讬爪讟专讬讱 讗诇讗 诪砖讜诐 讚讗讬谉 讛讬拽砖 诇诪讞爪讛 讘注讬谞谉 诇诪讬诇祝 讗"讻 讛讬讗讱 讬诇驻讬谞谉 诇讛 诇注谞讬谉 转谞讗讬 讚讗"讗 诇拽讬讬诐 注"讬 砖诇讬讞 讛讗 注讬拽专 转谞讗讬 诇讗 讻转讬讘 讘拽讬讚讜砖讬谉 讗诇讗 诪住讘专讗 讬讚注讬谞谉 讚诪讛谞讬 转谞讗讬 讘拽讚讜砖讬谉 讻诪讜 讘讻诇 讛转讜专讛 讻讜诇讛 讜讗"讻 讗讬讻讗 诇诪讬诪专 讚讘拽讬讚讜砖讬 讘讬讗讛 讻讬讜谉 讚讗"讗 诇拽讬讬诐 注"讬 砖诇讬讞 讛讜讬 讻诪讜 讘讻诇 讛转讜专讛 讚诇讗 诪讛谞讬 转谞讗讬 讘讻讛"讙 讗诇讗 讚谞专讗讛 诇讬 诇讬讬砖讘 讚讛讗讬 讛拽讬砖讗 讚讗讬转拽讜砖 讛讜讜讬讜转 诇讛讚讚讬 诇讗讜 讛拽讬砖讗 讛讜讗 讚讛讗 诇讗 讗砖讻讞谉 讚讗讬转拽砖讜 讗诇讗 诇砖讜谉 诪讜砖讗诇 讛讜讗 讜注讚讬祝 诪讛拽讬砖讗 讚讻讬讜谉 讚讻讜诇讛讜 拽讬讚讜砖讬谉 讘讻诇诇 讜讛讬转讛 谞讬谞讛讜 讚讛讬讬谞讜 诇砖讜谉 讛讜讜讬讛 讗讬谉 诇谞讜 诇讞诇拽 讘讬谞讬讛诐 讻诇诇 诇讜诪专 讚讘讞讚 诪讬谞讬讬讛讜 讬讜注讬诇 转谞讗讬 讜诇讗 讘讗讬讚讱 讜讬诇驻讬谞谉 讞讚讗 诪转专转讬 讚讛讬讬谞讜 讻住祝 讜砖讟专 讜讻谉 谞专讗讛 诪诇砖讜谉 专砖"讬 讝"诇 讜讚讜拽 讜讘讝讛 谞转讬讬砖讘 诇讬 讙"讻 讛讗 讚拽砖讬讗 诇讬 讛砖转讗 诪讬讛讜 讚讗转拽讜砖 讛讜讜讬讜转 诇讛讚讚讬 讚讬砖 转谞讗讬 讘拽讚讜砖讬 讘讬讗讛 讗注"讙 讚讗"讗 诇拽讬讬诐 注"讬 砖诇讬讞 讗"讻 谞讬诇讬祝 诪讛讻讗 诇讞诇讬爪讛 讜砖讗专 诪讬诇讬 讚讗祝 注诇 讙讘 讚讗"讗 诇拽讬讬诐 讛诪注砖讛 注"讬 砖诇讬讞 讗驻"讛 诇讬讛谞讬 讘讛 转谞讗讬 讜诇诪讗讬 讚驻专讬砖讬转 讗"砖 讚砖讗谞讬 讛讻讗 讘拽讚讜砖讬 讘讬讗讛 讻讬讜谉 砖注讬拽专 讛诪注砖讛 砖讗谞讜 讚谞讬谉 注诇讬讜 讗诐 讬转拽讬讬诐 讗讜 诇讗 诇讗 注诇 讛讘讬讗讛 讗谞讜 讚谞讬谉 讗诇讗 注诇 诪注砖讛 讛拽讚讜砖讬谉 讗诐 讬转拽讬讬诪讜 讗讜 诇讗讜. 讜讗"讻 诪拽专讬 砖驻讬专 转谞讗讬 讘讚讘专 砖讗驻砖专 诇拽讬讬诐 注"讬 砖诇讬讞 讚谞讛讬 讚讗讬谞讜 讬讻讜诇 诇拽讚砖讛 讘讘讬讗讛 注"讬 砖诇讬讞 诪"诪 讛讬讛 讬讻讜诇 诇拽讚砖讛 讘讻住祝 讜讘砖讟专 注"讬 砖诇讬讞. 讜砖诐 拽讚讜砖讬谉 讞讚讗 谞讬谞讛讜 讚讛讗 讗讬转拽砖讜 诇讛讚讚讬 讚讻讜诇讛讜 诪拽专讬 讛讜讜讬讜转. 诪砖讗"讻 讘讞诇讬爪讛 砖讗"讗 诇拽讬讬诐 讻诇诇 注谞讬谉 讞诇讬爪讛 注"讬 砖诇讬讞 讻谉 谞"诇 谞讻讜谉 讜注讜讚 讻转讘转讬 讘驻专拽 讛讗讜诪专 讚祝 住"讗 讚转谞讗讬 讚讙讬讟讬谉 讜拽讚讜砖讬谉 讬诇驻讬谞谉 诪拽专讗讬 注"砖:


拽讜谞讟专住 讗讞专讜谉
讙诪专讗 讜讛讗 讘讬讗讛 讚讗讬 讗驻砖专 诇拽讬讬诪讛 注"讬 砖诇讬讞 讜拽讗 讛讜讬 转谞讗讛 讛转诐 诪砖讜诐 讚讗讬转拽砖 讛讜讜讬讜转 诇讛讚讚讬 讜讛拽砖讬转讬 诇砖讗讜诇 讗"讻 谞讬诇祝 诪讛讻讗 诇讻诇 讛转讜专讛 讻讜诇讛 讚讗注"讙 讚讗讬 讗驻砖专 诇拽讬讬诐 注"讬 砖诇讬讞 诪讛谞讬 转谞讗讬 讚讜诪讬讗 讚讘讬讗讛 讜讬讬砖讘转讬 诇谞讻讜谉 讜诪诪讬诇讗 讗转讬 谞诪讬 砖驻讬专 讚诇讻讗讜专讛 住讜讙讬讗 讚讛讻讗 讛讜讬 转讬讜讘转讗 诇讚讬讚讬 讘诪讛 砖讛注诇讬转讬 诇注讬诇 讘驻专拽 讗诇讜 谞注专讜转 讜讘讻诪讛 讚讜讻转讬 讘拽讚讜砖讬谉 讚诇讗 讗诪专讬谞谉 讗讬谉 讛讬拽砖 诇诪讞爪讛 诇住转讜专 砖讜诐 讻诇诇 讛诪住讜专 讘讬讚讬谞讜 讗讜 诇讜诪专 谞讙讚 讛住讘专讗 讜诇诪讗讬 讚驻专讬砖讬转 讗转讬 砖驻讬专 讜讛讻诇诇 砖诇讬 讘诪拽讜诪讜 注讜诪讚 讻诪"砖 讘驻谞讬诐:


砖诐 讗诪专 专讘 注讜诇讗 讘专 讗讘讗 讗诪专 注讜诇讗 讗诪专 专"讗 讻讜' 注"转 讜讘讟诇 讚"讛 爪专讬讻讛 讛讬诪谞讜 讙讟 讜讻转讘讜 讛转讜住驻讜转 讚诇驻"讝 驻诇讜讙转讗 讚专讘 讜砖诪讜讗诇 诇注讬诇 讛讬讬谞讜 讘讻谞住 讜诇讗 讘注诇. 讜诇讻讗讜专讛 讚诇驻"讝 讬砖 诇讛拽砖讜转 注诇 诪讛 砖讻转讘转讬 诇注讬诇 讘砖讬讟转 专砖"讬 讝"诇 讚诇讗 砖讬讬讱 诇讜诪专 讚讗讞诇讬 诇转谞讗讬讛 讜讬讞讜诇讜 讛拽讬讚讜砖讬谉 诇诪驻专注 讗诇讗 讚讜拽讗 讘讘注诇 讗诪专讬谞谉 讚讘注诇 诇砖诐 拽讬讚讜砖讬谉 讜讗"讻 诇专"讗 诪"讟 讚专讘 讗诇讗 讚讗讬讻讗 诇诪讬诪专 讚诇专"讗 讛讗 讚拽讗诪专 专讘 诇注讬诇 爪专讬讻讛 讛讬诪谞讜 讙讟 讛讬讬谞讜 诪讚讘专讬讛诐 讚诇讗 驻诇讜讙 专讘谞谉 讘讬谉 讻谞住 诇讘注诇 讚住转诐 讻谞讬住讛 诇讘注讬诇讛 注讜诪讚转 诪砖讗"讻 诇讗讘讬讬 讜专讘讛 诇注讬诇 讚诇讚讬讚讛讜 注"讻 专讘 诪讚讗讜专讬讬转讗 讗讬讬专讬 讗"讻 砖驻讬专 讗讬转 诇谉 诇诪讬诪专 讚诇讗 砖讬讬讱 诇讜诪专 讚注"讬 讗讞诇讬' 诇转谞讗讛 讬讛讬讜 拽讬讚讜砖讬谉 讚讗讜专讬讬转讗 讗诇讗 讘讘注诇 讚讜拽讗 诇砖诐 拽讬讚讜砖讬谉 讻谉 谞"诇 谞讻讜谉 讜讻讘专 注诇讛 讘诇讘讬 诇讜诪专 讚讛讗 讚拽讗诪专 专"讗 讘讘注诇 讚"讛 爪专讬讻讛 讛讬诪谞讜 讙讟 讛讬讬谞讜 谞诪讬 诪讚讘专讬讛诐 讻讚诪砖诪注 谞诪讬 讛讗 讚讗诪专 专讘 讻讛谞讗 讘住诪讜讱 诪砖诪讬讛 讚注讜诇讗 讝讛 讛讬讛 诪注砖讛 讜诇讗 讛讬讛 讻讞 讘讬讚 讞讻诪讬诐 诇讛讜爪讬讗讛 讘诇讗 讙讟 诪砖诪注 讚讗讬讬专讬 诪讚讘专讬讛诐 讗讜 诪住驻拽 讜讻"讻 讛专讗"砖 讝"诇 讘砖诐 讬砖 诪讛讙讚讜诇讬诐 讜诇驻"讝 讛讬讛 诪拽讜诐 讗转讬 诇讬讬砖讘 拽讜砖讬讬转 讛转讜住驻讜转 讻讗谉 讚拽砖讬讗 诇讛讜 讗讚专"讗 讚讗诪专 讚"讛 爪专讬讻讛 讙讟 讜讛讗 讗讬讻讗 转谞讗 讚讗诪专 讗诐 讘注诇讜 诇讗 拽谞讜 讜诇诪讗讬 讚驻专讬砖讬转 讗转讬 砖驻讬专 讚诇砖讜谉 拽谞讜 讗讜 诇讗 拽谞讜 诪砖诪注 讚诇注谞讬谉 拽讬讚讜砖讬谉 讚讗讜专讬讬转讗 驻诇讬讙讬 讗讘诇 诪讚专讘谞谉 讻"注 诪讜讚讜 讚讘注讬讗 讙讟 讗诇讗 讚讛转讜住驻讜转 诇讗 诪砖诪注 诇讛讜 讛讻讬 诪讚诪住拽讬谞谉 诇讗驻讜拽讬 诪讛讗讬 转谞讗 讚诪讬讬转讬 拽专讗 讚讜讛讬讗 诇讗 谞转驻砖讛 讗"讻 诪砖诪注 讚诪讚讗讜专讬讬转讗 讗讬讬专讬 讗诇讗 讚讘讛讗 谞诪讬 拽砖讬讗 诇讬 诪讗讬 拽讗诪专 诇讗驻讜拽讬 诪讛讗讬 转谞讗 讚讛讗 讗讬讻讗 诇讗讜拽诪讬 拽专讗 讘讚讚诪讬 讘拽讬讚讜砖讬 讟注讜转 讙诪讜专 讻讙讜谉 讗讬讬诇讜谞讬转 砖讻转讘讜 讛转讜住驻讜转 诇注讬诇 讘诪砖谞转讬谞讜 讚诇讗 讘注讬讗 讙讬讟讗 诪砖讗"讻 砖讗专 转谞讗讬 诪谞"诇 讚讬诇诪讗 讘注讬讗 讙讬讟讗 讜谞讛讬 讚讘转讜 砖诇 专"讬 诇讗讜 讗讬讬诇讜谞讬转 讛讬转讛 讚讛讗 讘谞讛 诪讜专讻讘 注诇 讻转讬驻讛 讗讻转讬 讗讚专"讬 讙讜驻讗 拽砖讛 诪谞"诇 诇讗讜拽诪讬 拽专讗 诇讛讻讬 讜讻讘专 讻转讘转讬 讘讝讛 讘讙讬讟讬谉 讚祝 诪"讟 注"砖:


讘转讜住驻讜转 讘讚"讛 讚"讛 爪专讬讻讛 讛讬诪谞讜 讙讟 讻讜' 讜讗"转 讜讛讗 驻诇讬讙讬 转谞讗讬 讻讜' 讘驻讞讜转 诪砖"驻 讻讜' 注讻"诇. 讜注讬讬谉 诪讛 砖讻转讘 诪讛专砖"讗 讝"诇 讘讝讛 讜讘诪讞讬诇讛 诪讻讘讜讚 转讜专转讜 诇讻讗讜专讛 讗讙讘 讞讜专驻讬讛 讜砖讬讟驻讗 讻转讘 讻谉 讚讛讗 专"讗 讘驻讞讜转 诪砖"驻 讙讜驻讗 谞诪讬 拽讗诪专 讚"讛 爪专讬讻讛 讙讟 讜讗"讻 诪拽砖讜 讛转讜住驻讜转 讘驻砖讬讟讜转 讚讘驻讞讜转 诪砖"驻 诪讬讛讗 讗砖讻讞谉 讚驻诇讬讙讬 转谞讗讬 讜讬砖 诇讬讬砖讘 讚讘专讬讜 讘讚讜讞拽 讚诪"诪 诇讗 讛讬讜 爪专讬讻讬谉 讛转讜住驻讜转 诇驻专砖 讘转讬专讜爪诐 讚专"讗 诇讗讜 诪住讘专讗 讚谞驻砖讬讛 讗诪专 讚讗驻讬诇讜 讗讬 讛讜讛 讗诪专 诇注谞讬谉 拽讬讚砖讛 注"转 诪住讘专讗 讚谞驻砖讬讛 谞诪讬 讗"砖. 讻讬讜谉 讚专讘 讜砖诪讜讗诇 诇讗 讗讬讬专讬 诪拽讬讚讜砖讬 驻讞讜转 诪砖"驻 讗诇讗 诪拽讬讚讜砖讬 转谞讗讬 讜讗"讻 砖驻讬专 拽讗诪专 诪住讘专讗 讚谞驻砖讬讛 讻讬讜谉 讚专讘 讜砖诪讜讗诇 诪住转诪讗 讘驻讞讜转 诪砖"驻 住讘专讬 讻讞讻诪讬诐 讗"讻 讘拽讬讚砖讛 注"转 谞诪讬 讘注讬讗 讙讟 讻谉 谞"诇 诇讬讬砖讘 讚讘专讬 诪讛专砖"讗 讝"诇 讜讚讜讞拽 讜讘注讬拽专 拽讜砖讬讬转 讛转讜住驻讜转 讻转讘转讬 讘住诪讜讱:





讛驻诇讗讛

注"讗 讙诪专讗 诪讻讚讬 讻诇 转谞讗讬 讜讻讜'. 讛拽砖讜 讛转讜住' 讘谞讝讬专 讚祝 讬"讗 讚诇诪讛 讬讜注讬诇 转谞讗讬 讘谞讝讬专讜转 讛讗 讗讬谞讜 讬讻讜诇 诇拽讬讬诐 注"讬 砖诇讬讞. 讜转讬专爪讜 诇驻讬 砖讬讻讜诇 诇讛讘讬讗 讗讞专 拽专讘谉 转讞转讬讜. 讜诇讻讗讜专讛 拽砖讛 讛讗 讗诪专讬谞谉 诇注讬诇 讚祝 注"讘 讚讬砖 转谞讗讬 讘讛驻专讛 讻诪"砖 砖诐 讘砖诐 讟讜专 讜砖"注 砖驻讬' 讻谉 讗讗诪专 诇讛 诪讜驻专 诇讱 注"诪 讜讻讜' 讗注"讙 讚拽讬"诇 讻专' 讬讗砖讬讛 讚讗讬谞讜 讬讻讜诇 诇讛驻专 注"讬 砖诇讬讞. 讜讻谉 拽砖讛 诪谞讝讬专讜转 注爪诪讛 讚谞讛讬 讚讛拽专讘谉 讬讻讜诇 诇拽讬讬诐 注"讬 砖诇讬讞 讗讻转讬 讙讜祝 讛谞讝讬专讜转 爪专讬讱 诇拽讘诇 注诇讬讜 讘注爪诪讜. 讜讻讘专 转讬专爪转讬 讝讛 诇注讬诇 讚祝 谞"讜 注"讗 讘转讜住' 讚"讛 讛"讝 诪拽讜讚砖转 讚讛讗 讚讬诇驻讬谞谉 诪转谞讗讬 讘"讙 讜讘"专 讗讬谞讜 讗诇讗 讘讚讘专 砖讬砖 讘讜 诪注砖讛 讚诇讗 讗转讬 转谞讗讬 砖讛讜讗 讚讘讜专 讜诪讘讟诇 诪注砖讛. 讗讘诇 讚讘专 砖讗讬谞讜 诪注砖讛 讗诇讗 讚讘讜专 讗转讬 讚讘讜专 讜诪讘讟诇 讚讘讜专 注"砖. 讜讘讝讛 诪转讜专抓 谞诪讬 诪讛 砖讛拽砖讬转讬 讘讙讬讟讬谉 讘讞讚讜砖讬. 讘讛讗 讚讗诪专 专' 讬讜住讬 讘住"驻 诪讬 砖讗讞讝讜 讙讘讬 讗诐 诇讗 讘讗转讬 诪讻讗谉 注讚 讬讘 讞讜讚砖 讻转讘讜 讜讻讜' 讚讝讛 讙讟. 拽砖讛 讛讗 专' 讬讜住讬 住"诇 讘讚祝 住"讜 砖诐 讚讗讜诪专 讗诪专讜 诇住讜驻专 讜讬讻转讜讘 驻住讜诇 诪砖讜诐 讚诪讬诇讬 诇讗 诪诪住专讬 诇砖诇讬讞. 讗"讻 讻讬讜谉 讚讗讬谞讜 讬讻讜诇 诇爪讜讜转 诇住讜驻专 注"讬 砖诇讬讞 诇讗 讬讜注讬诇 讘讜 转谞讗讬 讘爪讜讜讬 讝讛 讻诇诇. 讜诪讗讬 驻专讬讱 砖诐 诇讬诪讗 拽住讘专 专' 讬讜住讬 讻转讘 讙讟 注诇 转谞讗讬 讻砖专. 讜诪讗讬 拽讜砖讬讗 讛讗 讛讗诪转 讻谉. 讜诇驻诪"砖 讗"砖 讚讻讬讜谉 讚诇讗 讛讜讬 讗诇讗 诪讬诇讬 讗"爪 诇诇诪讜讚 诪转谞讗讬 讘谞讬 讙讚 讜讘谞讬 专讗讜讘谉 讜诪讜注讬诇 讗驻讬诇讜 讗讬谞讜 讬讻讜诇 诇拽讬讬诐 注诇 讬讚讬 砖诇讬讞. 讜讘讝讛 讗"砖 诪讗讬 讚驻专讬讱 诇讬诪讗 拽住讘专 讜讻讜' 讚诇讻讗讜专讛 讗讬谞讜 诪讜讘谉 讚诪讗讬 住"讚 砖诇讗 讬讜注讬诇 转谞讗讬. 讜诇驻诪"砖 讗"砖 讚讛讗 讚讙诐 讘讚讘讜专 讘注讬谞谉 讚讜诪讬讗 讚讘谞讬 讙讚 讜讘谞讬 专讗讜讘谉. 讜讘讝讛 诪转讜专抓 谞诪讬 诪讛 砖讛拽砖讛 讘谞讬 注诇 诪讛 砖讻转讘 讛专诪"讗 讝"诇 讘讬"讚 住讬诪谉 砖"讛 住注讬祝 讬' 讘讛讙"讛 讘砖诐 讛专讬讘"砖 讚讗讬谞讜 讬讻讜诇 诇驻讚讜转 注诇 讬讚讬 砖诇讬讞. 讚讗"讻 诇诪讛 诪讜注讬诇 转谞讗讬 讘驻讚讬讜谉 讻讚讗讬转讗 讘拽讬讚讜砖讬谉 讚祝 讜" 注"讘 讘诪转谞讛 注"诪 诇讛讞讝讬专 讚讗诪专 专讘讛 砖诐 讘驻讬讜谉 讛讘谉 讗讬谉 讘谞讜 驻讚讜讬 注"砖. 讛讗 讻讬讜谉 砖讗讬谉 讛驻讚讬讜谉 讬讻讜诇 诇讛讬讜转 注"讬 砖诇讬讞 讛转谞讗讬 讘讟诇 讜诪注砖讛 拽讬讬诐. 讜诇驻诪"砖 诇拽"诪 讚讜讚讗讬 谞转讬谞转 讛诪注讜转 诇讻讛谉 讬讻讜诇 诇讛讬讜转 注"讬 砖诇讬讞 讻讚讗讬转讗 诇讛讚讬讗 讘讘讻讜专讜转 讚祝 谞' 注"讗 专讘 讗砖讬 砖讚专 诇讬讛 砖讘住专 讝讜讝讬 诇专讘 讗讞讗 讘专讬讛 讚专讘讬谞讗 讘驻讚讬讜谉 讛讘谉 讜讻讜'. 讗诇讗 讚讛讗诪讬专讛 爪专讬讱 诇讛讬讜转 讘注爪诪讜. 讜讘讚讘讜专 诇讗 讘注讬' 讚讬谞讬 讛转谞讗讬. 讜拽"诇:


驻讬专砖"讬 讚"讛 注"讬 砖诇讬讞 讜讻讜' 砖讛讬讛 砖诇讜讞讜 砖诇 诪砖讛 讛谞讛 讘住驻专 驻谞讬 讬讛讜砖注 讻转讘 砖讛讬讛 讘讬讚 诪砖讛 诇讬转谉 诇讛诐 诪驻谞讬 砖讻讬讘讜砖 住讬讞讜谉 讜注讜讙 讛讬讛 专讗讜讬 诇讜 诇诪砖讛 注爪诪讜 砖讗讬谞讜 诪讗专抓 讝' 注诪诪讬谉 讜讛讬讛 砖诇讜 诪讚讬谉 诪诇讱 砖讻讘砖. 讜诇注谞"讚 讝讛 讗讬谞讜 讚讗诐 讛讬讛 讛诪转谞讛 诪砖诇讜 讻讬讜谉 讚讛讬讛 讛转谞讗讬 讗诐 讬注讘专讜 讗讝 讬转谉 诇讛诐 讗专抓 住讬讞讜谉 讜注讜讙 讜诇讗 砖讬拽谞讜 诪注讻砖讬讜 讜讻"砖 诇讚注转 讛专讘讛 驻讜住拽讬诐 讚住"诇 讚讘转谞讗讬 诪注讻砖讬讜 讜注"诪 讗"爪 诇讚讬谞讬 讛转谞讗讬. 讗"讻 讻讬讜谉 砖诪转 诪砖讛 讘讟诇 讛诪转谞讛 诪诪讬诇讗 讻讚讬谉 讛谞讜转谉 诇讗讞专 诇' 讬讜诐 讜诪转 讚讘讟诇讛 讛诪转谞讛. 讙诐 诪"砖 砖讛讬讛 讘讛谉 拽讟谞讬诐 砖诇讗 讛讬讛 诇讛诐 讞诇拽 讘讗专抓 住讬讞讜谉 讜注讜讙 诇讗 谞讛讬专讗 讞讚讗 讚诪讛 讘讻讱 讛讗 讘谞讬 讙讚 讜讘谞讬 专讗讜讘谉 诪讞诇讜 注诇 讬讚讬 讝讛 讞诇拽诐 讘讗专抓 讜讗讬讱 讛讬讛 诇讛诐 讻讞 讘讬讜谞拽讬 砖讚讬讬诐 砖诇讛诐 讗诇讗 注"讻 讛讬讛 讘讻讞 诪注砖讛 讘"讚 讬驻讛 讻讚讗讬转讗 专"驻 讛讗讬砖 诪拽讚砖. 讜转讜 讚讗讬 讛讬讛 砖诇讜讞' 砖诇 讬砖专讗诇 讛讗 讻诪讛 驻讜住拽讬诐 住"诇 住讘转谞讗讬 砖注诇 讬讚讬 砖诇讬讞 讗"爪 诇讚讬谞讬 讛转谞讗讬 讚讚讜拽讗 讗讚注转讗 讚讛讻讬 谞注砖讛 砖诇讬讞 讜讗讬讱 讬诇驻讬谞谉 诪砖诐 讚讬谞讬 讛转谞讗讬 讗诇讗 注"讻 砖讛讬讛 讘讻讞 诪注砖讛 讘讬转 讚讬谉 讬驻讛 砖诇 诪砖讛 讜讛讜讬 讻讗诇讜 讛拽讟谞讬诐 讛讬讜 讘谞讬 讚注转 讜讗驻"讛 讜讚讗讬 讚诇讗 注讚讬祝 讻讞 讘"讚 诪讗诇讜 讛讬讜 讘注爪诪谉 讙讚讜诇讬诐 讜注砖讜 讘注爪诪谉 诪讗诐 注讜砖讬诐 讛讘"讚 转谞讗讬 诪砖诪讬讛 讚讬谞讬 讛转谞讗讬 讻讗诇讜 注砖讜 讘注爪诪谉 讜砖驻讬专 讬诇驻讬谞谉 诪讬谞讬讛. 讜拽"诇:


讙诪专讗 讗诪专 专讘 注讜诇讗 讜讻讜' 谞专讗讛 讛讗 讚谞拽讟 讛谞讬 转诇转讗 讜专讘 讻讛谞讗 诪砖诪讬讛 讚注讜诇讗 诇讗 谞拽讟 讗诇讗 讞讚讗 注诇 转谞讗讬. 讜转讜 讚诪砖诪注 诪诇砖讜谉 讚专讘 讻讛谞讗 讚拽讗诪专 讜诇讗 讛讬讛 讻讞 讘讬讚 讞讻诪讬诐 讚讗讬谞讛 爪专讬讻讛 讙讟 讗诇讗 诪住驻拽 讜谞专讗讛 讚讘讛讗 拽诪驻诇讙讬 讜讛讜讗 讚讛拽砖讜 讛转讜住' 诇注讬诇 讘讚"讛 诇讗 转讬诪讗 讜讻讜' 讚讗讬讱 住"讚 诇诪讬诪专 讘讻谞住讛 住转诐 讚讗讞讜诇讬 讗讞讬诇 诇转谞讗讛 讗"讻 讘诪讛 转转拽讚砖 爪"诇 讚住"诇 讚注"讻 讗讬谞讛 诪转拽讚砖转 讘诪注讜转 专讗砖讜谞讜转 讚讗祝 讚讛讬讗 爪专讬讻讛 诇讛讞讝讬专 讛诪注讜转 讻讚讗讬转讗 诇拽诪谉 讚祝 注"讜 注"讘 讗驻讬诇讜 诇诪"讚 拽讬讚讜砖讬谉 诇讟讬讘讜注讬谉 谞讬转谞讜 讜讻讜' 诪砖讜诐 讚讛诪注讜转 专讗砖讜谞讜转 讛"诇 诪诇讜讛 讻讘专 讜讗讬谉 讗砖讛 诪转拽讚砖转 讘诪诇讜讛. 讜诇驻"讝 拽砖讛 谞讛讬 讚讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讜诪住转诪讗 讘注诇 诇砖诐 拽讬讚讜砖讬谉 诪"诪 谞讬诪讗 讚讟注讬 讘诪诇讜讛 讜讚注转讜 诇拽讚砖 讘诪注讜转 讛专讗砖讜谞讜转 讜爪"诇 讚讬讜讚注 讗讚诐 砖讗讬谉 讗砖讛 诪转拽讚砖转 讘诪诇讜讛. 注讜讚 讬砖 诇讚拽讚拽 讚诪讗讬 拽砖讛 诇讛讜 讚讬诇诪讗 诪拽讚砖 讗讜转讛 讘讛谞讗转 诪讞讬诇转 诪诇讜讛 讚拽讬"诇 讚诪拽讜讚砖转 讗诇讗 讚讝讛 讗讬谞讜 讚讗"讻 讗诐 讗讬谉 讘讛 砖讜讛 驻专讜讟讛 讘讛谞讗讛 讝讜 讘诪讗讬 转转拽讚砖 讗"讻 讛讚专讗 拽讜砖讬讗 诇讚讜讻转讬讛 讚讬诇诪讗 讟注讬 讘驻讞讜转 诪砖讜讛 驻专讜讟讛 讜诪拽讚砖 讘讛谞讗转 诪讞讬诇转 诪诇讜讛 诇讛讻讬 讻诇诇 讛谞讬 转诇转 诪讬诇讬. 讜讛砖转讗 讗"砖 讚诪"讚 诇讗 讛讬讛 讻讞 讘讬讚诐 住"诇 讘讗诪转 讚讗讬谞讛 爪专讬讻讛 讙讟 讘讜讚讗讬 诪砖讜诐 讚住"诇 讚讟注讬 讗讬谞砖 讘诪诇讜讛 讜驻讞讜转 诪砖讜诐 驻专讜讟讛. 讜拽"诇:


转讜住' 讚"讛 讚讘专讬 讛讻诇 讜讻讜' 讜讗讬谉 诇讛拽砖讜转 诇专"讗 讚讗诪专 讘讘注诇 诪讜讚讛 砖诪讜讗诇 讛讬讻讬 讗讜转讘讬谞谉 讜讻讜'. 诇讜诇讬 讚讘专讬讛诐 讝"诇 谞诇注"讚 讚讬砖 诇讜诪专 诇驻诪"砖 诇注讬诇 讘转讜住' 讚"讛 诇讗 转讬诪讗 讜讻讜' 讘砖讬讟转 专砖"讬 讚住"诇 诇讗讘讬讬 讚诇"诇 讟注诪讗 讚专讘 诪砖讜诐 讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讗讞讜诇讬 讗讞讬诇 讜讞诇讜 拽讬讚讜砖讬 讻住祝 诇诪驻专注 讚讗诐 讻谉 讗驻讬诇讜 讻转讜讘讛 讗讬转 诇讛 讚讻讬讜谉 讚讻讘专 讛"诇 谞砖讜讗讛 诪住转诪讗 诪转讞讬讬讘 注爪诪讜 讘讻转讜讘讛 诪砖讜诐 讚讻诇 讛驻讜讞转 讜讻讜' 讻诪"砖 讛专"谉 讗诐 讻谉 讬砖 诇讜诪专 讚注讜诇讗 讗专"讗 讚住"诇 讚讘讘注诇 诪讜讚讛 砖诪讜讗诇 讗祝 讚驻诇讬讙讬 讙讘讬 拽讟谞讛 讛讬讬谞讜 讚住"诇 讚讗讬谞讜 诪拽讚砖 讘讘讬讗讛 讗诇讗 诪砖讜诐 讚讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 诪讞讬诇 讛转谞讗讬 讜讻诪"砖 讛转讜住' 住讘专讗 讝讜 诇注讬诇 讘讚"讛 讗诇讗 讟注诪讗 讜讻讜' 讜拽讟谉 讜驻讞讜转 诪砖讜讛 驻专讜讟讛 砖讗谞讬 讚讛转诐 讘讜讚讗讬 诪拽讚砖 讘讘讬讗讛 诪讟注诐 讚讗诪专 诇注讬诇 诪砖讜诐 讚讗讚诐 讬讜讚注 讻谞"诇 讜注讬讬谉 讘诪讛专砖"讗. 讗讘诇 讘转谞讗讬 讗诪专讬谞谉 讚诪讜讞诇 讛转谞讗讬 讜讻诐 讻谉 诪诪讬诇讗 讚讗讬转 诇讛 谞诪讬 讻转讜讘讛 讜诇讬讻讗 诇讗讜拽诪讬 诪转谞讬转讬谉 讘讛讻讬 讜砖驻讬专 讗讜转讘讬讛 讘谞讬 讘讛"诪 诇砖诪讜讗诇 诇驻讬 诪"砖 诇注讬诇 讚专讘 讻讛谞讗 诪砖诪讬讛 讚注讜诇讗 讗诪专 诇讗 讛讬讛 讻讞 讘讬讚 讞讻诪讬诐 讜讻讜' 讗讬谞讛 爪专讬讻讛 讙讟 讗诇讗 诪住驻拽 砖驻讬专 诪爪讬谞谉 诇讗讜拽诪讬 诪转谞讬转讬谉 讘讛讻讬 讚讗讬谉 诇讛 讻转讜讘讛 讚诪住驻讬拽讗 诇讗 诪驻拽讬谞谉 诪诪讜谞讗 讻讚讗诪专 讛砖"住 诇注讬诇 讙讘讬 诪诪讜谞讗 诇拽讜诇讗 讗诇讗 讚讘讗诪转 诇讗 讗诪专 诇讚"讛 讗诇讗 诇专讘 讜讗讬谉 拽讜砖讬讗 讘讘谞讬 讘讛"诪 砖讛拽砖讜 诇砖诪讜讗诇 讜讚讜拽:


讜诇驻讬 诪"砖 诇注讬诇 讚专讱 讗讞专 讘砖讬讟转 专砖"讬 讚住"诇 讚讗驻讬诇讜 讘诇讗 讘注诇 讗讬 讗诪专讬谞谉 讚讗讜讞诇讬 讗讞讬诇 讬砖 诇讛 讻转讜讘讛 拽砖讛 诇讻讗讜专讛 诇注讜诇讗 讗诪专 专"讗 讚住"诇 讚驻诇讬讙讬 专讘 讜砖诪讜讗诇 讘拽讬讚砖讛 注"转 讜讻谞住讛 住转诐 讘诇讗 讘注讬诇 讗"讻讻讬讜谉 讚诇专讘 讘诇讗 讘注讬诇 讗诐 讻谉 爪"诇 讚住"诇 讗讞讜诇讬 讗讞讬诇 诇诪讛 诇讗 讛拽砖讜 讘谞讬 讘讛"诪 讗驻讬诇讜 诇专讘 讚诇诪讛 转爪讗 讘诇讗 讻转讜讘讛. 讘诪转谞讬转讬谉 讬砖 诇讜诪专 讚诇讗 诪讘注讬' 诇驻诪"砖 诇注讬诇 讚讛讻专讞 住讘专讗 讝讜 讚讘讗讞讜诇讬 讗讞讬诇 讚讗驻讬诇讜 诇讗 讘注讬诇 讬砖 诇讛 讻转讜讘讛 讛讜讗 诪转谞讗讬 诪讜诪讬谉 讚讘诪讜诪讬谉 讗诪专讬谞谉 诇拽诪谉 讞讝拽讛 讗讬谉 讗讚诐 砖讜转讛 讘讻讜住 讗诇讗 讗"讻 讘讜讚拽讜 讜专讗讛 讜谞转驻讬讬住 讗诇讗 诪砖讜诐 讚讗讬讻讗 讞讝拽讛 诇讛讬驻讱 讚讗讬谉 讗讚诐 诪转驻讬讬住 讘诪讜诪讬谉 讻讚诪砖谞讬 诇拽诪谉 讘诪转谞讬转讬谉 讚祝 注"讛 注"讘 讗诐 讻谉 讻讬讜谉 讚注"讻 讗讞讜诇讬 讗讞讬诇 讗讝诇讗 诇讬讛 讞讝拽讛 讚讗讬讜 讗讚诐 诪转驻讬讬住 讜诪诪讬诇讗 讗诪专讬谞谉 讚专讗讛 讜谞转驻讬讬住 讜讗讬转 诇讛 讻转讜讘讛 讜诇驻"讝 讬砖 诇讜诪专 讚专"讗 诇砖讬讟转讬讛 讚讗诪专 诇拽诪谉 讚祝 注"讛 注"讘 转讘专讗 诪讬 砖砖谞讛 讝讜 诇讗 砖谞讛 讝讜 讜诇"诇 讻诇 讛谞讬 讞讝拽讛 讚诇拽诪谉. 诪讬讛讜 讗讬谉 讗谞讜 爪专讬讻讬谉 诇讝讛 讚讬砖 诇讜诪专 讻诪讜 砖讻转讘 诇注讬诇 讘讚讘专讬 讗讘讬讬 讚拽讗诪专 诇讗 转讬诪讗 讚讛诪"诇 讚诇讗 转拽砖讛 诪诪转谞讬转讬谉 讛"谞 讬砖 诇讜诪专 讛讻讗 讚注讜诇讗 讗诪专 专"讗 讚住"诇 讚诪讜讚讛 砖诪讜讗诇 讘拽讬讚砖讛 注诇 转谞讗讬 讜讘注诇 讛讬讬谞讜 讘讟注讜转 讻注讬谉 砖转讬 谞砖讬诐 讜驻诇讬讙 注诇 专讘讛 讚住"诇 讚驻诇讬讙讬 讘讛讻讬 讜讗讬讛讜 住"诇 讚讛讬讻讗 讚讘注诇 诪讜讚讛 砖诪讜讗诇 讜诪讜拽讬 驻诇讜讙转讬讬讛讜 讘诇讗 讘注诇 讜诪讟注诐 讗讞讜诇讬 讜诇讗 转拽砖讛 诪诪转谞讬转讬谉 诇专讘 讚诪转谞讬转讬谉 诪讬讬专讬 讘讟注讜转 讗砖讛 讗讚诐 讜爪专讬讻讛 讙讟 诪讟注诐 讚讗讬谉 讗讚诐 注讜砖讛 讘注讬诇转讜 讘注讬诇转 讝谞讜转 讜诪拽讚砖 讘讘讬讗讛 讜诇讻讱 讗讬谉 诇讛 讻转讜讘讛. 诪砖讗"讻 诇砖诪讜讗诇 讚诇"诇 讗讬谉 讗讚诐 注讜砖讛 讘注讬诇转讜 讘注讬诇转 谞讜转讝 讻讚砖诪注讬谞谉 诇讬讛 讙讘讬 拽讟谞讛 讜注"讻 诪讜拽讬 诪转谞讬转讬谉 讘讟注讜转 讻注讬谉 砖转讬 谞砖讬诐 拽砖讛 诪诪"谞 讗讬 讘诇讗 讘注讬诇 讛讗 住"诇 讚讗驻讬诇讜 讙讟 诇讗 讘注讬 讜讗讬 讘注讬诇 讗驻讬诇讜 讻转讜讘讛 谞诪讬 讬砖 诇讛 讜讗转讬 砖驻讬专 讟驻讬 诇驻讬专讜砖 讛专讬"祝 讘讟注讜转 讻注讬谉 砖转讬 谞砖讬诐 讚讛讬讬谞讜 砖讘注诇 诇讗讞专 讝诪谉 讗诐 讻谉 讬砖 诇讜诪专 讚驻砖讟讗 讚诪转谞讬转讬谉 砖讘注诇 诪讬讚 讜讛"诇 讟注讜转 讗砖讛 讗讞转 讗祝 砖讻转讘谞讜 诇注讬诇 讚诇驻讬专讜砖讜 拽砖讛 诪诪转谞讬转讬谉 讚诇拽诪谉 讚祝 注"讛 讚讗"讗 诇讗讜拽诪讬 讘讟注讜转 讗砖讛 讗讞转 讚讛讬讬谞讜 砖讘注诇 诪讬讚 讗讞专 讛拽讬讚讜砖讬谉 讜讗驻"讛 诇讗 讗诪专讬谞谉 讚讗讞讜诇讬 讗讞讬诇 讜诇"诇 讻转讜讘讛 讚讬砖 诇讜诪专 讚专"讗 诇砖讬讟转讬讛 讚砖驻讬专 讗讬讻讗 诇讗讜拽诪讬 诪转谞讬转讬谉 诇拽诪谉 砖讻谞住讛 谞诪讬 注诇 转谞讗讬 讚诪讛 砖讛讜讻专讞谞讜 诇注讬诇 讚注"讻 诇讗 砖讬讬讱 讞讝拽讛 讚专讗讛 讜谞转驻讬讬住 讻讬讜谉 砖讛转谞讛 讘驻讬专讜砖. 讝讛 讗讬谞讜 诇专"诪 讚诪砖谞讬 诇拽诪谉 转讘专讗 诪讬 砖砖谞讛 讜讻讜' 讚讗讬谉 爪专讬讱 诇讗讜拽讬诪转讬讛 讚专讗讛 讜谞转驻讬讬住. 讜讚讜拽:





讞讬讚讜砖讬 讛专讬"诪

讛诪拽讚砖 讘诪诇讜讛 讜讘注诇. 讜驻讬专砖"讬 讝"诇 砖诪讞诇 诇讛 讛诪诇讜讛 讜讛拽砖讜 转讜住' 注"砖 讜讞讬诇拽讜 讘讬谉 讛谞讗转 诪讞讬诇转 诪诇讜讛 注"砖. 讜注讚讬讬谉 拽砖讛 诪讬 讛讻专讬讞讜 诇专砖"讬 诇驻专砖 讻谉 讜诇讗 讘驻砖讬讟讜转 讻诪讜 讻诇 诪拽讚砖 讘诪诇讜讛 讚讛讬讬谞讜 讘讙讜祝 讛诪诇讜讛 讻诪"砖 转讜住'. 讜讬"诇 讚讛讗 拽砖讛 讘讗诪转 讻诪"砖 诇注讬诇 诇诪讗讬 讚讗诪专 讘讘"拽 讚诇讻讱 诇讗 讛讜讬 注讬讚讬 拽讚讜砖讬谉 讜注讬讚讬 讘讬讗讛 讞爪讬 讚讘专 诪砖讜诐 讚注讬讚讬 拽讬讚讜砖讬谉 诇讗 爪专讬讻讬 诇注讬讚讬 讘讬讗讛 讚讘专 砖诇诐 拽专讬谞谉 讘讬'. 讜驻讬' 讛讘注讛"诪 讚拽讜砖讬' 讛砖"住 讛讬讗 注诇 讛注讬讚讬 讘讬讗讛 诇注砖讜转讛 谞砖讜讗讛 讻讻诇 讛谞砖讬诐 注"砖. 讜讗"讻 讻讗谉 讘讛谞讱 诪拽讚砖 注"转 讜讘注诇 讗讜 讘诪诇讜讛 讜讘注诇 拽砖讛 拽讜砖讬转 讛砖"住 讚讛讜讬 讞爪讬 讚讘专 讜讻讗谉 讛注讬讚讬 拽讚讜砖讬谉 讘诇讗 讛注讬讚讬 讘讬讗讛 诇讗 诪讛谞讬 讻诇讜诐 讚讘诇讗 讘注诇 讗讬谞讛 爪专讬讻讛 讙讟. 讜讚讜讞拽 诇讜诪专 讚讚讜拽讗 讗讬讬专讬 砖讛注讬讚讬 拽讚讜砖讬谉 讛谉 注爪诪诐 讛注讬讚讬 讘讬讗讛 讚讝讛 讚讜讞拽 讚讙诐 讛转诐 讘讘"拽 诇讗 讘注讬 讛砖"住 诇讗讜拽诪讬 讘讻讛"讙 讻谞"诇. 讜讘砖诇诪讗 讘诪拽讚砖 注"转 讬"诇 讻诪"砖 讛专讬"祝 讝"诇 砖诐 讙讘讬 砖谞讬 讞讝拽讛 讻讬讜谉 讚讻转 讗' 诪讜注诇转 砖讗诐 诇讗 讬讘讜讗讜 讛砖谞讬' 讬爪讟专讱 诇讛讞讝讬专 讛驻讬专讜转 砖讗讻诇 讚讛讚专讗 讗专注讗 讜讛讚专讬 驻讬专讬 砖讜讘 诇讗 讛讜讬 讞爪讬 讚讘专 注"砖. 讜讙诐 讻讗谉 讘诪拽讚砖 注"转 诪讜注讬诇讬诐 讚讘诇讗 注讬讚讬 讛讘讬讗讛 转爪讟专讱 诇讛讞讝讬专 讛讻住祝 拽讚讜砖讬谉 砖拽讬讘诇讛 讜讛讜讬 讚讘专 砖诇诐 讻诪讜 讛转诐 诇注谞讬谉 驻讬专讜转 讗讜 讚讘转谞讗讬 讻讬讜谉 讚诪讛谞讬 诪讞讬诇讛 诪讜注讬诇 注讚讜转诐 砖讗诐 讬诪讞讜诇 讬讛讬' 讛拽讬讚讜砖讬谉 讜诪诪讬诇讗 讗祝 砖诇讗 诪讞诇 诪讛谞讬 讻谞"诇 讜讻谉 讘诪拽讚砖 讘驻讞讜转 诪砖"驻 讻讬讜谉 讚诪拽讜讚砖转 诪住驻' 砖诪讗 砖讜讛 驻专讜讟讛 讘诪讚讬 砖讜讘 诪讜注讬诇 诇讛讬讜转 拽讚讜砖讬 住驻' 诪诪讬诇讗 讛讜讬 讚讘专 砖诇诐 讜砖讜讘 讛讜讬 拽讚讜砖讬 讜讚讗讬 讘讘注诇 讻谞"诇. 讗讘诇 讘诪拽讚砖 讘诪诇讜讛 讜讘注诇 拽砖讛 讻谞"诇 讚讗讬谉 注讬讚讬 拽讚讜砖讬谉 诪讜注讬诇 诇砖讜诐 讚讘专 讚讻讗谉 诇讗 砖讬讬讱 砖诪讜注讬诇 砖转爪讟专讱 诇讛讞讝讬专 讛讻住祝 拽讚讜砖讬谉 讚讛讗 讗讚专讘讛 讘诇讗 注讚讜转诐 讜讚讗讬 讛讬转讛 爪专讬讻讛 诇砖诇诐 讛诪诇讜讛 讻讬讜谉 砖讗讬谞讜 谞讜转谉 诇讛 注转讛 砖讜诐 讚讘专 讜讛讻住祝 拽讚讜砖讬谉 讛讜讗 讛诪诇讜讛 讻谞"诇:


讜诇讻讱 讬"诇 砖驻讬专砖"讬 讝"诇 砖诪讞诇 诇讛 讛诪诇讜讛 讜讗讞"讻 拽讚砖讛 讘诪讞讬诇转 诪诇讜讛 讜讬"诇 讚讗祝 砖诇讗 讛讜讬 拽讚讜砖讬谉 诪"诪 讛讜讬 讛诪讞讬诇讛 讻讬讜谉 砖诪讞诇 住转诐 诪讜拽讚诐 讜讗讬谞讛 爪专讬讻讛 诇讛讞讝讬专 讜诪诪讬诇讗 诪讜注讬诇 注讚讜转诐 诇讛讬驻讱 砖诇讗 转爪讟专讱 诇讛讞讝讬专 讛诪诇讜讛 注讜讚 讚讬"诇 诪讟注诐 讗讚诐 讬讜讚注 讚讘诪诇讜讛 诇讗 讛讜讬 拽讬讚讜砖讬谉 讜谞转谉 诇砖诐 诪转谞讛 讜讗"爪 诇讛讞讝讬专 讜诇讗 讛讜讬 讞爪讬 讚讘专 讻谞"诇. 讗讘诇 讗诐 谞驻专砖 砖诇讗 诪讞诇 讜拽讚砖 讘诪诇讜讛 讜讗讬 诇讗 讛讜讬 拽讚讜砖讬谉 砖讜讘 爪专讬讻讛 诇砖诇诐 讜讗讬谞讜 诪讜注讬诇 讻诇讜诐 注讚讜转 讛拽讬讚讜砖讬谉 诇讞讜讚 讻谞"诇 专拽 讘诪讞讬诇讛 驻讬' 砖驻讬专 砖诪讞诇 讘讬谉 砖转讛讬讛 诪拽讜讚砖转 讗讜 诇讗 讜讘讗诪转 讗讬谞讛 诪拽讜讚砖转 讚讗讬谉 讻讗谉 讛谞讗讛 诪讞讜讚砖转 注"讬 讛拽讚讜砖讬谉 讚讙诐 讗诐 诇讗 转转拽讚砖 讻讘专 讗讬谞讛 讞讬讬讘转 砖谞诪讞诇 讛诪诇讜讛. 讜诇讻讱 诪讜注讬诇 注讚讜转 注讬讚讬 讛拽讚讜砖讬谉 砖讗讬谞讛 讞讬讬讘转 诇砖诇诐 讻谞"诇. 讜诪讬讜砖讘 拽讜砖讬转 转讜住' 讚讗祝 讚拽讬"诇 讘诪讞讬诇转 诪诇讜讛 诪拽讜讚砖转 讛讬讬谞讜 讻砖诪讜讞诇 专拽 砖转讛讬' 诪拽讜讚砖转 讜诪讙讬注 诇讛 讛讛谞讗讛 专拽 注"讬 讛拽讚讜砖讬谉 讚讗讬 诇讗 转讛讬讛 诪拽讜讚砖转 诇讗 讬讛讬' 诪讞讬诇讛 诪砖讗"讻 讘诪讜讞诇 讘"讻 讜讘"讻 讻谞"诇:

